text:
(ສພຊ) ເພື່ອຮັບປະກັນການຈັດຕັ້ງຜັນຂະຫຍາຍ ກົດໝາຍວ່າດ້ວຍການແກ້ໄຂຄຳຮ້ອງທຸກ (ສະບັບປັບປຸງ) ທີ່ຜ່ານການຮັບຮອງເອົາໃນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ IX ຕາມຂອບເຂດຄວາມຮັບຜິດຊອບ ຂອງຄະນະປະຈຳສະພາແຫ່ງຊາດ ໃນການຮັບ ແລະ ພິຈາລະນາເອົາ ຄຳຮ້ອງຂໍຄວາມເປັນທຳ ທີ່ຍື່ນເຂົ້າມາສະພາແຫ່ງຊາດ; ຮັບປະກັນໃຫ້ມີເນື້ອໃນ ນິຕິກຳ ກ່ຽວກັບການຮັບເອົາ ແລະ ພິຈາລະນາຄຳຮ້ອງຂໍຄວາມເປັນທຳ ຂອງຄະນະປະຈຳສະພາແຫ່ງຊາດ ເປັນຕົ້ນ: ມະຕິຂອງຄະນະປະຈຳ ແລະ ຮ່າງຄູ່ມືການຮັບ ແລະ ພິຈາລະນາຄຳຮ້ອງຂໍຄວາມເປັນທຳ ມີຄວາມເປັນເອກະພາບ, ມີເນື້ອໃນຄົບຖ້ວນຕາມກົດໝາຍກຳນົດໄວ້. ລະຫວ່າງວັນທີ 29-30 ສິງຫາ 2022 ທີ່ເມືອງວັງວຽງ ແຂວງວຽງຈັນ ກຳມາທິການຍຸຕິທຳ ສະພາແຫ່ງຊາດ ໄດ້ຈັດກອງປະຊຸມວິຊາການ ກ່ຽວກັບການຮັບ ແລະ ພິຈາລະນາເອົາ ຄຳຮ້ອງຂໍຄວາມເປັນທຳ ຂອງຄະນະປະຈຳສະພາແຫ່ງຊາດ ໂດຍການເປັນປະທານຂອງທ່ານ ສຈ. ປອ. ຈະເລີນ ເຍຍປາວເຮີ ຮອງປະທານສະພາແຫ່ງຊາດ, ທ່ານ ຄຳແພງ ວິລະພັນ ປະທານກຳມາທິການຍຸຕິທຳ, ທ່ານ ສີສູນທອນ ສ.ຜາບມີໄຊຍ໌ ຮອງປະທານກຳມາທິການຍຸຕິທຳ; ມີຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າພະແນກ; ແຂກຖືກເຊີນ, ຕາງໜ້າຈາກບັນດາພາກສ່ວນພາຍໃນສະພາແຫ່ງຊາດ ແລະ ພະນັກງານວິຊາການທີ່ກ່ຽວຂ້ອງເຂົ້າຮ່ວມ.
ກອງປະຊຸມໄດ້ຮັບຟັງການລາຍງານ ການຈັດຕັ້ງປະຕິບັດມະຕິ ຂອງຄະນະປະຈຳຂອງສະພາແຫ່ງຊາດ ວ່າດ້ວຍການຮັບ ແລະ ພິຈາລະນາຄຳຮ້ອງຂໍຄວາມເປັນທຳ ຂອງຄະນະປະຈຳສະພາແຫ່ງຊາດ ສະບັບເລກທີ 132/ຄປຈ, ລົງວັນທີ 21 ສິງຫາ 2019 ໂດຍທ່ານ ນາງ ກັນທິນາ ປ້ານອິນຫວນ ຫົວໜ້າກົມຕິດຕາມກວດກາວຽກງານຍຸຕິທຳ ແລະ ການສະເໜີຮ່າງມະຕິຂອງຄະນະປະຈຳສະພາແຫ່ງຊາດ ວ່າດ້ວຍການຮັບ ແລະ ພິຈາລະນາຄຳຮ້ອງຂໍຄວາມເປັນທຳ ຂອງຄະນະປະຈຳສະພາແຫ່ງຊາດ (ສະບັບປັບປຸງ) ຕາມກົດໝາຍວ່າດ້ວຍການແກ້ໄຂຄຳຮ້ອງທຸກ; ການສະເໜີຮ່າງຄູ່ມື ການຮັບ ແລະ ພິຈາລະນາຄຳຮ້ອງຂໍຄວາມເປັນທຳ ໂດຍທ່ານ ໄກມະນິນ ເທບບົວລີ ວ່າການຫົວໜ້າກົມຄຳຮ້ອງຂໍຄວາມເປັນທຳ ເຊິ່ງຄູ່ມືດັ່ງກ່າວ ທີ່ຜ່ານມາແມ່ນອົງການ ເຮວວິຕັດ ສະວິດ ເພື່ອການພັດທະນາ (HELVETAS) ໃຫ້ການສະໜັບສະໜູນ, ແຕ່ຜ່ານການປະຕິບັດຕົວຈິງ ຄູ່ມືວ່າດ້ວຍການຮັບ ແລະ ພິຈາລະນາຄຳຮ້ອງຂໍຄວາມເປັນທຳ ແມ່ນບໍ່ສາມາດຮ່າງສຳເລັດໄດ້ ຍ້ອນກົດໝາຍວ່າດ້ວຍການແກ້ໄຂຄຳຮ້ອງທຸກ ຫາກໍຖືກຮັບຮອງໃນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ IX ແລະ ຍັງບໍ່ທັນໄດ້ປັບປຸງມະຕິ ຂອງຄະນະປະຈຳຂອງສະພາແຫ່ງຊາດ ວ່າດ້ວຍການຮັບ ແລະ ພິຈາລະນາຄຳຮ້ອງຂໍຄວາມເປັນທຳ ຂອງຄະນະປະຈຳສະພາແຫ່ງຊາດ ສະບັບເລກທີ 132/ຄປຈ, ລົງວັນທີ 21 ສິງຫາ 2019 ກ່ຽວກັບການກວດກາ, ຄົ້ນຄວ້າ ແລະ ພິຈາລະນາຄຳຮ້ອງຂໍຄວາມເປັນທຳ; ຈາກນັ້ນ ຜູ້ເຂົ້າຮ່ວມກອງປະຊຸມ ກໍໄດ້ປະກອບຄໍາເຫັນໃສ່ບັນດາເນື້ອໃນຂອງກອງປະຊຸມຄັ້ງນີ້ ຢ່າງກົງໄປກົງມາ ເພື່ອຮັບປະກັນດ້ານເນື້ອໃນຂອງປື້ມຄູ່ມືໃຫ້ຮັດກຸມ, ຄົບຖ້ວນ, ສົມບູນ, ມີປະສິດທິພາບ ກ່ອນທີ່ຈະນຳມາໃຊ້ໃນວຽກງານຂອງກຳມາທິການ ແລະ ລົງເຜີຍແຜ່ໃຫ້ແຕ່ລະເຂດເລືອກຕັ້ງ.
ໂອກາດດັ່ງກ່າວ ທ່ານ ສຈ. ປອ. ຈະເລີນ ເຍຍປາວເຮີ ກໍໄດ້ມີຄໍາເຫັນໂອ້ລົມຕໍ່ກອງປະຊຸມດັ່ງກ່າວ ເຊິ່ງທ່ານໄດ້ມອບໃຫ້ພາກສ່ວນທີ່ກ່ຽວຂ້ອງ ຄົ້ນຄວ້າຄືນ ຊື່ຂອງມະຕິ ໃຫ້ຖືກຕ້ອງ, ສອດຄ່ອງຕາມຫຼັກການຂອງການຂຽນ ໂດຍອີງໃສ່ການປະກອບຄຳເຫັນຂອງບັນດາທ່ານທີ່ເຂົ້າຮ່ວມກອງປະຊຸມໃນຄັ້ງນີ້; ດ້ານໂຄງປະກອບ ແລະ ເນື້ອໃນ ຂອງຮ່າງມະຕິ ໃຫ້ຄົ້ນຄວ້າ, ປັບປຸງ, ຮຽບຮຽງ ປະໂຫຍກຄຳສັບ ໃຫ້ມີເນື້ອໃນລະອຽດ, ຄົບຖ້ວນ, ຈະແຈ້ງ ແລະ ເຂົ້າໃຈງ່າຍ ໂດຍສະເພາະແມ່ນໃນ 12 ມາດຕາ ທີ່ຜູ້ເຂົ້າຮ່ວມກອງປະຊຸມ ໄດ້ປະກອບຄໍາເຫັນມາແລ້ວນັ້ນ ແລະ ມາດຕາອື່ນໆ ທີ່ເຫັນວ່າຍັງບໍ່ທັນສອດຄ່ອງກັບກົດໝາຍ ແລະ ລະບຽບການ; ບັນຫາຕ່າງໆທີ່ກອງປະຊຸມໄດ້ຍົກຂຶ້ນມາ ຂໍໃຫ້ຄະນະຮັບຜິດຊອບສັງລວມລະອຽດ ແລ້ວລາຍງານຂໍທິດຊີ້ນຳ ຄະນະປະຈຳສະພາແຫ່ງຊາດ ເພື່ອພິຈາລະນາຕົກລົງເປັນເອກະພາບ ໃນການຈັດຕັ້ງປະຕິບັດ.
(ພາບ ແລະ ຂ່າວ: ອານຸສອນ ພູມມີທອນ)


c: text/html

text:
ກອງປະຊຸມລັດຖະມົນຕີ ໄອຊີທີ ອາຊຽນ ຄັ້ງທີ 19
ກອງປະຊຸມລັດຖະມົນຕີ ໄອຊີທີ ອາຊຽນ ຄັ້ງທີ 19 ໄດ້ຈັດໃນວັນທີ 24 ຕຸລາ 2019 ນີ້, ທີ່ນະຄອນຫຼວງວຽງຈັນ, ພາຍໃຕ້ຄຳຂວັນ ສ້າງການເຊື່ອມຈອດທີ່ທັນສະໄໝ ເພື່ອການຫັນເປັນດີຈີຕອນຂອງອາຊຽນ ໂດຍການເປັນປະທານຮ່ວມຂອງທ່ານ ປອ ທັນສະໄໝ ກົມມະສິດ ລັດຖະມົນຕີກະຊວງໄປສະນີ,
ໂທລະຄົມມະນາຄົມ ແລະ ການສື່ສານ ສປປ ລາວ ແລະ ທ່ານ ໂກບິນ ສິງດີໂອ ລັດຖະມົນຕີກະຊວງການສື່ສານ ແລະ ສື່ມວນຊົນ ປະເທດມາເລເຊຍ, ເປັນກຽດເຂົ້າຮ່ວມຂອງທ່ານ ສອນໄຊ ສີພັນດອນ ຮອງນາຍຍົກລັດຖະມົນຕີ, ມີບັນດາລັດຖະມົນຕີ ທີ່ຮັບຜິດຊອບວຽກງານ ໄອຊີທີ ຈາກສະມາຊິກພັກອາຊຽນ 10 ປະເທດ, ເລຂາທິການໃຫ່ຍອາຊຽນ, ປະເທດຄູ່ຮ່ວມເຈລະຈາ ແລະ ວິຊາການທີ່ຮັບຜິດຊອບວຽກງານ ໄອຊີທີ (ICT) ຈາກປະເທດອາຊຽນເຂົ້າຮ່ວມ.ໃນໄລຍະຜ່ານມາ ສປປ ລາວ ໄດ້ມີການວາງແຜນ ແລະ ສຸມຄວາມພະຍາຍາມໃນການປັບປຸງ ແລະ ຂະຫຍາຍພື້ນຖານໂຄງລ່າງໂທລະຄົມມະນາຄົມຂອງປະເທດແຕ່ສູນກາງລົງຮອດທ້ອງຖິ່ນ ເພື່ອໃຫ້ການເຊື່ອມຕໍ່ເຄືອຂ່າຍໄດ້ມາດຕະຖານສູງ, ບັນດານິຕິກຳຕ່າງໆ ແລະ ນະໂຍບາຍດ້ານເຕັກໂນໂລຊີການສື່ ແລະ ຂໍ້ມູນຂ່າວສານກໍ່ໄດ້ຮັບການປັບປຸງໃຫ້ແທດເໜາະກັບສະພາບການຂະຫຍາຍຕົວຂອງເສດຖະກິດ-ສັງຄົມ ແລະ ເຕັກໂນໂລຊີໃໝ່ເຮັດໃຫ້ອັດຕາສ່ວນຂອງຜູ້ຊົມໃຊ້ໂທລະສັບ ແລະ ອີນເຕີເນັດມີການຂະຫຍາຍຕົວຢ່າງກ້າວກະໂດດ. ປັດຈຸບັນ, ອາຊຽນໄດ້ກາຍເປັນຈຸດໃຈກາງອັນສຳຄັນໃນການຂັບເຄື່ອນເສດຖະກິດ-ສັງຄົມ ໂດຍການນຳໃຊ້ນະວັດຕະກຳໃໝ່ທາງດ້ານ ໄອຊີທີ (ICT) ແລະ ການຫັນເປັນດີຈີຕອນໃນການເຊື່ອຍໂຍງ. ໃນຖານະເປັນສະມາຊິກອາຊຽນ ສປປ ລາວ ຈະສືບຕໍ່ເສີມຂະຫຍາຍຂີດຄວາມສາມາດຂອງຕົນ ແລະ ສະໜັບສະໜູນການຮ່ວມມື ໃນທຸກຂົງເຂດວຽກງານທີ່ອາຊຽນໄດ້ຕົກລົງກັນ ເພື່ອໃຫ້ບັນລຸເປົ້າໝາຍຕາມແຜນພັດທະນາໃນດ້ານຕ່າງໆຂອງອາຊຽນ ກໍ່ຄືການເຮັດໃຫ້ວິໃສທັດປະຊາຄົມອາຊຽນ 2025 ປະກົດຜົນເປັນຈິງ. ພ້ອມນີ້, ກອງປະຊຸມຍັງໄດ້ປຶກສາຫາລືແລກປ່ຽນດ້ານນະໂຍບາຍ ແລະ ລະບຽບການກັບປະເທດຄູ່ຮ່ວມເຈລະຈາ, ຜູ້ປະກອບການດ້ານເອກະຊົນ ເພື່ອສົ່ງເສີມໃຫ້ເສດຖະກິດ-ສັງຄົມ ດີຈີຕອນມີການຂະຫຍາຍຕົວ, ສອດຄ່ອງກັບເປົ້າໝາຍປະຊາຄົມອາຊຽນ ຊຶ່ງປີນີ້ໄດ້ກ້າວເຂົ້າສູ່ປີສຸດທ້າຍ ຂອງການຈັດຕັ້ງປະຕິບັດແຜນແມ່ບົດອາຊຽນໄອຊີທີ (ICT) ໂດຍມີຫຼາຍກິດຈະກຳທີ່ຈັດຕັ້ງປະຕິບັດ ເພື່ອຜັນຂະຫຍາຍແຜນແມ່ບົດອາຊຽນ ໄອຊີທີ (ICT) ຄ່ຽງຄູ່ກັບການຖອດຖອນບົດຮຽນທີ່ສຳຄັນ ເພື່ອເປັນແນວທາງໃນການສືບຕໍ່ຈັດຕັ້ງປະຕິບັດໜ້າທີ່ວຽກງານໃນຕໍ່ໜ້າ ທັງເປັນການປະກອບສ່ວນ ເຮັດໃຫ້ປະເທດສະມາຊິກອາຊຽນ ມີຄວາມກ້າວໜ້າໃນແຕ່ລະດ້ານ ແລະ ຫັນເປັນດີຈີຕອນ.

robotstxt: allowed

filter: keep


text: ທີ່ມີການຈັດອັນດັບສິນເຊື່ອວິສາຫະກິດທີ່ດີ, ຜູ້ໃຫ້ບໍລິການຫລັງການຂາຍພິເສດແລະສະຖານທີ່ຜະລິດທີ່ທັນສະໄຫມ, ພວກເຮົາໄດ້ຮັບການຢືນຢູ່ໃນບັນດາຜູ້ຊື້ຂອງພວກເຮົາໃນທົ່ວໂລກສໍາລັບ Microgrid, ຊຸດຫມໍ້ໄຟ lifepo4 72v 90ah ສໍາລັບ ev, ແບັດເຕີຣີສາມາດສາກໄດ້, ຊຸດເຮືອນແສງອາທິດ,8ah pouch cell. ພວກເຮົາມີບົດບາດນໍາຫນ້າໃນການຈັດສົ່ງຜູ້ຊື້ສິນຄ້າທີ່ມີຄຸນນະພາບດີເລີດການຊ່ວຍເຫຼືອທີ່ດີແລະອັດຕາການແຂ່ງຂັນ. ຜະລິດຕະພັນຈະສະຫນອງໃຫ້ແກ່ທົ່ວໂລກ, ເຊັ່ນ: ເອີຣົບ, ອາເມລິກາ, ອົດສະຕາລີ, Buenos Aires, Johor, Estonia, Seychelles. ຄຸນະພາບດີແລະລາຄາທີ່ເຫມາະສົມໄດ້ນໍາເອົາພວກເຮົາລູກຄ້າທີ່ຫມັ້ນຄົງແລະມີຊື່ສຽງສູງ. ການສະຫນອງ 'ຜະລິດຕະພັນທີ່ມີຄຸນນະພາບ, ການບໍລິການທີ່ດີເລີດ, ລາຄາທີ່ແຂ່ງຂັນແລະການຈັດສົ່ງທັນທີ', ພວກເຮົາປະຈຸບັນກໍາລັງຊອກຫາການຮ່ວມມືຫຼາຍກວ່າເກົ່າກັບລູກຄ້າຕ່າງປະເທດໂດຍອີງໃສ່ຜົນປະໂຫຍດເຊິ່ງກັນແລະກັນ. ພວກເຮົາຈະເຮັດວຽກເຕັມໃຈເພື່ອປັບປຸງການແກ້ໄຂ ແລະການບໍລິການຂອງພວກເຮົາ. ພວກເຮົາຍັງສັນຍາວ່າຈະເຮັດວຽກຮ່ວມກັນກັບຄູ່ຮ່ວມທຸລະກິດເພື່ອຍົກລະດັບການຮ່ວມມືຂອງພວກເຮົາໃຫ້ສູງຂຶ້ນແລະແບ່ງປັນຜົນສໍາເລັດຮ່ວມກັນ. ຍິນດີຕ້ອນຮັບທ່ານມາຢ້ຽມຢາມໂຮງງານຂອງພວກເຮົາດ້ວຍຄວາມຈິງໃຈ.


text:
ດັ່ງກັບເຈົ້າຊາຍສະຫວັນນະເຂດ ແລະ ເຈົ້າຍິງຫຼວງພະບາງ
ເຮັດບຸນດ້ວຍຫຍັງຈຶ່ງໄດ້ແບບນີ້?
ຄູ່ຮັກຄູ່ສ້າງຄູ່ສົມກັນແທ້ໆ ອົບອວນໄປດ້ວຍກິ່ນອາຍຄວາມຮັກ ແລະ ຄວາມສຸກກັບງານແຕ່ງສຸດອະລັງຂອງ ວີນາ ແລະ ສັນຕິ
ດັ່ງກັບເຈົ້າຊາຍສະຫວັນນະເຂດ ແລະ ເຈົ້າຍິງຫຼວງພະບາງ ສົມກັນແທ້ໆ ທັງຄວາມຮູ້ຄວາມສາມາດ ແລະ ໜ້າຕາ. ມ່ວນເລີຍບໍ່ພາດຈະສະແດງຄວາມຍິນດີ U Zeng Ousitthideth
& Vena Boupha
ແລະ ປະມວນພາບບັນຍາກາດງານແຕ່ງຂອງຄູ່ຮັກບ່າວສາວແຫ່ງປີມາຝາກກັນ.
.
ສໍາລັບງານໄດ້ຮັບການຈັດຂຶ້ນຢ່າງງົດງາມ ແລະ ໂຣແມນຕິກ ທ່າມກາງຄວາມຍິນດີຂອງຄອບຄົວ ເພື່ອນມິດສະຫາຍ ລວມທັງມີເຫຼົ່າດາລາຄົນດັງໃນວົງການບັນເທີງຂອງລາວຫຼາຍຄົນເຂົ້າຮ່ວມ ບໍ່ວ່າຈະເປັນໝໍແນ່ງ ຈັນດາລີ, ມິລ່າ ນາງສັງຂານ ຫຼວງພະບາງ
ເບບີ້ ເນັດໄອດອລ ພ້ອມດ້ວຍກຸ່ມໝູ່ເຈົ້າສາວ ແລະ ຄົນໃນວົງການບັນເທີງຄົນອື່ນໆອີກຫຼາຍຄົນ ທີ່ມາຮ່ວມສະແດງຄວາມຍິນດີໃນງານສ້າງຄອບຄົວໃໝ່ຄັ້ງນີ້.
“ສັນຕິ ອູ່ສິດທິເດດ” ນັກທຸລະກິດໜຸ່ມຜູ້ຄອງຫົວໃຈ “ວີນາ” ນາງສັງຂານຫຼວງພະບາງ 2008 ປັດຈຸບັນເປັນຜູ້ອຳນວຍການຂອງສະຖາບັນການເງິນຈຸລະພາກທີ່ຮັບເງິນຝາກສິນຊັບເມືອງເໜືອ (ເຂົ້າປີທີ 5)
.
ວີນາ ຫຼື ປະວີນາພອນ ບຸບຜາ ສິລະປິນສາວ ແລະ ນາງສັງຂານຫຼວງພະບາງ 2008 ຫຼາຍຄົນ ຄົງຈະຍັງຈື່ໄດ້ດີວ່າວີນາເປັນອີກໜຶ່ງຄົນສໍາຄັນໃນວົງການບັນເທີງລາວທີ່ມີຜົນງານຫຼາກຫຼາຍ
ບໍ່ວ່າຈະເປັນການຮ້ອງເພງ ຜົນງານເພງດັງໃນອະດີດຄື ແລ້ວຂ້ອຍເດ ແລະ ຈິງຈັງເທົ່າໃດ, ພ້ອມຍັງມີການສະແດງ, ພິທີກອນຕາມງານອີເວັ້ນຕ່າງໆ.
ຂໍຂອບໃຈ ຮູບພາບ: Joniex Thammavongsa ແລະ Alex Aliya Soundala


text:
ໃນລະຫວ່າງວັນທີ 5-6 ພຶດສະພາ 2022 ທ່ານ ນ. ທຸມມາລີ ວົງພະຈັນ ປະທານກຳມາທິການວັດທະນະທຳ-ສັງຄົມ ສະພາແຫ່ງຊາດພ້ອມດ້ວຍທີມງານ ຮ່ວມກັບ ທ່ານ ນ. ສົມພອນ ໂສພິລາວັນ ຮອງປະທານສະພາປະຊາຊົນແຂວງ ພ້ອມດ້ວຍສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 9, ຫົວໜ້າຂະແໜງ, ຮອງຫົວໜ້າຂະແໜງ ແລະ ພະນັກງານຂອງສະພາປະຊາຊົນແຂວງ ລົງເຄື່ອນໄຫວເພື່ອເກັບກຳຂໍ້ມູນ ກ່ຽວກັບການຈັດຕັ້ງປະຕິບັດຄາດໝາຍໃນຂົງເຂດສຶກສາທິການ ແລະ ກິລາ, ການປັບປຸງຄຸນະພາບລະບົບການຮຽນການສອນ ໃນໄລຍະໄໝ່ ແລະ ການຈັດຕັ້ງປະຕິບັດວຽກງານກິລາ-ກາຍຍະກຳ.
ທີມງານໄດ້ເຂົ້າພົບທ່ານ ສີວິໄລ ແສງຈະເລີນ ຮອງເຈົ້າແຂວງໆຊຽງຂວາງ ໄດ້ຮັບຟັງການລາຍງານໂດຍຫຍໍ້ກ່ຽວກັບການເຄື່ອນໄຫວໃນໄລຍະຜ່ານມາຂອງແຂວງໃນແຕ່ລະດ້ານໂດຍສະເພາະຂົງເຂດ ວັດຖະນະທຳ-ສັງຄົມ ແລະ ຂໍອະຍຸຍາດລົງເຄື່ອນໄຫວເກັບກຳຂໍ້ມູນຢູ່ພາຍໃນຂອງແຂວງ. ຫຼັງຈາກນັ້ນທີມງານ ທີມງານໄດ້ລົງເປີດກອງປະຊຸມກັບພະແນກການທີ່ກ່ຽວຂ້ອງມີ ພະແນກສຶກສາທິການ ແລະ ກິລາ, ພະແນກການເງິນ ແລະ ພະແນກແຜນການ ແລະ ການລົງທຶນ ເພື່ອຮັບຟັັງການລາຍງານຂອງພາກສ່ວນກ່ຽວຂ້ອງໃນການຈັດຕັ້ງປະຕິບັດຄາດໝາຍຂອງຂະແໜງການສຶກສາ ແລະ ກິລາ, ສະພາບການຮຽນການສອນໃນໄລຍະໃໝ່ ໃນທຸກຊັ້ນທຸກສາຍ ທັງພັກລັດ ແລະ ເອກະຊົນ ການຂະ ຫຍາຍການສຶກສາກ່ອນໄວຮຽນ, ການສົ່ງເສີມສຸຂະພາບໂພສະນາການຂັ້ນພື້ນຖານ, ການລົງທຶນໃນຂະແໜງການສຶກສາ ບັນຫາຄູອາສາ ຄູເຫຼືອບໍ່ພໍ ສອນບໍ່ຖືກຊັ້ນຖືກສາຍ ການສອນຫ້ອງຄວບ ແລະ ສະພາບການເຄື່ອນໄຫວວຽກງານກິລາ ກາຍຍະກຳ.
ພ້ອມກັນນັ້ນໄດ້ລົງເຮັດວຽກຮ່ວມກັບຫ້ອງການສຶກສາທິການ ແລະ ກິລາເມືອງແປກ, ລົງຢ້ຽມ ຢາມ ແລະ ເຮັດວຽກຮ່ວມກັບຜູ້ບໍລິການການສຶກສາ ຄູ-ອາຈານ, ນັກຮຽນ, ນັກສຶກສາ ແລະ ຜູ້ປົກຄອງ ຂອງວິທະຍາໄລຄູຄັງໄຂ, ໂຮງຮຽນ ມສ ໜອງເປັດ ແລະ ໂຮງຮຽນປະຖົມສົມບຸນບ້ານໂງຍ ເພື່ອລົງເບິ່ງສະພາບຕົວຈິງໃນການຈັດຕັ້ງປະຕິບັດການຮຽນ-ການສອນຂອງແຕ່ລະໂຮງຮຽນ ອັດຕາການເຂົ້າຮຽນ, ອັດຕາການປະລະການຮຽນ, ຄຸນະພາບຂອງການຮຽນການສຶກສາ ແລະ ກິລາ. ໃນໂກກາດລົງເຄື່ອນໄຫວໃນຄັ້ງນີ້ຍັງໄດ້ນຳເອົາ ຜ້າປິດປາກ, ເຈວລ້າງມື້, ປຶ້ມກົດໝາຍ ແລະ ເຄື່ອງນຸ່ງຫົ່ມມອບໃຫ້ແຕ່ລະຈຸດ ລວມມູນຄ່າ 33 ລ້ານກ່ວາກີບ ເພື່ອປະສ່ວນເຂົ້າໃນວຽກງານຂອງໂຮງຮຽນ ແລະ ຕ້ານສະກັດກັ້ນການລະບາດຂອງພະຍາດໂຄວິດ 19.
ສະພາປະຊາຊົນແຂວງຊຽງຂວາງ
ທ. ບຸນສີ ສິດທິເດດ 99 777 890


text:
ໃນວັນທີ 22 ກໍລະກົດ 2022 ສະຖານເອກອັກຄະລັດຖະທູດ ແຫ່ງ ສປປ ລາວ ປະຈຳ ສ.ຣັດເຊຍ ໄດ້ຮ່ວມກັບ ສະຖານເອກອັກຄະລັດຖະທູດ ແຫ່ງ ສສ.ຫວຽດນາມ ປະຈຳ ສ.ຣັດເຊຍ ໄດ້ຈັດກິດຈະກຳ ທາງດ້ານກິລາ, ວັດທະນະທຳ ແລະ ສິນລະປະວັນນະຂະດີຂຶ້ນເພື່ອສະເຫຼີມສະຫຼອງ 60 ປີ ແຫ່ງການສ້າງຕັ້ງສາຍພົວພັນການທູດ ລະຫວ່າງ ລາວ ແລະ ຫວຽດນາມ ແລະ ວັນຄົບຮອບ 45 ປີ ແຫ່ງວັນລົງນາມສົນທິສັນຍາມິດຕະພາບ, ການຮ່ວມມື ແລະ ການຊ່ວຍເຫຼືອເຊິ່ງກັນ ແລະ ກັນ ລະຫວ່າງ ລາວ ແລະ ຫວຽດນາມ ໂດຍການໃຫ້ກຽດເຂົ້າຮ່ວມຂອງ ທ່ານ ນາງ ວິລາວັນ ເຍ່ຍປໍເຮີ, ເອກອັກຄະລັດຖະທູດ ແຫ່ງ ສປປ ລາວ ປະຈຳ ສ.ຣັດເຊຍ ແລະ ທ່ານ ດັງມິງຄອຍ, ເອກອັກຄະລັດຖະທູດ ແຫ່ງ ສສ.ຫວຽດນາມ ປະຈຳ ສ.ຣັດເຊຍ ພ້ອມດ້ວຍພະນັກງານຂອງສອງສະຖານທູດ ແລະ ນັກສຶກສາລາວ-ຫວຽດນາມ ຢູ່ທີ່ ສ.ຮັດເຊຍ ຫຼາຍກ່ວາ 100 ຄົນ ເຂົ້າຮ່ວມຢ່າງພ້ອມພຽງ.
ໃນໂອກາດດັ່ງກ່າວ ທ່ານ ເອກອັກຄະລັດຖະທູດ ສອງປະເທດໄດ້ປ່ຽນກັນກ່າວຄຳເຫັນ ຊຶ່ງໄດ້ກ່າວຄວາມເຫັນສຳຄັນຂອງສອງວັນປະຫວັດສາດດັ່ງກ່າວ. ເພື່ອໃຫ້ພິທີດັ່ງກ່າວມີເນື້ອໃນຄວາມໝາຍເລິກເຊິ່ງ ສອງສະຖານເອກອັກຄະລັດຖະທູດ ໄດ້ມີການຈັດການແຂ່ງຂັນກິລາມິດຕະພາບ, ການສະແດງສິນລະປະວັນນະຂະດີ ທີ່ສະແດງເຖິງວັດທະນະທຳອັນດີງາມຂອງສອງປະເທດ ແລະ ພາເຂົ້າສາມັກຄີ.
ໃນພິທີ , ທ່ານ ນາງ ວິລາ ວັນ ເຍ່ຍປໍເຮີ ໄດ້ຍົກໃຫ້ເຫັນເຖິງຄຸນງາມຄວາມດີ ແລະ ຮູ້ບຸນຄຸນຢ່າງເລິກເຊິ່ງຕໍ່ປະທານ ໂຮ່ຈີມິນ, ປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ເຄົາລົບທີ່ເປັນຜູ້ກໍ່ຕັ້ງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິດເສດ ແລະການຮ່ວມມືຮອບດ້ານລະຫວ່າງສອງປະເທດເຮົາ. ປະຈຸບັນນີ້ການພົວພັນມິດຕະພາບ ແລະ ການຮ່ວມມື ໄດ້ກ້າວເຂົ້າສູ່ລວງເລິກ, ແໜ້ນແຟ້ນ ແລະຮອບດ້ານ. ນອກຈາກນັ້ນ, ໄດ້ກ່າວວ່າສອງວັນປະຫວັດສາດດັ່ງກ່າວມີຄວາມໝາຍສໍາຄັນທີ່ສຸດ ສໍາລັບສອງປະເທດເຮົາ, ເຊຶ່ງເປັນການໄຂສັງກາດໃໝ່ໃຫ້ແກ່ພາລະກິດຕໍ່ສູ້ປົດປ່ອຍຊາດ, ເສີມຂະຫຍາຍ ແລະ ຮັດແໜ້ນການພົວພັນອັນເປັນມູນເຊື້ອມາແຕ່ຍາວນານ ແລະ ສ້າງສາຍພົວພັນມິດຕະພາບອັນຫຍິ່ງໃຫຍ່, ຄວາມສາມັກຄີພິເສດ ແລະ ການພົວພັນຮອບດ້ານລະຫວ່າງສອງພັກ, ສອງລັດຖະບານ ແລະ ປະຊາຊົນສອງຊາດລາວ-ຫວຽດນາມ, ຊຶ່ງສະແດງອອກຫຼາຍເຫດການທີ່ສຳຄັນທີ່ ສອງພັກ, ສອງລັດ ກໍຄື ປະຊາຊົນສອງຊາດ ລາວ-ຫວຽດນາມ ທີ່ໄດ້ໃຫ້ການຊ່ວຍເຫຼືອເຊິ່ງກັນ ແລະ ກັນຢ່າງຮອບດ້ານ ໃນຂະບວນການຕໍ່ສູ້ປົດປ່ອຍຊາດໃຫ້ຫຼຸດພົ້ນອອກຈາກແອກຄອບຄອງຂອງຈັກະພັດລ່າເມືອງຂຶ້ນແບບເກົ່າ ແລະ ແບບໃໝ່ ກໍ່ຄືພາລະກິດແຫ່ງການປົກປັກຮັກສາ ແລະ ສ້າງສາພັດທະນາ ຂອງສອງປະເທດໃນປັດຈຸບັນ. ພ້ອມກັນນັ້ນ, ທ່ານ ຍັງໄດ້ຢືນຢັນວ່າ: ເສີມຂະຫຍາຍສາຍພົວພັນ, ການຮ່ວມມືຮອບດ້ານ ແລະ ການປະສານງານ ລະຫວ່າງສະຖານເອກອັກຄະລັດຖະທູດ ແຫ່ງ ສປປ ລາວ ປະຈຳ ສ.ຣັດເຊຍ ກັບ ສະຖານເອກອັກຄະລັດຖະທູດ ແຫ່ງ ສສ.ຫວຽດນາມ ປະຈຳ ສ.ຣັດເຊຍ ທັງນີ້ກໍ່ແມ່ນສືບຕໍ່ເສມີຂະຫຍາຍມູນເຊື້ອສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ-ສອງລັດ ແລະ ປະຊາຊົນສອງຊາດລາວ-ຫວຽດນາມ, ຫວຽດນາມ-ລາວ ເພື່ອປະກອບສ່ວນຮັດແໜ້ນ ແລະ ເພີ່ມທະວີສາຍພົວພັນມິິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານຂອງພວກເຮົາ ໃຫ້ໝັ້ນຄົງຂະໜົງແກ່ນຕະຫຼອດໄປ.
ໃນຕອນທ້າຍຂອງພິທີ ທ່ານ ນາງ ວິລາວັນ ໄດ້ຕາງໜ້າໃຫ້ສະຖານທູດ ແລະ ໃນນາມສ່ວນຕົວໄດ້ກ່າວສະແດງຄວາມຊົມເຊີຍຢ່າງສຸດໃຈ ແລະ ອວຍພອນໄຊອັນປະເສີດຕໍ່ ທ່ານທູດ ດັງມິງຄອຍ ພ້ອມດ້ວຍນັການທູດ ພະນັກງານສະຖານທູດຫວຽດນາມ ແລະ ລາວ, ຂໍໃຫ້ຈົ່ງມີສຸຂະພາບເຂັ້ມແຂງ, ມີຄວາມຜາສຸກ ແລະຈະເລີນກ້າວໜ້າ, ທັງອວຍພອນໃຫ້ ສາຍພົວພັນມິດຕະພາບອັນຍິ່ງໃຫຍ່, ຄວາມສາມກັຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດຖະບານ ແລະ ປະຊາຊົນສອງຊາດ ຈົ່ງໝັ້ນຄົງທະນົງແກ່ນ.
ພິທີສະເຫຼີມສະຫຼອງ 60 ປີ ແຫ່ງການສ້າງຕັ້ງສາຍພົວພັນການທູດ ລະຫວ່າງ ລາວ ແລະ ຫວຽດນາມ ແລະ ວັນຄົບຮອບ 45 ປີ ແຫ່ງວັນລົງນາມສົນທິສັນຍາມິດຕະພາບ, ການຮ່ວມມື ແລະ ການຊ່ວຍເຫຼືອເຊິ່ງກັນ ແລະ ກັນ ລະຫວ່າງ ລາວ ແລະ ຫວຽດນາມ ໄດ້ສຳເລັດຢ່າງຈົບງາມພາຍໃຕ້ບັນຍາກາດມິດຕະພາບ ແລະ ອົບອຸ່ນ.


text: Guangxi Guigang Monster Wood Industry Co., Ltd. ເປັນຮູບເງົາຂະຫນາດໃຫຍ່ປະເຊີນຫນ້າກັບໄມ້ອັດແລະໄມ້ອັດຜູ້ຜະລິດ. ບໍລິສັດຂອງພວກເຮົາຄອບຄອງຫຼາຍກ່ວາ 170000 ຕາແມັດ, ແລະການລົງທຶນທັງຫມົດແມ່ນຫຼາຍກ່ວາ 2 ລ້ານ.ພວກເຮົາມີ 66 ນັກວິຊາການມືອາຊີບ, ປະມານ 200 ຄົນງານທີ່ມີຄວາມຊໍານິຊໍານານ. ພວກເຮົາມີບໍລິສັດການຄ້າຂອງພວກເຮົາເອງ: Guangxi Xinbailin International Trade Co., Ltd.ການສົ່ງອອກຜະລິດຕະພັນໄມ້ທຸກປະເພດ. ການຜະລິດແລະການທົດສອບແບບພິເສດແມ່ນການຄໍ້າປະກັນທີ່ຈໍາເປັນສໍາລັບການຜະລິດຜະລິດຕະພັນທີ່ມີຄຸນນະພາບສູງ, ບໍລິສັດໄດ້ເອົາໃຈໃສ່ເຖິງຄວາມທັນສະໄຫມຂອງອຸປະກອນການຜະລິດເພື່ອຮັບປະກັນວ່າພວກເຮົາຢູ່ໃນລະດັບຊັ້ນນໍາໃນອຸດສາຫະກໍາ.ພວກເຮົາໄດ້ຊື້ 40 ສາຍການຜະລິດແບບພິເສດ, ຄວາມສາມາດໃນການຜະລິດປະຈໍາປີແມ່ນ 250000 cbm (600000pieces).ຜະລິດຕະພັນສາມາດຖືກຂາຍໄປອາຊີ, ອາເມລິກາ, ຕາເວັນອອກກາງ, ອາຟຣິກາ, ເອີຣົບ, ແລະອື່ນໆ.ບໍລິສັດຂອງພວກເຮົາຮັກສາຄວາມສັດຊື່ທີ່ດີ "ຕະຫຼອດໄປແລະການສ້າງທີ່ສວຍງາມຮ່ວມກັນດ້ວຍມືສຸດໃຈ, ເພື່ອສະຫນອງຜະລິດຕະພັນແລະການບໍລິການທີ່ດີທີ່ສຸດ."


text:
ສາລະບານ
ການນໍາສະເຫນີ
ຕະຫຼອດປະຫວັດສາດອິນເດຍ, ມີນິທານຫຼາຍເລື່ອງຂອງຜູ້ປົກຄອງແມ່ຍິງ, ລວມທັງ Rani ຂອງ Jhansi, Begum Hazrat Bai, ແລະ Razia Sultana. Rani Durgavati, Queen of Gondwana, ຕ້ອງໄດ້ຮັບການກ່າວເຖິງໃນການເລົ່າເລື່ອງໃດໆກ່ຽວກັບຄວາມກ້າຫານ, ຄວາມຢືດຢຸ່ນ, ແລະການຕໍ່ຕ້ານຂອງຜູ້ປົກຄອງແມ່ຍິງ. ໃນບົດຄວາມນີ້, ພວກເຮົາຈະໃຫ້ຜູ້ອ່ານມີບົດຂຽນສັ້ນແລະຍາວກ່ຽວກັບ Rani Durgavati ນັກຮົບເສລີພາບທີ່ແທ້ຈິງ.
Essay ສັ້ນກ່ຽວກັບ Rani Durgavati
ນາງໄດ້ເກີດຢູ່ໃນລາຊະວົງ Chandel, ເຊິ່ງປົກຄອງໂດຍ Vidyadhar, ກະສັດທີ່ກ້າຫານ. Khajuraho ແລະ Kalanjar Fort ແມ່ນຕົວຢ່າງຂອງຄວາມຮັກຂອງ Vidyadhar ຂອງປະຕິມາກໍາ. Durgavati ແມ່ນຊື່ຂອງລາຊິນີເພາະວ່ານາງເກີດໃນວັນທີ Durgashtami, ເປັນງານບຸນ Hindu.
ລູກຊາຍເກີດກັບ Rani Durgavati ໃນປີ 1545 AD. Vir Narayan ແມ່ນຊື່ຂອງລາວ. ໃນຂະນະທີ່ Vir Narayan ຍັງອ່ອນເກີນໄປທີ່ຈະສືບທອດພໍ່ຂອງລາວ Dalpatshah, Rani Durgavati ໄດ້ຂຶ້ນຄອງບັນລັງຫຼັງຈາກການເສຍຊີວິດກ່ອນໄວອັນຄວນຂອງ Dalpatshah ໃນ 1550 AD.
Adhar Bakhila, ທີ່ປຶກສາ Gond ທີ່ມີຊື່ສຽງ, ໄດ້ຊ່ວຍ Durgavati ຄຸ້ມຄອງອານາຈັກ Gond ໃນເວລາທີ່ນາງເຂົ້າມາຄອບຄອງ. ນາງໄດ້ຍ້າຍນະຄອນຫຼວງຂອງນາງຈາກ Singaurgarh ໄປ Chauragarh. ເນື່ອງຈາກສະຖານທີ່ຕັ້ງຢູ່ເທິງເນີນພູ Satpura, ປ້ອມ Chauragarh ມີຄວາມສໍາຄັນທາງດ້ານຍຸດທະສາດ.
ໃນລະຫວ່າງການປົກຄອງຂອງນາງ (1550-1564), queen ໄດ້ປົກຄອງປະມານ 14 ປີ. ນອກເຫນືອຈາກການເອົາຊະນະ Baz Bahadur, ນາງເປັນທີ່ຮູ້ຈັກສໍາລັບການຂູດຮີດທາງທະຫານຂອງນາງ.
ອານາຈັກຂອງ Rani ມີຊາຍແດນຕິດຈອດກັບອານາຈັກຂອງ Akbar, ເຊິ່ງໄດ້ຖືກຍຶດໂດຍພຣະອົງຫຼັງຈາກທີ່ເຂົາໄດ້ຊະນະຜູ້ປົກຄອງ Malwa Baz Bahadur ໃນປີ 1562. ໃນລະຫວ່າງການປົກຄອງຂອງ Akbar, Asaf Khan ໄດ້ຮັບຜິດຊອບໃນການເດີນທາງເພື່ອເອົາຊະນະ Gondwana. Asaf Khan ໄດ້ຫັນເອົາຄວາມສົນໃຈຂອງລາວໄປ Garha-Katanga ຫຼັງຈາກໄດ້ເອົາຊະນະອານາຈັກໃກ້ຄຽງ. ຢ່າງໃດກໍຕາມ, Asaf Khan ໄດ້ຢຸດຢູ່ທີ່ Damoh ເມື່ອລາວໄດ້ຍິນວ່າ Rani Durgavati ໄດ້ລວບລວມກໍາລັງຂອງນາງ.
ການບຸກລຸກສາມຄັ້ງຂອງ Mughal ໄດ້ຖືກຂັບໄລ່ໂດຍ Queen brave. Kanut Kalyan Bakhila, Chakarman Kalchuri, ແລະ Jahan Khan Dakit ແມ່ນບາງທະຫານ Gond ແລະ Rajput ທີ່ກ້າຫານທີ່ນາງໄດ້ສູນເສຍໄປ. Akbarnama ໂດຍ Abul Fazl ກ່າວວ່າຈໍານວນກອງທັບຂອງນາງໄດ້ຫຼຸດລົງຈາກ 2,000 ຄົນມາເປັນພຽງ 300 ຄົນເທົ່ານັ້ນທີ່ເປັນຜົນມາຈາກການສູນເສຍຢ່າງຮ້າຍແຮງ.
ລູກທະນູໄດ້ຕີຄໍຂອງ Rani Durgavati ໃນລະຫວ່າງການສູ້ຮົບຄັ້ງສຸດທ້າຍຂອງນາງຢູ່ຊ້າງ. ເຖິງວ່າຈະມີສິ່ງນີ້, ນາງໄດ້ສືບຕໍ່ຕໍ່ສູ້ຢ່າງກ້າຫານ. ນາງໄດ້ແທງຕົນເອງຈົນຕາຍ ເມື່ອຮູ້ວ່ານາງກຳລັງຈະສູນເສຍ. ນາງເລືອກຄວາມຕາຍຍ້ອນຄວາມກຽດຊັງເປັນລາຊິນີທີ່ກ້າຫານ.
Rani Durgavati Vishwavidyalaya ຖືກປ່ຽນຊື່ໃນຄວາມຊົງຈໍາຂອງນາງໃນປີ 1983 ໂດຍລັດຖະບານ Madhya Pradesh. ສະແຕມໄປສະນີຢ່າງເປັນທາງການໄດ້ອອກໃນວັນທີ 24 ມິຖຸນາ 1988, ສະເຫຼີມສະຫຼອງການເສຍສະລະຂອງລາຊີນີ.
- 100, 300, ແລະ 400 ຄໍາ Essay ສຸດ Har Ghar Tiranga ໃນພາສາອັງກິດ
- 50, 100, 300, & 500 ຄໍາ Essay ກ່ຽວກັບຄວາມສໍາຄັນຂອງທຸງຊາດໃນພາສາອັງກິດ
Essay ຍາວກ່ຽວກັບ Rani Durgavati
ໃນການຕໍ່ສູ້ຂອງນາງກັບ Emperor Akbar, Rani Durgavati ເປັນ Queen Gond ທີ່ກ້າຫານ. ມັນແມ່ນລາຊິນີຜູ້ນີ້, ຜູ້ທີ່ໄດ້ສືບທອດຜົວຂອງນາງໃນລະຫວ່າງຍຸກ Mughal ແລະຕໍ່ຕ້ານກອງທັບ Mughal ທີ່ຍິ່ງໃຫຍ່, ຜູ້ທີ່ສົມຄວນໄດ້ຮັບການຊົມເຊີຍຂອງພວກເຮົາເປັນວິລະຊົນທີ່ແທ້ຈິງ.
ພໍ່ຂອງນາງ, Shalivahan, ເປັນທີ່ຮູ້ຈັກສໍາລັບຄວາມກ້າຫານແລະຄວາມກ້າຫານຂອງລາວໃນຖານະເປັນຜູ້ປົກຄອງ Chandela Rajput ຂອງ Mahoba. ນາງໄດ້ຖືກລ້ຽງດູຄືກັບ Rajput ໂດຍ Shalivahan ຫຼັງຈາກແມ່ຂອງນາງໄດ້ເສຍຊີວິດໄວເກີນໄປ. ຕອນຍັງນ້ອຍ, ພໍ່ຂອງນາງໄດ້ສອນວິທີຂີ່ມ້າ, ລ່າສັດ, ແລະໃຊ້ອາວຸດ. ການລ່າສັດ, ການຍິງປືນ, ແລະການຍິງທະນູແມ່ນໃນບັນດາທັກສະຫຼາຍຢ່າງຂອງນາງ, ແລະນາງມັກການເລັ່ງລັດ.
Durgavati ມີຄວາມປະທັບໃຈຕໍ່ຄວາມກ້າຫານຂອງ Dalpat Shah ແລະການຂູດຮີດຕໍ່ຕ້ານ Mughals ຫຼັງຈາກໄດ້ຍິນກ່ຽວກັບການຂູດຮີດຂອງລາວຕໍ່ Mughals. Durgavati ຕອບວ່າ, "ການກະ ທຳ ຂອງລາວເຮັດໃຫ້ລາວເປັນ Kshatriya, ເຖິງແມ່ນວ່າລາວຈະເປັນ Gond ຕັ້ງແຕ່ເກີດ." ໃນບັນດານັກຮົບທີ່ເຮັດໃຫ້ Mughals ຢ້ານກົວແມ່ນ Dalpat Shah. ທາງຂອງພວກເຂົາໄປທາງໃຕ້ໄດ້ຖືກຄວບຄຸມໂດຍພຣະອົງ.
ຜູ້ປົກຄອງລັດ Rajput ອື່ນໆໄດ້ປະທ້ວງວ່າ Dalpat Shah ເປັນ Gond ໃນເວລາທີ່ລາວຊື້ພັນທະມິດກັບ Durgavati. ເທົ່າທີ່ພວກເຂົາຮູ້, Dalpat Shah ມີບົດບາດສໍາຄັນໃນຄວາມບໍ່ສາມາດຂອງ Mughals ທີ່ຈະກ້າວໄປພາກໃຕ້. ເຖິງວ່າຈະມີຄວາມຈິງທີ່ວ່າ Dalpat Shah ບໍ່ແມ່ນ Rajput, Shalivahan ບໍ່ໄດ້ສະຫນັບສະຫນູນການແຕ່ງງານຂອງ Durgavati ກັບ Dalpat Shah.
ຢ່າງໃດກໍຕາມ, ລາວໄດ້ຕົກລົງກັບ Dalpat Shah, ປະຕິບັດຕາມຄໍາສັນຍາຂອງລາວກັບແມ່ຂອງ Durgavati ວ່າລາວຈະອະນຸຍາດໃຫ້ນາງເລືອກຄູ່ຊີວິດຂອງນາງ. ການແຕ່ງງານລະຫວ່າງ Durgavati ແລະ Dalpat Shah ໃນຕອນທ້າຍຂອງ 1524 ຍັງໄດ້ສ້າງພັນທະມິດລະຫວ່າງ Chandel ແລະ Gond dynasties. ໃນພັນທະມິດ Chandela ແລະ Gond, ຜູ້ປົກຄອງ Mughal ໄດ້ຖືກຮັກສາໄວ້ດ້ວຍການຕໍ່ຕ້ານທີ່ມີປະສິດທິພາບຈາກ Chandelas ແລະ Gonds.
Durgavati ເປັນຜູ້ຮັບຜິດຊອບຂອງອານາຈັກຫຼັງຈາກ Dalpat Shah ໄດ້ເສຍຊີວິດໃນປີ 1550. ຫຼັງຈາກການເສຍຊີວິດຂອງຜົວຂອງນາງ, Durgavati ໄດ້ຮັບໃຊ້ເປັນຜູ້ regent ສໍາລັບລູກຊາຍຂອງນາງ, Bir Narayan. ອານາຈັກ Gond ຖືກປົກຄອງດ້ວຍປັນຍາແລະຄວາມສໍາເລັດໂດຍລັດຖະມົນຕີຂອງນາງ, Adhar Kayastha ແລະ Man Thakur. ເປັນປ້ອມຍຸດທະສາດທີ່ສໍາຄັນໃນ Satpuras, Chauragarh ໄດ້ກາຍເປັນນະຄອນຫຼວງຂອງນາງເປັນຜູ້ປົກຄອງ.
Durgavati, ຄືກັບຜົວຂອງນາງ Dalpat Shah, ເປັນຜູ້ປົກຄອງທີ່ມີຄວາມສາມາດຫຼາຍ. ນາງໄດ້ຂະຫຍາຍອານາຈັກຢ່າງມີປະສິດທິພາບແລະຮັບປະກັນວ່າວິຊາຂອງນາງໄດ້ຮັບການດູແລຢ່າງດີ. ມີທະຫານມ້າ 20,000 ຄົນ, ທະຫານຊ້າງ 1000 ຄົນ, ແລະທະຫານຫຼາຍຄົນໃນກອງທັບຂອງນາງ, ເຊິ່ງໄດ້ຮັບການຮັກສາໄວ້ເປັນຢ່າງດີ.
ເຊັ່ນດຽວກັນກັບການຂຸດອ່າງເກັບນ້ໍາແລະຖັງ, ນາງຍັງໄດ້ສ້າງພື້ນທີ່ທີ່ຢູ່ອາໄສຈໍານວນຫຼາຍສໍາລັບປະຊາຊົນຂອງນາງ. ໃນບັນດາພວກເຂົາແມ່ນ Ranital, ເຊິ່ງຕັ້ງຢູ່ໃກ້ກັບ Jabalpur. ການປົກປ້ອງອານາຈັກຂອງນາງຕໍ່ກັບການໂຈມຕີຂອງ Sultan ຂອງ Malwa, Baz Bahadur, ນາງໄດ້ບັງຄັບໃຫ້ລາວຖອຍຫລັງ. ລາວບໍ່ກ້າໂຈມຕີອານາຈັກຂອງນາງອີກຕໍ່ໄປ ຫຼັງຈາກໄດ້ຮັບການສູນເສຍຢ່າງໜັກໜ່ວງຢູ່ໃນມືຂອງ Durgavati.
ດຽວນີ້ Malwa ຢູ່ພາຍໃຕ້ການຄວບຄຸມຂອງຈັກກະພັດ Mughalghal ເມື່ອ Akbar ເອົາຊະນະ Baz Bahadur ໃນປີ 1562. ດ້ວຍຄວາມຈະເລີນຮຸ່ງເຮືອງຂອງ Gondwana ຢູ່ໃນໃຈ, Subedar Abdul Majid Khan ຂອງ Akbar ໄດ້ຖືກລໍ້ລວງໃຫ້ເຂົ້າມາຮຸກຮານມັນ, ພ້ອມກັບ Malwa, ເຊິ່ງຢູ່ໃນມືຂອງ Mughal, ແລະ Rewa ເປັນ. ດີ. ເຫຼົ່ານີ້ໄດ້ຖືກຈັບ. ເພາະສະນັ້ນ, ໃນປັດຈຸບັນມີພຽງແຕ່ Gondwana ຍັງຄົງຢູ່.
ໃນຂະນະທີ່ Diwan ຂອງ Rani Durgavati ແນະນໍານາງບໍ່ໃຫ້ປະເຊີນຫນ້າກັບກອງທັບ Mughal ທີ່ຍິ່ງໃຫຍ່, ນາງໄດ້ຕອບວ່ານາງຈະຕາຍແທນທີ່ຈະຍອມຈໍານົນ. ແມ່ນ້ໍາ Narmada ແລະ Gaur, ເຊັ່ນດຽວກັນກັບເຂດເນີນພູ, ຂອບການສູ້ຮົບເບື້ອງຕົ້ນຂອງນາງກັບກອງທັບ Mughal ຢູ່ Narai. ນາງໄດ້ນໍາພາການປ້ອງກັນແລະຕໍ່ສູ້ກັບກອງທັບ Mughal ຢ່າງຮຸນແຮງ, ເຖິງແມ່ນວ່າກອງທັບ Mughal ແມ່ນດີກວ່າຂອງ Durgavati. ໃນຕອນເລີ່ມຕົ້ນ, ນາງໄດ້ປະສົບຜົນສໍາເລັດໃນການຫັນກັບຄືນກອງທັບ Mughal ຫຼັງຈາກພວກເຂົາໄດ້ໄລ່ນາງອອກຈາກຮ່ອມພູດ້ວຍການໂຕ້ຕອບທີ່ຮຸນແຮງ.
ຫຼັງຈາກຄວາມສໍາເລັດຂອງນາງ, Durgavati ມີຈຸດປະສົງທີ່ຈະໂຈມຕີກອງທັບ Mughal ໃນຕອນກາງຄືນ. ຢ່າງໃດກໍຕາມ, ນາຍພົນຂອງນາງປະຕິເສດທີ່ຈະຍອມຮັບຄໍາແນະນໍາຂອງນາງ. ເພາະສະນັ້ນ, ນາງໄດ້ຖືກບັງຄັບໃຫ້ເຂົ້າຮ່ວມການສູ້ຮົບແບບເປີດກັບກອງທັບ Mughal, ເຊິ່ງໄດ້ພິສູດເຖິງຄວາມຕາຍ. ໃນຂະນະທີ່ຂີ່ຊ້າງຂອງນາງ Sarman, Durgavati ໄດ້ຕ້ານກັບກໍາລັງ Mughal ຢ່າງແຂງແຮງ, ປະຕິເສດທີ່ຈະຍອມຈໍານົນ.
ການໂຈມຕີຢ່າງດຸເດືອດຂອງທ່ານ Vir Narayan ໄດ້ບັງຄັບໃຫ້ພວກ Mughals ຖອຍຫລັງສາມເທື່ອ ກ່ອນທີ່ລາວຈະໄດ້ຮັບບາດເຈັບສາຫັດ. ນາງໄດ້ຮັບຮູ້ຄວາມພ່າຍແພ້ຕໍ່ພວກ Mughals ໃກ້ຈະເກີດຂຶ້ນຫຼັງຈາກຖືກລູກສອນຕີແລະເລືອດອອກ. ໃນຂະນະທີ່ນາຍທະຫານຂອງນາງໄດ້ແນະນໍາໃຫ້ນາງຫນີຈາກການສູ້ຮົບ, Rani Durgavati ໄດ້ເລືອກຄວາມຕາຍໃນການຍອມຈໍານົນໂດຍການແທງຕົນເອງດ້ວຍດາບ. ຊີວິດຂອງແມ່ຍິງທີ່ກ້າຫານແລະໂດດເດັ່ນໄດ້ສິ້ນສຸດລົງໃນລັກສະນະນີ້.
ນອກຈາກເປັນຜູ້ອຸປະຖໍາຂອງການຮຽນຮູ້, Durgavati ໄດ້ຖືກຖືວ່າເປັນຜູ້ປົກຄອງທີ່ໂດດເດັ່ນສໍາລັບການຊຸກຍູ້ຂອງນາງໃນການກໍ່ສ້າງພຣະວິຫານແລະການເຄົາລົບນັກວິຊາການ. ໃນຂະນະທີ່ນາງໄດ້ເສຍຊີວິດທາງດ້ານຮ່າງກາຍ, ຊື່ຂອງນາງອາໄສຢູ່ໃນ Jabalpur, ບ່ອນທີ່ມະຫາວິທະຍາໄລທີ່ນາງກໍ່ຕັ້ງໄດ້ຖືກສ້າງຕັ້ງຂຶ້ນໃນກຽດສັກສີຂອງນາງ. ນາງບໍ່ພຽງແຕ່ເປັນນັກຮົບທີ່ກ້າຫານເທົ່ານັ້ນ, ແຕ່ຍັງເປັນຜູ້ບໍລິຫານທີ່ເກັ່ງກ້າ, ສ້າງທະເລສາບ ແລະ ອ່າງເກັບນ້ຳເພື່ອເປັນຜົນປະໂຫຍດຕໍ່ວິຊາຂອງນາງ.
ເຖິງວ່າຈະມີຄວາມເມດຕາແລະຄວາມເປັນຫ່ວງເປັນໄຍຂອງນາງ, ນາງເປັນນັກຮົບທີ່ຮຸນແຮງທີ່ຈະບໍ່ຍອມແພ້. ແມ່ຍິງຜູ້ທີ່ປະຕິເສດທີ່ຈະຍອມຈໍານົນກັບ Mughals ແລະເລືອກຄູ່ຊີວິດຂອງນາງເປັນເອກະລາດ.
ບົດສະຫຼຸບ,
Queen Gond ແມ່ນ Rani Durgavati. ໃນການແຕ່ງງານຂອງນາງກັບ Daalpat Shah, ນາງເປັນແມ່ຂອງລູກສີ່ຄົນ. ການຕໍ່ສູ້ອັນກ້າຫານຂອງນາງຕໍ່ຕ້ານກອງທັບ Mughal ແລະການເອົາຊະນະກອງທັບ Baz Bahadur ໄດ້ເຮັດໃຫ້ນາງເປັນນິທານໃນປະຫວັດສາດອິນເດຍ. ວັນທີ 5 ເດືອນຕຸລາປີ 1524 ແມ່ນວັນເກີດຂອງ Rani Durgavati.


text:
ວັນທີ 18 ພຶດສະພາ 2022 ນີ້, ທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນ ປະທານປະເທດຈີນໄດ້ຕອບຈົດໝາຍເພື່ອໃຫ້ກຳລັງໃຈນັກວິຊາການໜຸ່ມຂອງມະຫາວິທະຍາໄລນານກິ່ງທີ່ຮຽນຈົບຈາກຕ່າງປະເທດແລ້ວກັບມາຮັບໃຊ້ປະເທດຊາດ, ໂດຍທ່ານໄດ້ຝາກຄວາມຫວັງຢ່າງຈິງໃຈໃຫ້ກັບເຂົາເຈົ້າ.
ໃນຈົດໝາຍຂອງທ່ານສີຈິ້ນຜິງລະບຸວ່າ: ເມື່ອໄດ້ຮັບຊາບວ່າບັນດາສະຫາຍໄດ້ຖືເອົານັກວິທະຍາສາດຮຸ່ນອາວຸໂສເປັນແບບຢ່າງ, ເມື່ອຮຽນຈົບຈາກຕ່າງປະເທດແລ້ວກໍກັບມາຮັບໃຊ້ພາລະກິດວິທະຍາສາດ ແລະການສຶກສາ, ຕອບແທນບຸນຄຸນປະເທດຊາດ ແລະ ຮັບໃຊ້ປະຊາຊົນຕາມໜ້າທີ່ຕຳແໜ່ງຂອງຕົນ,ພ້ອມທັງໄດ້ສ້າງຜົນງານຢ່າງຫຼວງຫຼາຍ, ຂ້າພະເຈົ້າຮູ້ສຶກຊາບຊຶ້ງໃຈຫຼາຍ. ເນື່ອງໃນໂອກາດວັນສ້າງຕັ້ງມະຫາວິທະຍາໄລນານກິ່ງຄົບຮອບ 120 ປີ, ຂໍສະແດງຄວາມຊົມເຊີຍຢ່າງສຸດໃຈ ແລະ ຝາກຄວາມຢື້ຢາມຖາມຂ່າວຢ່າງຈິງໃຈມາຍັງບັນດາສະຫາຍ, ກໍຄື ຄູອາຈານ ນັກສຶກສາ ພະນັກງານທັງຫຼາຍ ແລະອະດີດນັກສຶກສາທີ່ຮຽນຈົບຈາກມະຫາວິທະຍາໄລນານກິ່ງຈຳນວນມະຫາສານ!
ທ່ານສີຈິ້ນຜິງກ່າວເນັ້ນວ່າ, ພວກສະຫາຍໄດ້ບັນຍາຍໃນຈົດໝາຍວ່າ, ເມື່ອໄດ້ເກີດຢູ່ໃນຍຸກສະໄໝອັນຍິ່ງໃຫຍ່ຖືວ່າຊີວິດນີ້ໂຊກດີຫຼາຍ, ຊາວໜຸ່ມທີ່ຮຽນຈົບມາຈາກຕ່າງປະເທດຄວນເອົາໃຈໃສ່ພາລະກິດຂອງຊາດ, ແລະແບກຫາບຄວາມຮັບຜິດຂອງຊາດ, ຄວາມເວົ້າເຫຼົ່ານີ້ຂອງພວກສະຫາຍເວົ້າໄດ້ດີຫຼາຍ. ຫວັງວ່າພວກສະຫາຍຈະອອກແຮງເຊີດຊູ ແລະເສີມຂະຫຍາຍມູນເຊື້ອອັນມີກຽດທີ່ຮຽນຈົບມາຈາກຕ່າງປະເທດແລ້ວຕອບບຸນແທນຄຸນປະເທດຊາດ, ຖືເອົາການຕອບບຸນແທນຄຸນປະເທດຊາດ ແລະ ຮັບໃຊ້ປະຊາຊົນເປັນເປົ້າໝາຍຊີວິດຂອງຕົນ, ສ້າງຜົນງານທີ່ດີບົນພື້ນຖານທີ່ບຳລຸງສ້າງຄຸນສົມບັດ ສອນນັກສຶກສາ, ຊຸກຍູ້ການເພິ່ງຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງດ້ານວິທະຍາສາດເຕັກນິກ, ຍາດແຍ່ງຄວາມເປັນແບບຢ່າງທີ່ດີທີ່ເປັນຜູ້ມີຄວາມໝັ້ນໃຈຕໍ່ວັດທະນະທຳຂອງຕົນຢ່າງໜັກແໜ້ນ, ເລົ່າເລື່ອງລາວຕ່າງໆຂອງຈີນໃຫ້ດີ, ປະກອບສ່ວນສະຕິປັນຍາ ແລະ ກຳລັງແຮງຢ່າງຕັ້ງໜ້າເຂົ້າໃນການສ້າງສາປະເທດສັງຄົມນິຍົມທີ່ທັນສະໄໝຢ່າງຮອບດ້ານ ແລະ ເຮັດໃຫ້ຄວາມໃຝ່ຝັນຂອງຈີນທີ່ຈະຟື້ນຟູຄວາມຈະເລີນຮຸ່ງເຮືອງອັນຍິ່ງໃຫຍ່ຂອງປະຊາຊາດຈີນປະກົດຜົນເປັນຈິງ.


text:
ບັນທຶກຈໍານວນມະຫາວິທະຍາໄລຄອມພິວເຕີ MS MS Diploma
ນັກຮຽນຈົບຈາກ 391 ຈາກປະເທດ 40 ໄດ້ຮັບຮາງວັນ MSCS Degrees
ໃນການອອກກໍາລັງກາຍທັກສະ 2018-2019 MUM, ບັນທຶກ 391 ໂປລແກລມຄອມພິວເຕີຜູ້ຊ່ຽວຊານSM ນັກຮຽນຈາກປະເທດ 40 ໄດ້ຮັບ MS ຂອງພວກເຂົາໃນລະດັບວິທະຍາສາດຄອມພິວເຕີ.
ນັກຮຽນທີ່ຈົບການສຶກສາ MSCS ມາຈາກບັນດາປະເທດເຫຼົ່ານີ້:
ອາຟຣິກາ, Azerbaijan, Bangladesh, Bhutan, Brazil, Burkina Faso, ປະເທດມຽນມາ, ປະເທດກໍາປູເຈຍ, ການາດາ, ຊີເຣຍ, ຈີນ, ໂຄລໍາເບຍ, ອີຍິບ, ອີຣຣາລີ, ເອທິໂອເປຍ, ການາ, ອິນເດຍ, ອິນໂດເນເຊຍ, ອີຣ່ານ, ອີຕາລີ, ຈໍແດນ, ມາເລເຊຍ, Mauritania, Mongolia, Morocco , Nepal, Pakistan, ອານາເຂດ Palestinian, ເປຣູ, ຟີລິບປິນ, ສີລັງກາ, ທາຈິກິດຖານ, Tanzania, Tunisia, Turkey, Uganda, ສະຫະລັດອາເມລິກາ, Uzbekistan, Venezuela ແລະຫວຽດນາມ. ເບິ່ງ graduation photos.
ຄອມພິວເຕີ້ວິທະຍາສາດ Dean Keith Levi ເພີ່ມ, “ ຂໍສະແດງຄວາມຍິນດີກັບບັນດານັກຮຽນທີ່ຮຽນຈົບຂອງພວກເຮົາ ສຳ ລັບຜົນ ສຳ ເລັດທີ່ ສຳ ຄັນນີ້. ໂຄງການລະດັບປະລິນຍາໂທທີ່ຊ່ຽວຊານດ້ານຄອມພິວເຕີທີ່ເປັນເອກະລັກແລະທ້າທາຍຂອງພວກເຮົາໄດ້ກະກຽມໃຫ້ແຕ່ລະຄົນ ສຳ ລັບການເຕີບໂຕສ່ວນຕົວແລະເປັນມືອາຊີບຕະຫຼອດຊີວິດ.”
ຮຽນຮູ້ເພີ່ມເຕີມກ່ຽວກັບໂຄງການ MS ຂອງພວກເຮົາ
Picnic ຫລັງຈົບການສຶກສາ
ໃນງານກິນເຂົ້າປ່າຂອງພະແນກວິທະຍາສາດຄອມພິວເຕີປະ ຈຳ ປີ, ນັກສຶກສາ, ພະນັກງານ, ຄະນະວິຊາແລະຄອບຄົວຂອງພວກເຮົາໄດ້ຮັບປະທານອາຫານແຊບ, ເກມ, ແລະບໍລິສັດຂອງກັນແລະກັນຢູ່ທະເລສາບໃກ້ກັບວິທະຍາເຂດ MUM. ມັນເປັນມື້ທີ່ອາກາດຮ້ອນ, ແຕ່ວ່ານ້ ຳ ກໍ່ສົດຊື່ນ! ກະລຸນາມີຄວາມສຸກ picnic photos.


text:
ອົງການ ໄຈກ້າ (JICA) ປະຈໍາ ສປປ ລາວ ໄດ້ສໍາພາດທາງໄກຄະນະວິຊາການອົງການໄອຍະການປະຊາຊົນສູງສຸດ ກ່ຽວກັບການຕ້ານການຄ້າມະນຸດ.
ໃນວັນທີ 24 ກຸມພາ 2022 ຜ່ານມາ, ທີ່ອົງການໄອຍະການປະຊາຊົນສູງສຸດ ອົງການ ໄຈກ້າ (JICA) ປະຈໍາ ສປປ ລາວ ໄດ້ສໍາພາດທາງໄກຄະນະວິຊາການອົງການໄອຍະການປະຊາຊົນສູງສຸດ ກ່ຽວກັບການຕ້ານການຄ້າມະນຸດ ຊຶ່ງນຳໂດຍ ທ່ານ ວິລະສິດ ສິງກາວົງໄຊ ຮອງຫົວໜ້າກົມ ຕິດຕາມກວດກາການດຳເນີນຄະດີອາຍາ.
ໃນວາລະດັ່ງກ່າວ ອົງການໄຈກາ ໄດ້ຊີ້ໃຫ້ເຫັນວ່າ ການຄ້າມະນຸດ ເປັນບັນຫາອັນລວມ ແລະ ບັນຫາຮ້າຍແຮງ ສໍາລັບ ທຸກປະເທດໃນລຸ່ມແມ່ນໍ້າຂອງ ເນື່ອງຈາກວ່າ ເສດຖະກິດ, ຂໍ້ມູນການເຄື່ອນຍ້າຍຖິ່ນຖານຂອງຄົນເຮົາ ວ່ອງໄວ ແລະ ການລະບາດຂອງພະຍາດໂຄວິດ 19 ເຮັດໃຫ້ຄົນຈຳນວນໜຶ່ງ ຕົກເປັນເຫຍື່ອຂອງການຄ້າມະນຸດ; ອາຊະຍາກໍາເທິງອິນເຕີເນັດ ເພີ່ມຂຶ້ນ, ແຕ່ການຈັບກຸມຜູ້ກະທຳຜິດ ກ່ຽວກັບການຄ້າມະນຸດ ແມ່ນຫຍຸ້ງຍາກ, ສະຫຼັບສັບຊ້ອນ ແລະ ພົບກັບບັນຫາ.
ສະນັ້ນ ເພື່ອປະກອບສ່ວນໃນການຕ້ານການຄ້າມະນຸດ ອົງການໄຈກາ ຈຶ່ງດໍາເນີນການວິເຄາະ, ວິໄຈຂັ້ນພື້ນຖານ ໂດຍໄດ້ເລີ່ມໃນເດືອນ ກຸມພາ 2022 ແຕ່ກໍພົບກັບບັນຫາໃນການວິເຄາະ, ວິໄຈ ພາກສະໜາມ ຍ້ອນການແຜ່ລະບາດຂອງພະຍາດໂຄວິດ-19.
ໃນໂອກາດດັ່ງກ່າວ ທ່ານ ວິລະສິດ ສິງກາວົງໄຊ ຮອງຫົວໜ້າກົມ ຕິດຕາມກວດກາການດຳເນີນຄະດີອາຍາ ໄດ້ອະທິບາຍກ່ຽວກັບພາລະບົດບາດ, ສິດ ແລະ ໜ້າທີ່ເຮັດໜ້າທີ່ໃນການຕິດຕາມກວດກາການເຄົາລົບ, ປະຕິບັດກົດໝາຍ ແລະ ສັ່ງຟ້ອງຜູ້ຖືກຫາຂຶ້ນສານໃນຄະດີຄ້າມະນຸດຂອງອົງການໄອຍະການປະຊາຊົນ, ເປົ້າໝາຍ ແລະ ຄວາມຕ້ອງການທີ່ຈະຕ້ອງໃຫ້ການສະໜັບສະໜູນຢ່າງມີປະສິດທິພາບໃນບັນດາປະເທດ ຊຶ່ງໃນນັ້ນ ລວມທັງອົງການໄອຍະການປະຊາຊົນສູງສຸດ ຂອງ ສປປ ລາວ ເປັນຕົ້ນ ການສ້າງຄວາມເຂັ້ມແຂງໃຫ້ອົງການໄອຍະການປະຊາຊົນ ກ່ຽວກັບການຕິດຕາມກວດກາການດຳເນີນຄະດີຄ້າມະນຸດ ດ້ວຍການຝຶກອົບຮົມ, ການສຳມະນາ, ການແລກປ່ຽນບົດຮຽນທີ່ດີ ກ່ຽວກັບວຽກງານຕ້ານການຄ້າມະນຸດ, ໃຫ້ການຊ່ວຍເຫຼືອຜູ້ຕົກເຫຍື່ອຂອງການຄ້າມະນຸດ, ຜູ້ຖືກເສຍຫາຍ; ການຮ່ວມມືຍຸຕິທຳກັບຕ່າງປະເທດ, ເພີ່ມທະວີການຮ່ວມມື ລະຫວ່າງ ສປປ ລາວ ກັບ ປະເທດ ຍີ່ປຸ່ນ ໃນການສະກັດກັ້ນຕ້ານການຄ້າມະນຸດ, ນຳເອົາຜູ້ກະທຳຜິດມາລົງໂທດຕາມກົດໝາຍ, ຕ້ານອາຊະຍາກຳຂ້າມຊາດ ດ້ວຍຜົນສຳເລັດ ຢ່າງບໍ່ຢຸດຢັ້ງ.
ແຫຼ່ງຂ່າວ: ອົງການໄອຍະການປະຊາຊົນສູງສຸດ


text:
ເພື່ອເປັນການຮັດແໜ້ນສາຍພົວພັນມິດຕະພາບ ແລະ ການຮ່ວມມືອັນດີງາມ ລະຫວ່າງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ສາທາລະນະລັດ ເກົາຫລີ, ທ່ານ ຈອງ ອຸຍຢອງ (H.E. Mr. Chung Eui-yong), ລັດຖະມົນຕີ ກະຊວງການຕ່າງປະເທດ ແຫ່ງ ສາທາລະນະລັດ ເກົາຫລີ ພ້ອມດ້ວຍຄະນະ ໄດ້ເດີນທາງຢ້ຽມຢາມທາງການ ສາທາລະນະລັດ ປະຊາ ທິປະໄຕ ປະຊາຊົນລາວ ໃນລະຫວ່າງ ວັນທີ 28-29 ສິງຫາ 2021.
ໃນວັນທີ 28 ສິງຫາ 2021, ທີ່ ກະຊວງການຕ່າງປະເທດ, ໄດ້ມີການພົບປະສອງຝ່າຍລະຫວ່າງ ທ່ານ ສະເຫລີມໄຊ ກົມມະສິດ, ລັດຖະມົນຕີ ກະຊວງການຕ່າງປະເທດ ແຫ່ງ ສປປ ລາວ ແລະ ທ່ານ ຈອງ ອຸຍຢອງ, ລັດຖະມົນຕີ ກະຊວງການຕ່າງປະເທດ ແຫ່ງ ສ.ເກົາຫລີ ໃນໂອກາດນີ້,ທ່ານ ສະເຫລີມໄຊ ກົມມະສິດ ໄດ້ສະແດງຄວາມຍິນດີຕ້ອນຮັບ ແລະ ຕີລາຄາສູງ ຕໍ່ການຢ້ຽມຢາມ ສປປ ລາວ ຂອງ ທ່ານ ລັດຖະມົນຕີ ຕ່າງປະເທດ ສ.ເກົາຫລີ ເຊິ່ງເປັນການປະກອບສ່ວນອັນສຳຄັນ ເຂົ້າໃນການເສີມຂະຫຍາຍສາຍພົວພັນມິດຕະພາບ ແລະ ການຮ່ວມມືອັນດີງາມ ຂອງສອງປະເທດ ໃຫ້ນັບມື້ແຕກດອກອອກຜົນຍິ່ງຂຶ້ນ. ພ້ອມນີ້, ທ່ານ ສະເຫລີມໄຊ ກົມມະສິດ ຍັງໄດ້ສະແດງຄວາມຊົມເຊີຍ ຕໍ່ທ່ານ ຈອງ ອຸຍຢອງ ທີ່ໄດ້ຮັບການແຕ່ງຕັ້ງເປັນ ລັດຖະມົນຕີຕ່າງປະເທດ ສ ເກົາຫລີ ຄົນ ໃໝ່ໃນ ເດືອນກຸມພາ 2021 ຜ່ານມາ.
ໃນການພົບປະຄັ້ງນີ້, ສອງຝ່າຍ ໄດ້ຕີລາຄາສູງ ແລະ ທົບທວນຄືນການພົວພັນຮ່ວມມືຂອງສອງປະເທດໃນໄລຍະຜ່ານມາ, ໄດ້ມີການແລກປ່ຽນການຢ້ຽມຢາມ ມີການແລກປ່ຽນສານຊົມເຊີຍໃນໂອກາດຕ່າງໆ ລະຫວ່າງ ການນຳຂັ້ນສູງຂອງສອງປະເທດເປັນແຕ່ລະໄລຍະ; ການພົວພັນຮ່ວມມືສອງຝ່າຍນັບມື້ໄດ້ຮັບການເສີມຂະຫຍາຍຢ່າງຕໍ່ເນື່ອງໃນຫລາຍດ້ານ ແລະ ຫລາຍລະດັບນັບແຕ່ສູນກາງລົງຮອດທ້ອງຖິ່ນ ເປັນຕົ້ນແມ່ນດ້ານການຄ້າ, ການລົງທຶນ, ການທ່ອງທ່ຽວ, ການພັດທະນາຊັບ ພະຍາກອນມະນຸດ, ສາທາລະນະສຸກ, ພື້ນຖານໂຄງລ່າງ, ເຕັກໂນໂລຊີ, ການສຶກສາ ແລະ ອື່ນໆ. ການລົງທຶນຂອງ ສ ເກົາຫລີ ໄດ້ຈັດຢູ່ອັນດັບທີ 5 ຂອງການລົງທຶນຕ່າງປະເທດຢູ່ ສປປ ລາວ, ມີທັງໝົດ 299 ໂຄງການ, ລວມມູນຄ່າ 790 ກວ່າລ້ານໂດລາສະຫະລັດ, ມູນຄ່າການຄ້າສອງຝ່າຍບັນລຸ 113 ລ້ານໂດລາສະຫະລັດ, ໃນນັ້ນມູນຄ່າການສົ່ງອອກ 59 ລ້ານໂດລາສະຫະລັດ ແລະ ມູນຄ່າການນໍາເຂົ້າ 54 ລ້ານໂດລາສະຫະລັດ (ຂໍ້ມູນໃນປີ 2019 ກ່ອນການແຜ່ລະບາດຂອງພະຍາດໂຄວິດ-19). ສອງຝ່າຍໄດ້ພ້ອມກັນສະແດງຄວາມຊົມເຊີຍ ຕໍ່ຜົນສໍາເລັດໃນການຈັດບັນດາກິດຈະກໍາສະເຫລີມສະຫລອງຄົບຮອບ 25 ປີ ແຫ່ງການສ້າງຕັ້ງສາຍພົວພັນກັນທູດນໍາກັນໃນປີ 2020 ຜ່ານມາພາຍໃຕ້ບັນຍາກາດອັນຄຶກຄື້ນມ່ວນຊື່ນ ແລະ ມີຄວາມໝາຍເລິກເຊິ່ງ, ເຖິງແມ່ນວ່າສະພາບການແຜ່ລະບາດຂອງພະຍາດໂຄວິດ-19 ໄດ້ເຮັດໃຫ້ການໄປມາຫາສູ່ຊຶ່ງກັນ ແລະ ກັນຫລຸດໜ້ອຍຖອຍລົງກໍ່ຕາມ. ພ້ອມນີ້, ສອງຝ່າຍກໍໄດ້ປຶກສາຫາລືແລກປ່ຽນຄໍາຄິດຄໍາເຫັນກັນ ແລະ ສະເໜີໃຫ້ສືບຕໍ່ມີການແລກປ່ຽນການຢ້ຽມຢາມຊຶ່ງກັນ ແລະ ກັນຂອງການນໍາຂັ້ນສູງຂອງສອງປະເທດ ຢ່າງເປັນປົກກະຕິໃນອະນາຄົດ, ເປັນຕົ້ນການກະກຽມໃຫ້ແກ່ການເດີນທາງຢ້ຽມຢາມທາງການ ສ. ເກົາຫລີ ຂອງນາຍົກ ລັດຖະມົນຕີແຫ່ງສປປລາວ; ສືບຕໍ່ຊຸກຍູ້ບັນດາຂະແໜງການທີ່ກ່ຽວຂ້ອງ ໃນການຈັດຕັ້ງປະຕິບັດບັນ ດາເອກະສານທີ່ລົງນາມຮ່ວມກັນໃນ ປີ 2019 ເຊັ່ນ: ການຮ່ວມມືຂະແໜງ ICT, ອຸດສາຫະກໍາ ແລະການຄ້າ, ກະສິກໍາ ແລະ ການພັດທະນາເສດຖະກິດ, ກໍຄືເອກະສານການຮ່ວມມືດ້ານລະບົບຂໍ້ມູນການຄຸ້ມຄອງບໍລິຫານທ່າເຮືອ, ສິດທິດ້ານຊັບສິນທາງປັນຍາ, ດ້ານວິຊາການ ແລະ ວິຊາຊີບ.
ໃນໂອກາດດຽວກັນນີ້, ທ່ານ ສະເຫລີມໄຊ ກົມມະສິດ ໄດ້ຕາງໜ້າລັດຖະບານ ແລະ ປະຊາ ຊົນລາວ ສະແດງຄວາມຂອບໃຈຢ່າງຈິງໃຈ ຕໍ່ລັດຖະບານ ແລະ ປະຊາຊົນ ສ.ເກົາຫລີ ທີ່ໄດ້ໃຫ້ການຊ່ວຍເຫລືອອັນລໍ້າຄ່າ ທັງໃນຂອບສອງຝ່າຍ ແລະ ຫລາຍຝ່າຍ ແກ່ ສປປ ລາວ ໃນໄລຍະຜ່ານມາ, ຊຶ່ງຈັດຢູ່ໃນອັນດັບຕົ້ນໆຂອງປະເທດ ທີ່ໃຫ້ການຊ່ວຍເຫລືອເພື່ອການພັດທະນາ (ODA) ໃຫ້ແກ່ ສປປ ລາວ, ລວມທັງການຊ່ວຍເຫລືອໃນການປ້ອງກັນ, ຄວບຄຸມ ແລະ ແກ້ໄຂຜົນກະທົບຂອງການລະບາດຂອງພະຍາດໂຄວິດ-19 ຢູ່ ສປປ ລາວ, ຊຶ່ງມີມູນຄ່າຫລາຍກວ່າ 3,5 ລ້ານໂດລາສະຫະລັດ.
ໂອກາດດຽວກັນ, ທ່ານ ຈອງ ອຸຍຢອງ ກໍໄດ້ສະແດງຄວາມຂອບໃຈ ຕໍ່ການຕ້ອນຮັບອັນອົບອຸ່ນໃນຄັ້ງນີ້ ແລະ ໄດ້ສະແດງທັດສະນະຕໍ່ຄວາມໝາຍໝັ້ນຂອງລັດຖະບານ ສ ເກົາຫລີ ໃນການຜັນຂະຫຍາຍນະໂຍບາຍຫັນສູ່ທິດໃຕ້ໃໝ່ (New Southern Policy) ທີ່ຖືສໍາຄັນຕໍ່ການພົວພັນ ແລະ ຮ່ວມມືກັບ ສປປ ລາວ ກໍຄື ບັນດາປະເທດສະມາຊິກອາຊຽນເພີ່ມຂຶ້ນ, ໂດຍສະເພາະການສົ່ງເສີມການຮ່ວມມືດ້ານການຄ້າ ແລະ ການລົງທຶນ.
ຂ່າວ: ກຕທ
ພາບ: ເກດສະໜາ


text:
ທ່ານລັດຖະມົນຕີກະຊວງການຕ່າງປະເທດ ເຂົ້າຮ່ວມກອງປະຊຸມຕ່າງໆຂອງອາຊຽນ ທີ່ຟິລິບປິນ
ສຳນັກຂ່າວສານປະເທດລາວລາຍງານ 28 ເມສາ 2017 ວ່າ: ທ່ານ ສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດໄດ້ເຂົ້າຮ່ວມກອງປະຊຸມລັດຖະມົນຕີຕ່າງປະເທດອາຊຽນ, ກອງປະຊຸມສະພາປະຊາຄົມການເມືອງ-ຄວາມໝັ້ນຄົງອາຊຽນ ຄັ້ງທີ 15 ແລະ ກອງປະຊຸມສະພາປະສານງານອາຊຽນ ຄັ້ງທີ 19 ໂດຍການເປັນເຈົ້າພາບ ແລະ ປະທານຂອງຟິລິບປິນ ທີ່ຈັດຂຶ້ນໃນນະຄອນຫຼວງມະນີລາ ພາຍໃຕ້ຄຳຂວັນ "ຮ່ວມມືເພື່ອການປ່ຽນແປງ, ຜູກພັນກັບສາກົນ"
ໃນທີ່ກອງປະຊຸມລັດຖະມົນຕີຕ່າງປະເທດອາຊຽນ ໄດ້ທົບທວນ ແລະ ປຶກສາຫາລື ກ່ຽວກັບການສືບຕໍ່ສ້າງປະຊາຄົມອາຊຽນໂດຍສະເພາະ ການຈັດຕັ້ງປະຕິບັດວິໄສທັດປະຊາຄົມອາຊຽນ 2025 ແລະ ການພົວພັນຮ່ວມມືກັບພາຍນອກ, ພ້ອມທັງແລກປ່ຽນຄວາມຄິດເຫັນກ່ຽວກັບບັນຫາພາກພື້ນ ແລະ ສາກົນທີ່ພວມສືບຕໍ່ຜັນແປເປັນຕົ້ນແມ່ນບັນຫາທີ່ອາຊຽນມີຄວາມສົນໃຈຮ່ວມກັນ ແລະ ສະພາບການຢູ່ພາກພື້ນຕ່າງໆລວມທັງຕາເວັນອອກກາງ ແລະ ແຫຼມເກົາຫຼີ.
ກອງປະຊຸມສະພາປະຊາຄົມການເມືອງ-ຄວາມໝັ້ນຄົງອາຊຽນ ຄັ້ງທີ 15 ໄດ້ທົບທວນຄືນການຈັດຕັ້ງປະຕິບັດໜ້າວຽກຕ່າງໆພາຍໃຕ້ເສົາຄ້ຳປະຊາຄົມການເມືອງ-ຄວາມໝັ້ນຄົງອາຊຽນກໍ່ຄື ການຈັດຕັ້ງປະຕິບັດບັນດາກິດຈະກຳພາຍໃຕ້ແຜນແມ່ບົດປະຊາຄົມການເມືອງ-ຄວາມໝັ້ນຄົງອາຊຽນ 2025 ເຊິ່ງເຫັນວ່າມີຄວາມຄືບໜ້າດີ ແລະ ໄດ້ຊຸກຍູ້ບັນຫາຂະແໜງການຕ່າງໆ ພາຍໃຕ້ເສົາຄໍ້າປະຊາຄົມການເມືອງ-ຄວາມໝັ້ນຄົງອາຊຽນ ໃຫ້ສືບຕໍ່ຈັດຕັ້ງປະຕິບັດວຽກງານພາຍໃຕ້ຂອບວຽກຂອງຕົນ ແລະ ເນັ້ນຢ້ຳການປະສານງານລະວຫ່າງຂະແໜງການໃນການຈັດຕັ້ງປະຕິບັດກິດຈະກຳທີ່ກວມລວມຫຼາຍຂະແໜງການ ແລະ ຫຼາຍເສົາຄໍ້າ ເພື່ອຮັບປະກັນໃຫ້ແກ່ການຈັດຕັ້ງປະຕິບັດ ແຜນແມ່ບົດປະຊາຄົມການເມືອງ-ຄວາມໝັ້ນຄົງອາຊຽນ 2025 ຢ່າງມີປະສິດທິພາບ ແລະ ປະສິດທິຜົນ. ໃນນີ້ ທ່ານ ສະເຫຼີມໄຊ ກົມມະສິດ ກໍ່ໄດ້ແຈ້ງຕໍ່ກອງປະຊຸມຊາບວ່າ: ສປປ.ລາວ ໄດ້ໃຫ້ສັດຕະຍາບັນ ແກ່ສົນທິສັນຍາອາຊຽນ ວ່າດ້ວຍການຕ້ານການຄ້າມະນຸດ ໂດຍສະເພາະແມ່ຍິງ ແລະ ເດັກນ້ອຍ ແລະ ຈະຍື່ນສານສັດຕະຍາບັນໃຫ້ແກ່ເລຂາທິການໃຫຍ່ອາຊຽນໃນໄວໆນີ້.
ກອງປະຊຸມຂອງສະພາປະສານງານອາຊຽນ ຄັ້ງທີ 19 ໄດ້ສຸມໃສ່ການປຶກສາຫາລືກ່ຽວກັບການຈັດຕັ້ງປະຕິບັດຄຳຕົກລົງຂອງຜູ້ນຳອາຊຽນ ໃນກອງປະຊຸມສຸດຍອດອາຊຽນຄັ້ງທີ 28 ແລະ 29 ທີ່ຈັດຂຶ້ນຢູ່ ສປປ.ລາວ ໃນປີ 2016, ພິຈາລະນາວາລະ ແລະ ຮັບຮອງເອົາເອກະສານຜົນຂອງກອງປະຊຸມສຸດຍອດອາຊຽນ ຄັ້ງທີ 30 ແລະ ຮັບຮອງເອົາບັນດາບົດລາຍງານຂອງສະແໜງການເພື່ອນຳສະເໜີຜູ້ນຳອາຊຽນພິຈາລະນາຮັບຊາບ ແລະ ຮັບຮອງເອົາເຊັ່ນ: ບົດລາຍງານຂອງເລຂາທິການໃຫຍ່ອາຊຽນກ່ຽວກັບການປະຕິບັດໜ້າທີ່ຂອງກອງເລຂາອາຊຽນ ແລະ ວຽກງານອາຊຽນ. ພ້ອມກັນນັ້ນ, ກອງປະຊຸມຍັງໄດ້ຮັບຮອງເອົາບົດລາຍງານຂອງຜູ້ບໍລິຫານມູນລະນິທິອາຊຽນ, ບົດລາຍງານຂອງຄະນະກຳມະການຜູ້ຕ່າງໜ້າຖາວອນປະຈຳອາຊຽນ, ບົດລາຍງານຂອງໜ່ວຍງານສະເພາະກິດວ່າດ້ວຍຂໍ້ລິເລີ່ມເພື່ອການເຊື່ອມໂຍງອາຊຽນ ແລະ ບົດລາຍງານຂອງຄະນະກຳມະການປະສານງານການເຊື່ອມຈອດອາຊຽນ ແລະ ອື່ນ.
ໃນກອງປະຊຸມດັ່ງກ່າວ, ທ່ານ ສະເຫຼີມໄຊ ກົມມະສິດ ໄດ້ສະແດງຄວາມຊົມເຊີຍ ແລະ ຊຸກຍູ້ບັນດາຂະແໜງການຂອງອາຊຽນ ເພື່ອສືບຕໍ່ປະກອບສ່ວນເຂົ້າໃນຂະບວນການຈັດຕັ້ງປະຕິບັດວິໄສທັດປະຊາຄົມອາຊຽນ 2025 ກໍ່ຄືບັນດາແຜນແມ່ບົດສຳລັບ 3 ເສົາຄໍ້າປະຊາຄົມອາຊຽນ, ແຜນວຽກຂໍ້ລິເລີ່ມເພື່ອການເຊື່ອມໂຍງອາຊຽນສະບັບທີ 3 ແລະ ແຜນແມ່ບົດວ່າດ້ວຍການເຊື່ອມຈອດອາຊຽນ 2025 ໃຫ້ມີປະສິດທິພາບ.
ໃນໂອກາດນີ້, ທ່ານ ສະເຫຼີມໄຊ ກົມມະສິດ ຍັງຈະສືບຕໍ່ຕິດຕາມ ທ່ານນາຍົກລັດຖະມົນຕີ ທອງລຸນ ສີສຸລິດ ເຂົ້າຮ່ວມກອງປະຊຸມສຸດຍອດອາຊຽນ ຄັ້ງທີ 30 ແລະ ກອງປະຊຸມພົບປະກັບໜ່ວຍງານຕ່າງໆທີ່ຈະຂັດຂຶ້ນໃນວັນທີ 29 ເມສາ 2017 ທີ່ນະຄອນຫຼວງມະນິລາ ປະເທດຟິລິບປິນເຊັ່ນດ່ຽວກັນ.


text:
ນັບວ່າເປັນກຽດຢ່າງຍິ່ງສໍາລັບຜູ້ບໍລິຫານ ແລະ ພະນັກງານຂອງ ສະຖາບັນການເງິນຈຸລະພາກ ທີ່ຮັບເງິນຝາກ ເອກພັດທະນາ ຫຼື ສກຈຮ ເອກພັດທະນາ (EMI) ທີ່ໄດ້ຮັບລາງວັນພິເສດ-ສາຂາລາງວັນທຸລະກິດ ເພື່ອສັງຄົມແບບຍືນຍົງດີເດັ່ນ ປະຈໍາປີ 2021 ເມື່ອວັນສຸກ ທີ 04 ກຸມພາ 2022 ຜ່ານມາ, ທີ່ໂຮງແຮມຄຣາວພລາຊາ, ນະຄອນຫຼວງວຽງຈັນ. ຊຶ່ງ EMI ພວກເຮົາໄດ້ກາຍເປັນສະຖາບັນການເງິນໜຶ່ງດຽວໃນລາວ ທີ່ໄດ້ຮັບລາງວັນໃນສາຂານີ້ ແລະ ເປັນໜຶ່ງໃນ 27 ພາກສ່ວນ ທີ່ຖຶກຄັດເລືອກຈາກສະພາການຄ້າ ແລະ ອຸດສາຫະກໍາແຫ່ງຊາດລາວ ໃຫ້ເຂົ້າຮ່ວມຮັບລາງວັນອັນຊົງກຽດ.
ງານມອບລາງວັນທຸລະກິດອາຊຽນດີເດັ່ນແຫ່ງ ສປປ ລາວ ລາງວັນການພັດທະນາສີມືແຮງງານ ປະຈຳປີ 2021 (ASEAN Business Awards Laos and Skill Development) ໃຫ້ກຽດມອບລາງວັນຂອງພະນະທ່ານ ກິແກ້ວ ໄຂຄຳພິທູນ, ຮອງນາຍົກລັດຖະມົນຕີ ແລະ ຕາງໜ້າ ສກຈຮ ເອກພັດທະນາ ຂຶ້ນຮັບໂດຍ ທ່ານ ນາງ ບຸນຕາ ບູລົມ, ຮອງຜູ້ອໍານວຍການ ສະຖາບັນການເງິນຈຸລະພາກ ທີ່ຮັບເງິນຝາກ ເອກພັດທະນາ.
ໃນພິທີ, ທ່ານ ທະນົງສິນ ກັນລະຍາ ຮອງປະທານ ສະພາການຄ້າ ແລະ ອຸດສະຫະກໍາແຫ່ງຊາດລາວ ໄດ້ກ່າວວ່າ: ການຈັດງານມອບລາງວັນຄັ້ງນີ້ ເພື່ອຮັບຮູ້ວິສາຫະກິດທີ່ມີຊື່ສຽງໃນລາວທີ່ມີຄວາມຄິດສ້າງສັນ, ຕອບສະໜອງຕໍ່ຄວາມຕ້ອງການຂອງຕະຫຼາດລາວ ທັງເປັນການສົ່ງເສີມສ້າງຄວາມເຂັ້ມແຂງໃຫ້ແກ່ຫົວໜ່ວຍທຸລະກິດໃນແຕ່ລະຂະແໜງການ. ພ້ອມນັ້ນ, ເພື່ອຍ້ອງຍໍຊົມເຊີຍຜູ້ທີ່ມີຜົນງານດີເດັ່ນປະກອບສ່ວນເຂົ້າໃນການສ້າງສາ ແລະ ພັດທະນາປະເທດຊາດໃຫ້ຈະເລີນກ້າວໜ້າ ແນໃສ່ເຮັດໃຫ້ບັນດາວິສາຫະກິດໃນ ສປປ ລາວ ສາມາດແຂ່ງຂັນໄດ້ໃນລະດັບພາກພື້ນ ແລະ ສາກົນ.
ການຊິງລາງວັນທຸລະກິດອາຊຽນດີເດັ່ນແຫ່ງ ສປປ ລາວ ແລະ ລາງວັນການພັດທະນາສີມືແຮງງານ ປະຈໍາປີ 2021 ໄດ້ມີກໍາມະການກວດສອບຕັດສິນພາຍນອກຈາກຕົວແທນຈາກພາກລັດ, ຄະນະຜູ້ຕາງຫນ້າຂອງສະຖາບັນການສຶກສາລາວ ຕາງໜ້າຈາກສື່ມວນຊົນ ແລະ ພາກທຸລະກິດແລ້ວ ແມ່ນຍັງໄດ້ຮ່ວມມືກັບບໍລິສັດ KPMG ເພື່ອຮັບປະກັນຄວາມໂປ່ງໃສ, ຄວາມຍຸຕິທໍາ, ຄວາມເປັນມືອາຊີບເຂົ້າໃນຂະບວນການຄັດເລືອກ ແລະ ຕັດສິນຜູ້ຊະນະເລີດລາງວັນ ເຊິ່ງຜ່ານການຄັດເລືອກມີ 27 ບໍລິສັດທີ່ໄດ້ຮັບລາງວັນຄື:
+ ລາງວັນປະເພດຂະແໜງບູລິມະສິດດີເດັ່ນຂອງລາວ ມີ 5 ບໍລິສັດຄື: ບໍລິສັດ ຜະລິດ-ໄຟຟ້າລາວ ມະຫາຊົນ, ສວນພຶກສາ, ບໍລິສັດຮຸ່ງອາລຸນໂລຈິສຕິກ ຈໍາກັດຜູ້ດຽວ, ບໍລິສັດ ປາກຊ່ອງພັດທະນາຂາອອກ-ຂາເຂົ້າ ຈໍາກັດຜູ້ດຽວ ແລະ ໂຮງງານກະເບື້ອງກາສິງ.
+ ປະເພດລາງວັນທຸລະກິດຂະໜາດນ້ອຍ ແລະ ກາງດີເດັ່ນມີ 5 ບໍລິສັດຄື: ບໍລິສັດ ຄໍາມະນີ ເຈັນເນີຣອນເຊີວີກ ຈໍາກັດ, ບໍລິສັດ ວຽງຈັນ ຈີໂອເມຕິກ ເຊີວິດສ ຈໍາກັດຜູ້ດຽວ, ບໍລິສັດສະຕາຟິນເທັກ ຈໍາກັດຜູ້ດຽວ, ບໍລິສັດແຫຼ່ງທ່ອງທ່ຽວຕາດເຍືອງ ແລະ ໂຮງແຮມອັງສະມາ ເມຊົງ ສຸວັນນະພູມ.
+ ປະເພດລາງວັນພິເສດມີ 7 ບໍລິສັດຄື: ສະຖາບັນການເງິນຈຸລະພາກທີ່ຮັບເງິນຝາກ ເອກພັດທະນາ, ບໍລິສັດ ວຽງຈັນ ຈີໂອເມຕິກ ເຊີວິດສ ຈໍາກັດຜູ້ດຽວ, ທະນາຄານ ເອັສທີ ຈໍາກັດ, ບໍລິສັດ ປະກັນໄພ ພົງສະຫວັນ, ທະນາຄານ ມາຣູຮານ ເຈແປນລາວ ຈໍາກັດ, ວິສາຫະກິດຍອດຄໍາສ່ວນບຸກຄົນ ແລະ ບໍລິສັດຂົນສົ່ງສາກົນ ຈໍາກັດ.
ແລະ ຍັງມີລາງວັນ ພັດທະນາສີມືແຮງງານດີເດັ່ນມີ 10 ບໍລິສັດຄື: ບໍລິສັດ ຄໍາມະນີ ເຈັນເນີຣອນເຊີວີກ ຈໍາກັດ, ທະນາຄານລາວ-ຝຣັ່ງ, ບໍລິສັດ ພູເບ້ຍ ມາຍນິງ, ໂຮງຮຽນເຕັກນິກວິຊາຊີບ ເອບີເອັສ, ອູ່ຄໍາສ້ອມແປງຄົບວົງຈອນ, ບໍລິສັດ ເຄທີຟາມຂາອອກ-ຂາເຂົ້າ ຈໍາກັດຜູ້ດຽວ, ໂຮງແຮມ ຢູນນານເໜິງໂຖຈູ້ງເຈີ້ງຫຼວງພະບາງ, ໂຮງແຮມຊຽງແກ້ວຫຼວງພະບາງ, ໂຮງແຮມເມຊົວສຸວັນນະພູມ ແລະ ສູນພັດທະນາ ແລະ ທົດສອບສີມືແຮງງານເວດສະພົງ.


text:
ກອງປະຊຸມສະຫຼູບວຽກງານພາລິທິການ ປ້ອງກັນຄວາມສະຫງົບທົ່ວປະເທດ ປະຈຳປີ 2019
ກອງປະຊຸມສະຫຼູບວຽກງານຜົນສໍາເລັດ ກອງປະຊຸມວຽກງານພະລາທິການ ປ້ອງກັນຄວາມສະຫງົບ ທົ່ວປະເທດ ປະຈໍາປີ 2019 ໄດ້ຈັດໃນອາທິດຜ່ານມານີ້ ໂດຍການໃຫ້ກຽດເຂົ້າຮ່ວມ ຂອງ ພົນຕີ ກົງທອງ ວົງວິຈິດ ຮອງລັດຖະມົນຕີ ກະຊວງປ້ອງກັນຄວາມສະຫງົບ ມີບັນດາຄະນນະພັກ-ຄະນະບັນຊາ ກົມໃຫຍ່ພະລາທິການ ແລະ ບັນດາ ຫ້ອງ, ກົມ, ກອງ, ໂຮງຫມໍ, ຕາງຫນ້າກົມກອງອ້ອມຂ້າງກະຊວງ ແລະ ບັນດາ ປກສ ແຂວງ-ນະຄອນຫຼວງວຽງຈັນ ເຂົ້າຮ່ວມ.
ພົຈວ ໜູດີ ມີໄຊຍະລາດ ຫົວໜ້າກົມໃຫຍ່ພະລາທິການ ປກສ ໄດ້ລາຍງານກ່ຽວກັບການຈັດຕັ້ງປະຕິບັດວຽກງານພະລາທິການ ປະຈໍາປີ 2019 ເຊິ່ງທ່ານໄດ້ຕີລາຄາສະພາບການເຄື່ອນໄຫວ ປະຕິບ້ດວຽກງານພາລາທິການ ໃນ1 ປີຜ່ານມາເຊີ່ງມີທັງດ້ານດີ, ດ້ານຕັ້ງຫນ້າ, ແລະ ຈຸດອ່ອນ ຂໍ້ຄົງຄ້າງ, ສາເຫດ, ວິທີແກ້ໄຂ ແລະ ກໍານົດທິດທາງແຜນການວຽກງານຈຸດສຸມໃນ ປີ 2020, ໃນກອງປະຊຸມ ກົມວິຊາສະເພາະຈໍານວນຫນຶ່ງ ໄດ້ຂຶ້ນແນະນໍາດ້ານນິຕິກໍາລະບຽບການຕ່າງໆ ເພື່ອເປັນບ່ອນອີງໃນການຈັດຕັ້ງ ປະຕິບັດ ວຽກງານພະລາທິການໃນຕໍ່ຫນ້າ, ກົມກອງອ້ອມຂ້າງກະຊວງ ແລະ ກອງບັນຊາການ ປກສ ແຂວງ-ນະຄອນຫຼວງ ກໍໄດ້ຂຶ້ນປະກອບຄໍາຄິດ-ຄໍາເຫັນເພື່ອແລກປ່ຽນບົດຮຽນ ເພື່ອເຮັດໃຫ້ເນື້ອໃນບົດສະຫຼຸບ ແລະ ທິດທາງແຜນການຄົບຖ້ວນ.
1 ປີຜ່ານມາສາມາດຈັດຕັ້ງປະຕິບັດງົບປະມານ ແລະ ແຜນການລົງທຶນຂອງລັດ ໃນກໍາລັງ ປກສ ສໍາເລັດຕາມຄາດຫມາຍ ສາມາດປະຕິບັດແຜນລາຍຮັບຄ່າທໍານຽມ ແລະ ບໍລິການໄດ້ 94 ຕື້ກວ່າກີບ, ປະຕິບັດແຜນລາຍຈ່າຍງົບປະມານໄດ້ 1 ພ້ນກ່ວາຕື້ ລ້ານກີບ, ແຜນການລົງທຶນຂອງລັດໄດ້ຮັບອະນຸມັດ 48 ໂຄງການ ເປັນເງິນ 33ຕື້ກ່ວາ ກີບ, ໄດ້ປະກອບ ພາຫະນະ, ອຸປະກອນເຕັກນິກ, ນ້ໍາມັນເຊື້ອໄຟ ແລະ ເຄື່ອງອຸປະໂພກ-ບໍລິໂພກໃຫ້ບັນດາກົມກອງ ແລະ ປກສ ແຂວງ ຕາມຄວາມຮຽກ ຮ້ອງຕ້ອງການຂອງຫນ້າທີ່ການເມືອງ, ໄດ້ສຸມໃສ່ວຽກງານຮັກສາ ສຸຂະພາບ, ປິ່ນປົວພະຍາດໃຫ້ນາຍ ແລະ ພົນຕໍາຫຼວດ ຕະຫຼອດຮອດຜູ້ມາໃຊ້ບໍລິການຢູ່ໂຮງໝໍໄດ້ເປັນຢ່າງດີ, ໄດ້ພ້ອມກັນປະຕິບັດຕາມແນວທາງນະໂຍ ບາຍຂອງພັກ-ລັດ ກ່ຽວກັບການສ້າງພະລາທິການກັບທີ ຕາມທິດ ເພີ່ງຕົນເອງ, ກຸ້ມຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ ເທື່ອລະກ້າວ ສຸມໃສ່ຄົ້ນຄວ້າ ຊອກແຫຼ່ງລາຍຮັບຕ່າງໆເປັນຕົ້ນ: ການຮ່ວມທຸລະກິດກັບນັກລົງທຶນທັງພາຍໃນ ແລະ ຕ່າງປະເທດ ໄດ້ ເປີດນໍາໃຊ້ແລ້ວ 2 ໂຄງການ, ວາງແຜນດໍາເນີນງານ 9 ໂຄງການ, ເຊັ່ນບັດບັນທືກຄວາມເຂົ້າໃຈ 11 ໂຄງການ, ປີຜ່ານມາ ບັນດາຫົວຫນ່ວຍທຸກລະກິດທີ່ມີແລ້ວກໍ່ໄດ້ມອບພັນທະໃຫ້ລັດຖະບານຕາມລະບຽບກົດຫມາຍ ໃນໂອກາດນີ້ ພົຕ ກົງທອງ ພົງວິຈິດ ຮອງລັດຖະມົນຕີກະຊວງປ້ອງກັນຄວາມສະຫງົບ ຍັງໄດ້ເນັ້ນໜັກ ໃຫ້ຄະນະນໍາກົມໃຫຍ່ພະລາທິການ, ບັນດາກົມກອງອ້ອມຂ້າງກະຊວງ ປກສ ແລະ ບັນດາ ແຂວງ ນະຄອນຫຼວງ ໃຫ້ພ້ອມກັນສຸມໃສ່ ຈັດຕັ້ງປະຕິບັດວຽກງານ ຮັບປະກັນພະລາທິການຮອບດ້ານ ໃຫ້ກໍາລັງປ້ອງກັນຄວາມສະຫງົບ, ສຸມໃສ ປັບປຸງບັນດາກົງຈັກການຈັດຕັ້ງທີ່ເຫັນວ່າຍັງບໍ່ແທດເຫມາະ, ສຸມໃສ່ຄົ້ນຄວ້າສົ່ງພະນັກງານໄປບໍາລຸງ, ຍົກ ລະດັບຄວາມຮູ້ທາງດ້ານວຽກງານພະລາທິການ, ສຸມໃສ່ຊອກຄົ້ນແຫຼ່ງທຶນຈາກສາຍຕັ້ງ ແລະ ສາຍຂວາງ ເພື່ອມາປັບປຸງພັດຖະນາພື້ນຖານ-ໂຄງລ່າງ ໃຫ້ມີຄວາມຮັບປະກັນໄດ້ໃນແຕ່ລະໄລຍະ ແລະ ສຸມໃສ່ຊອກອຫຼ່ງລາຍຮັບເຂົ້າກົມກອງຕາມທິດເພີ່ງຕົນເອງ, ກຸມຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງເທື່ອລະກ້າວ.


text:
ສືບສານປະເພນີແຫ່ຜາສາດເຜິ້ງ ໃນໂອກາດບຸນນະມັດສະການພະທາດຫຼວງ
ປະເພນີແຫ່ຜາສາດເຜິ້ງຖືເປັນພິທີກຳສຳຄັນຂອງພຸດທະສາສະໜາ ແມ່ນວັດທະນະທຳອັນດີງາມຂອງຊາດລາວທີ່ເຄີຍປະຕິບັດກັນມາໃນແຕ່ລະປີ, ສະແດງເຖິງຄວາມສາມັກຄີຂອງປວງຊົນລາວທັງຊາດໂດຍສະເພາະແມ່ນຊາວນະຄອນຫຼວງວຽງຈັນ, ເຊິ່ງພິທີໄດ້ຈັດຂຶ້ນໃນວັນທີ 10 ພະຈິກ 2019 ກົງກັບມື້ຂຶ້ນ 14 ຄໍ່າເດືອນສິບສອງເພັງຢູ່ທີ່ເດີ່ນພະທາດຫຼວງ, ນະຄອນ ຫຼວງວຽງຈັນ. ໂດຍມີພະສົງ-ສາມະເນນ, ເຈົ້າຄອງນະຄອນຫຼວງວຽງຈັນ, ແຂກທັງພາຍໃນ ແລະ ຕ່າງປະເທດ, ປະຊາຊົນ ລາວບັນດາເຜົ່າ ແລະ ມວນຊົນ ຊາວນະຄອນຫຼວງວຽງຈັນ ເຂົ້າ ຮ່ວມຢ່າງເປັນຂະບວນຟົດຟື້ນ. ເພື່ອສະເຫຼີມສະຫຼອງບຸນພະທາດຫຼວງທັງເປັນການເສີມຂະຫຍາຍ ແລະ ສືບທອດວັດທະ ນະທຳອັນດີງາມຂອງຊາດລາວໃຫ້ຄົງຢູ່ຄູ່ຄົນລາວຕະຫຼອດໄປ ຂະບວນແຫ່ຜາສາດເຜິ້ງໄດ້ເລີ່ມ…


text:
ໃນຕອນເຊົ້າຂອງ ວັນທີ 11 ສິງຫາ 2022 ຢູ່ທີ່ ກະຊວງການຕ່າງປະເທດ ໄດ້ຈັດພິທີປາຖະກະຖາ ເນື່ອງໃນໂອກາດວັນຄ້າຍວັນເກີດຂອງປະທານ ສຸພານຸວົງ ຄົບຮອບ 113 ປີ ແລະ ສະເຫຼີມສະຫຼອງ ປີສາມັກຄີມິດຕະພາບ ລາວ-ຫວຽດນາມຂຶ້ນ ໃຫ້ກຽດບັນຍາຍໂດຍ ທ່ານ ສົມສະຫວາດ ເລັ່ງສະຫວັດ, ອະດີດກໍາມະການກົມການເມືອງສູນກາງພັກ, ອະດີດຮອງນາຍົກລັດຖະມົນຕີ, ອະດີດລັດຖະມົນຕີກະຊວງການຕ່າງປະເທດ ເຊຶ່ງມີບັນດາ ສະຫາຍ ຄະນະພັກ-ຄະນະນຳກະຊວງ, ພະນັກງານນໍາພາ-ຄຸ້ມຄອງຫຼັກແຫຼ່ງ, ບັນດາສະຫາຍສະມາຊິກພັກ ແລະ ພະນັກງານລັດຖະກອນ ຂອງກະຊວງການຕ່າງປະເທດ ເຂົ້າຮ່ວມທັງໝົດ ຫຼາຍກວ່າ 600 ສະຫາຍ.
ໃນພິທີ ທ່ານ ສົມສະຫວາດ ເລັ່ງສະຫວັດ ໄດ້ເລົ່າຄືນຜົນງານການເຄື່ອນໄຫວປະຕິວັດ ແລະ ຄຸນງາມ ຄວາມດີ ຕະຫຼອດຮອດແບບແຜນການດຳລົງຊີວິດຂອງ ປະທານ ສຸພານຸວົງ ເຊີ່ງປະຊາຊົນລາວທັງປວງໄດ້ຈົດຈຳ ຖືວ່າຢາມໃດເພີ່ນກໍເປັນຜູ້ນຳທີ່ເປັນແບບຢ່າງ, ມີຄວາມຈົ່ງຮັກພັກດີຕໍ່ອຸດົມການປະຕິວັດຢ່າງສຸດກົກສຸດປາຍ, ສາ ມາດເຕົ້າໂຮມ ແລະ ນໍາພາປະຊາຊົນຕໍ່ສູ້ຕ້ານຈັກກະພັດຜູ້ຮຸກຮານຢ່າງອົງອາດກ້າຫານ, ເປັນຜູ້ທີ່ມີລະບຽບວິໄນຕໍ່ການຈັດຕັ້ງ, ມີຄວາມສາມັກຄີຮັກແພງມິດສະຫາຍ, ດຳລົງຊີວິດຢ່າງປອດໃສຂາວສະອາດ, ທ່ານແມ່ນປັນຍາຊົນຜູ້ຍິ່ງໃຫຍ່ມີນໍ້າໃຈຮັກຊາດອັນດູດດື່ມ, ມີທັດສະນະຫຼັກໝັ້ນອັນໜັກແໜ້ນ, ມີນໍ້າໃຈເສຍສະຫຼະອັນສູງສົ່ງເພື່ອຊາດ, ມີຈິດໃຈໂອບອ້ອມອາລີຊ່ວຍເຫຼືອ ແລະ ເພື່ອຜົນປະໂຫຍດຂອງປະຊາຊົນ..ຕະຫຼອດໄລຍະຊີວິດການປະຕິວັດຂອງເພີ່ນ ທຸກພາລະກິດປະຕິວັດທີ່ການຈັດຕັ້ງມອບໝາຍໃຫ້.ເພີ່ນກໍ່ລ້ວນແລ້ວແຕ່ໄດ້ອຸທິດຕົນຢ່າງໝົດຈິດໝົດໃຈ, ໃຊ້ຫົວຄິດປະດິດສ້າງ, ຄວາມຮູ້ຄວາມສາມາດ, ຄວາມເສຍສະຫຼະຂອງຕົນ ເພື່ອຄວາມເປັນເອກະລາດ, ອະທິປະໄຕ ແລະ ຜືນແຜ່ນດິນອັນຄົບຖ້ວນຂອງຊາດ ແລະ ຄວາມຜາສຸກຂອງປະຊາຊົນ. ຄຸນງາມຄວາມດີ ແລະ ຄວາມເປັນແບບຢ່າງຂອງເພີ່ນໄດ້ກາຍເປັນສິ່ງລ້ຳເລີດ, ເປັນບົດຮຽນອັນມີຄ່າ ທີ່ປະໄວ້ໃຫ້ຄົນຮຸ້ນຫຼັງ, ພະນັກງານ-ລັດຖະ ກອນທຸກຄົນຕ້ອງໄດ້ຈາລຶກບຸນຄຸນ ແລະ ຮໍ່າຮຽນເອົາເປັນແບບຢ່າງ ເພື່ອປະຕິບັດໜ້າທີ່ປະກອບສ່ວນເຂົ້າໃນພາ ລະກິດປົກປັກຮັກສາ ແລະ ສ້າງສາປະເທດຊາດໃນໄລຍະໃໝ່.
ນອກຈາກນີ້, ທ່ານ ສົມສະຫວາດ ເລັ່ງສະຫວັດ ໄດ້ບັນຍາຍໃຫ້ເຫັນຄວາມໝາຍ ແລະ ຄວາມສຳຄັນ ຂອງສອງວັນປະຫວັດສາດ ແຫ່ງການພົວພັນຮ່ວມມື ລາວ-ຫວຽດນາມ ທີ່ທັງສອງປະເທດກໍາລັງສະຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ ຄື: ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 45 ປີ (18/07/ 1977-18/07/2022) ແລະ ວັນສ້າງຕັ້ງສາຍພົວພັນການທູດ ຄົບຮອບ 60 ປີ (05/ 09/1962-05/ 09/2022) ເຊີ່ງໄດ້ຫວນຄືນ ແລະ ສະແດງໃຫ້ເຫັນເຖິງມູນເຊື້ອປະຫວັດສາດ ຂອງການພົວພັນຮ່ວມມືທີ່ມີມາແຕ່ດົນນານຂອງສອງພັກສອງລັດ ແລະ ປະຊາຊົນສອງຊາດ ລາວ-ຫວຽດນາມ ໄດ້ເປັນຈິດໜຶ່ງໃຈດຽວກັນ ພ້ອມກັນຕໍ່ສູ້ເພື່ອປົດປ່ອຍປະເທດຊາດຈາກພວກຈັກກະພັດຜູ້ຮຸກຮານ ຈົນສາມາດຍາດໄດ້ໄຊຊະນະ ແລະ ສະຖາປະນາປະ ເທດທີ່ປັນເອກະລາດຂອງພວກຕົນຂຶ້ນ. ການພົວພັນຮ່ວມມືລາວ-ຫວຽດນາມ ເປັນແບບຢ່າງແຫ່ງການພົວພັນທີ່ບໍລິສຸດ ແລະ ຫາຍາກຢູ່ໃນໂລກ ເຊີ່ງຜູ້ນຳພັກ-ລັດ ແລະ ປະຊາຊົນສອງຊາດ ກໍ່ໄດ້ຖະນຸຖະໜອມເພີ່ມພູນນໍ້າໃຈສາມັກຄີມິດຕະພາບ ແລະ ການພົວພັນຮ່ວມມືແບບພິເສດຢ່າງສະເໝີຕົ້ນສະເໝີປາຍ ເຊີ່ງພະນັກງານລັດຖະກອນ ແລະ ສະມາຊິກພັກ ຕ້ອງໄດ້ຮັບຮູ້ ແລະ ເຂົ້າໃຈຢ່າງຖືກຕ້ອງ, ເລິກເຊິ່ງ, ໜັກແໜ້ນ ແລະ ພ້ອມກັນສືບຕໍ່ເສີມຂະ ຫຍາຍມູນເຊື້ອອັນດີງາມດັ່ງກ່າວນັ້ນໄວ້ໃຫ້ໝັ້ນຄົງ ເພື່ອສ້າງຄວາມເຊື່ອໝັ້ນເຊື່ງກັນ ແລະ ກັນ ແລະ ພ້ອມກັນປົກປັກຮັກສາ ແລະ ສ້າງສາພັດທະນາປະເທດຊາດ ຕາມເສັ້ນທາງສັງຄົມນິຍົມ.
ໃນຕອນທ້າຍ ທ່ານ ສົມສະຫວາດ ເລັ່ງສະຫວັດ ໄດ້ຮຽກຮ້ອງມາຍັງສະມາຊິກພັກ ແລະ ພະນັກງານລັດ ຖະກອນ ຂອງກະຊວງການຕ່າງະເທດ ຈົ່ງຮໍ່າຮຽນເອົາບົດຮຽນອັນລໍ້າຄ່າໃນການນຳພາຕໍ່ສູ້ກູ້ຊາດ ແລະ ພັດທະນາປະເທດຊາດ ຂອງ ປະທານ ສຸພານຸວົງ ແລະ ມູນເຊື້ອສາຍພົວພັນຮ່ວມມືແບບພິເສດ ລາວ-ຫວຽດນາມ ເຂົ້າໃນວຽກງານການພົວພັນຕ່າງປະເທດ ແລະ ພາລະກິດປົກປັກຮັກສາ ແລະ ສ້າງສາປະເທດຊາດໃຫ້ຈະເລີນຮຸ່ງເຮືອງ.
ຂ່າວ;ພາບ: ກົມການຂ່າວ ກະຊວງການຕ່າງປະເທດ


text:
ກະຊວງ ປກສ ເປັນເຈົ້າການຕິດຕາມກວດກາ ຄົນເຂົ້າ-ອອກເມືອງ ແລະ ຄຸ່ມຄອງຄົນ ຕ່າງປະເທດທີ່ມາເຄື່ອນໄຫວຢູ່ລາວ
ໄລຍະຜ່ານມາກໍ່ຄືປະຈຸບັນ ກະຊວງປ້ອງກັນຄວາມສະຫງົບ ໄດ້ເປັນເຈົ້າການປະສານສົມທົບ ກັບພາກສ່ວນທີກ່ຽວຂ້ອງ ເອົາໃຈໃສ່ຕິດຕາມ ກວດກາຄົນເຂົ້າ-ອອກເມືອງ ແລະ ຄຸມຄອງຄົນຕ່າງປະເທດທີມາ ເຄື່ອນໄຫວຢູ່ລາວຢ່າງເຂັ້ມງວດ ເຮັດໃຫ້ສັງຄົມມີຄວາມສະຫງົບ ປອດໄພໂດຍພື້ນຖານ.
ໃນໂອກາດອະທິບາຍຊີ້ແຈງຕໍ່ຄຳຊັກຖາມ ຂອງສະມາຊິກສະພາແຫ່ງຊາດ ແຕ່ລະເຂດເລືອກຕັ້ງຕໍ່ກອງປະຊຸມສະໄໝທີ 8 ໃນວັນທີ 13 ພະຈິກ ນີ້ ພົທ ວິໄລ ຫຼ້າຄຳຟອງ ລັດຖະມົນຕີກະຊວງປ້ອງກັນຄວາມສະຫງົບໄດ້ກ່າວວ່າ: ການຕິດຕາມກວດກາຄົນເຂົ້າ-ອອກເມືອງ ແລະ ຄຸມຄອງຄົນຕ່າງປະເທດທີມາເຄື່ອນໄຫວຢູ່ລາວ ກະຊວງປ້ອງກັນຄວາມສະຫງົບ ໄດ້ຈັດຕັ້ງປະຕິບັດຄຳສັ່ງແນະນຳຂອງລັດຖະບານ ຢ່າງຕັ້ງໜ້າ ໂດຍປະສານສົມທົບ ກັບກະຊວງການຕ່າງປະເທດ, ກະຊວງແຮງງານ ແລະ ສະວັດດີການສັງຄົມ ລວມເຖີງພາກສ່ວນກ່ຽວຂ້ອງນັບທັງສູນກາງ ແລະ ທ້ອງຖີ່ນ ເຄື່ອນໄຫວຈັດຕັ້ງປະຕິບັດວຽກງານດັ່ງກ່າວ ຢ່າງມີຈຸດສຸມ, ສ້າງນິຕິກຳ ແລະ ກົດໝາຍ ເພື່ອເປັນບ່ອນອີງໃນການຄຸ້ມຄອງຄົນຕ່ງປະເທດໃຫ້ຮັດກຸ່ມ ແລະ ສອດຄ່ອງກັບແນວທາງການຕ່າງປະເທດຂອງພັກ.
ພົທ ວິໄລ ຫຼ້າຄຳຟອງ ລັດຖະມົນຕີກະຊວງປ້ອງກັນຄວາມສະຫງົບໃຫ້ຮູ້ຕື່ມອີກວ່າ: ໄລຍະຜ່ານມາ ກະຊວງປ້ອງກັນຄວາມສະຫງົບ ຍ້ງໄດ້ເອົາໃຈໃສ່ສືກສາອົບຮົມການເມືອງແນວຄິດ ໃຫ້ນາຍ ແລະ ພົນຕຳຫຼວດທີ່ເຮັດໜ້າທີຕິດຕາມ ກວດກາຄົນເຂົ້າ-ອອກເມືອງ ແລະ ຄຸ້ມຄອງຄົນຕ່າງປະເທດທີ່ມາເຄື່ອນໄຫວຢູ່ລາວ ໃຫ້ກຳໄດ້ແນວທາງການຕ່າງປະເທດຂອງພັກ, ລະບຽບກົດໝາຍຂອງລັດ ກໍ່ຄືລະບຽບວິໄນ ຂອງກຳລ້ງປ້ອງກັນຄວາມສະຫງົບ ເອົາໃຈໃສ່ອຳນວຍຄວາມສະດວກ ໃນການຕິດຕາມກວດກາການຂື້ນ ທະບຽນຄຸ້ມຄອງຄົນລາວ, ຄົນຕ່າງປະເທດ ແລະ ຄົນບໍ່ມີສັນຊາດ ຢ່າງເປັນລະບົບຕໍ່ເນື່ອງ, ເອົາໃຈອຳນວຍຄວາມສະດວກໃຫ້ນັກທ່ອຽທ່ຽວ ທີ່ເຂົ້າມາທ່ອງທ່ຽວພາຍໃນປະເທດຢ່າງໃກ້ຊິດ ເພື່ອຕິດຕາມການເຄື່ອນໄຫວ ສະກັດກັ້ນກຸ່ມຄົນບໍ່ຫວັງດີ ທີ່ຈະເຂົ້າມາສ້າງຄວາມສະຫງົບ ຢູ່ພາຍໃນປະເທດ ລວມເຖີງວຽກງານສຳຄັນປີ່ນອ້ອມ ຈຳນວນໜື່ງ ກາຍເປັນເງື່ອນໄຂເຮັດໃຫ້ປະເທດຊາດ ມີສະຖຽນລະພາບທາງດ້ານການເມືອງທີ່ໜັກແໜ້ນ, ສະພາບການພັດທະນາເສດຖະກິດ-ສັງຄົມ ຂອງປະເທດນັບມື້ມີທ່າອ່ຽງດີຂື້ນ, ສັງຄົມມີຄວາມສະຫງົບ, ສີວິໄລ ແລະ ຢຸດຕິທຳ.


text:
ໂອບາມາກັບຄືນປະເທດ: ປະທານາທິບໍດີບາຣັກໂອບາມາ ເດີນທາງກັບ ຄືນມາສະຫະຣັດແລ້ວຫລັງຈາກເດີນທາງໄປ ຢ້ຽມຢາມກຸງມອສກູ ໄປຮ່ວມກອງປະຊຸມສຸດຍອດ G-8 ແລະຢຸດແວ່ທີ່ປະເທດ Ghana ເປັນ ເວລາ 1ສັບປະດາເຕັມ. ທ່ານໂອບາມາ ແລະ ຄອບ ຄົວເດີນທາງມາຮອດສະຫະຣັດ ຫລັງ ຈາກ ເວລາທ່ຽງຄືນນ້ອຍດຽວ. ໃນວັນເສົາວານນີ້ ປະ ທານາທິບໍ ດີໂອບາມາໄດ້ທ້າທາຍປະຊາຊົນ ອັຟຟຣິກາທັງໝົດ ໃຫ້ຮັບເອົາຄວາມຮັບຜິດ ຊອບຫລາຍຂຶ້ນໃນການລົບລ້າງຄວາມທຸກ ຈົນ ຕລອດທັງສົງຄາມ ແລະການສໍ້ຣາດ ບັງຫລວງ ໃນທະວີບໃຫ້ໝົດໄປ. ໃນຄຳປາໄສຕໍ່ສະພາແຫ່ງຊາດ Ghana ທ່ານໂອບາມາກ່າວວ່າການປົກຄອງທ່ີດີແມ່ນຍັງຂາດເຂີນຢູ່ໃນ ຫລາຍແຫ່ງໃນທະວີບອາຟຣິກາ ແລະທ່ານກ່າວວ່າ ອາຟຣິກາບໍ່ຕ້ອງການຜູ້ນຳທີ່ແຂງແຮງມີອຳນາດ ແຕ່ຕ້ອງການສະຖາບັນທ່ີແຂງແຮງຕ່າງໆ.
ຈຸດທ່ີຕື່ນເຕັ້ນສະທ້ານໃຈໃນການຢ້ຽມຢາມຂອງທ່ານໂອບາມາ ໄດ້ແກ່ສູນຂ້າທາດເກົ່າແຫ່ງນຶ່ງ ຊຶ່ງຄົນອາຟຣິ ກາຫລາຍພັນຄົນໄດ້ຖືກສົ່ງອອກໄປຍັງທະວີບອະເມຣິກາ ເພື່ອຮັບໃຊ້ເປັນຂ້າທາດນັ້ນ. ການຢ້ຽມຢາມ Ghana ຂອງທ່ານໂອບາມາ ແມ່ນເປັນເທ່ືອທຳອິດທ່ີທ່ານໄດ້ຢ້ຽມຢາມຂົງເຂດທີ່ຢູ່ໃຕ້ທະເລຊາຍຊາຮາຣາລົງໄປ ນັບແຕ່ໄດ້ຂື້ນດຳລົງຕຳແໜ່ງເປັນປະທານາທິບໍດີຜິວດຳຄົນທຳອິດຂອງສະຫະຣັດ ເປັນຕົ້ນມາ.
ສະຫະຣັດແລະຊີເຣັຍ:ທ່ານບາຣັກໂອບາມາ ປະທານາທິບໍດີສະຫະລັດ ກ່າວວ່າທ່ານຫວັງວ່າ ຈະມີສາຍສຳພັນທີ່ດີຂື້ນກັບປະເທດຊີເຣຍ ເຖິງແມ່ນວ່າເວລານີ້ ທ່ານຍັງມີຄວາມລຳບາກໃຈກ່ຽວກັບ ພຶດຕິການບາງຢ່າງຂອງຊີເຣຍ ກໍຕາມ. ທ່ານໂອບາມາ ກ່າວເມື່ອວັນເສົາວານນີ້ ໃນຕອນໃຫ້ສຳພາດກັບໜ່ວຍ ຂ່າວທີວີ SKY NEWS ຂອງອັງກິດ ວ່າທ່ານເຊື່ອວ່າຊີເຣຍສາມາດມີບົດບາດໃນແນວທາງສ້າງສັນຂື້ນກວ່າເກົ່າ ໃນຫລາຍໆບັນຫາ.ປະທານາບໍດີສະຫະລັດຍັງເວົ້າອີກວ່າ ທ່ານເປັນຜູ້ມີຄວາມເຊື່ອໝັ້ນໃນ ການພົວພັນກັບປະເທດອື່ນໆ.ເມື່ອເດືອນຜ່ານມານີ້ ປະທານາທິບໍດີ ຊີເຣຍ ທ່ານ Bashar al-Assad ກ່າວວ່າ ທ່ານມີຄວາມຍິນດີຕ້ອນຮັບ ປະທານາ ທິບໍດີໂອບາມາ ມາຢ້ຽມຢາມຊີເຣຍ ແລະທ່ານ ASSAD ໄດ້ອອກຄຳເຊື້ອເຊີນ ຢ່າງບໍ່ເປັນທາງການ ໃຫ້ທ່ານໂອບາມາໄປຢ້ຽມຢາມຊີເຣຍ ໃນລະຫວ່າງການ ໃຫ້ສຳພາດຂ່າວແກ່ທີວີ SKY NEWS ເມື່ອບໍ່ດົນຜ່ານມາ. ເມື່ອເດືອນມິຖຸນາຜ່ານມານີ້ ສະຫະລັດ ໄດ້ປະກາດວ່າ ຕົນມີແຜນການຈະເປີດສະຖານທູດສະຫະ ລັດໃນຊີເຣຍຄືນໃໝ່ຫລັງຈາກປິດມາໄດ້ 4ປີ.
ກ່ຽວກັບຍານອະວະກາດEndeaver: ອົງການNASA ຂອງສະຫະຣັດໄດ້ເລື່ອນແຜນການປ່ອຍຍານອະວະ ກາດໄປກັບEndeaver ທ່ີກຳນົດໄວ້ໃນວັນເສົາວານນີ້ອອກໄປ ເພື່ອ ທຳການສຳຫລວດເບິ່ງວ່າ ໄດ້ເກີດຄວາມເສັຍຫາຍໃດໆຫລືບໍ່ຕໍ່ແຜ່ນອຸບປະກອນຕ່າງໆ ຈາກເຫດການຟ້າຜ່າຢູ່ຖານສົ່ງຍານຂຶ້ນນັ້ນ. ອົງການ NASA ລາຍງານວ່າມີຟ້າຜ່າ 11 ຄັ້ງໃນຂົງເຂດອ້ອມແອ້ມ ສູນກາງສົ່ງຍານ Kennedy Space Center ໃນຣັດຟລໍຣິດາ ໃນລະຫວ່າງເກີດລົມພາຍຸແຮງໃນວັນສຸກຜ່ານມາ. ຟ້າຜ່າຫລາຍຄັ້ງໄດ້ປະທະລະບົບສາຍໄຟ ທ່ີຕິດຕັ້ງຂື້ນມາເພື່ອປ້ອງກັນບໍ່ໃຫ້ຍານອະວະກາດຖືກຟ້າຜ່າໂດຍກົງນັ້ນ. ອົງການນາຊາ ກ່າວວ່າ ຍານອະວະການບໍ່ໄດ້ຮັບຄວາມເສັຍຫາຍໃດໆແຕ່ທາງອົງການຍົງສືບຕໍ່ທົບທວນຄືນເບິ່ງຂໍ້ມູນຂອງຕົນຢູ່.
ໄດ້ມີການວາງກຳນົດເວລາສົ່ງຍານອະວະກາດ Endeaver ຂຶ້ນໃໝ່ໃນແລງວັນອາທິດມື້ນີ້. ພວກພະຍາກອນອາກາດທຳນາຍວ່າ ຄວາມ ຫວັງທີ່ວ່າຈະສົ່ງຍານອະວະກາດອາດຂຶ້ນໄດ້ນັ້ນ ມີຢູ່ 60 ເປີເຊັນ. ຍານອະວະ ກາດແລະພວກລູກເຮືອໃນຍານ7ຄົນມີກຳນົດຈະຂຶ້ນໄປປະຕິບັດງານເປັນເວລາ 16ມື້ເພື່ອ ໄປຕິດຕັ້ງລະບຽງທ່ີສ້າງຂຶ້ນໂດຍຍີ່ປຸ່ນ ໃສ່ສະຖານີອະວະກາດລະຫວ່າງຊາດນັ້ນ.
ປາກີສຖານ: ຕຳຫລວດປາກີສຖານກ່າວວ່າ ພວກມືປືນທີ່ບໍ່ຮູ້ວ່າແມ່ນຝ່າຍໃດ ໄດ້ສັງ ຫານເຈົ້າໜ້າທີ່ ຕຳຫລວດປາກີສຖານ 5 ຄົນ ແລະເຈົ້າໜ້າທີ່ກົມປ່າໄມ້ 1 ຄົນ ໃນການດັກສະກັດຍິງ ໃນເຂດຕາເວັນຕົກ ສຽງເໜືອຂອງປະເທດ. ທາງການປາກີສຖານກ່າວວ່າ ການໂຈມຕີດັ່ງກ່າວ ເກີດຂື້ນຕອນແລງ ຂອງວັນເສົາວານນີ້ ໃນເຂດເມືອງ MANSEHRA ໃນຂະນະທີ່ເຈົ້າ ໜ້າທີ່ຕຳຫລວດ ທຳການຕິດຕາມເບິ່ງລາຍງານທີ່ວ່າວ່າເຫັນສົບຄົນຕາຍ ນຶ່ງສົບໃນເຂດດັ່ງກ່າວ. ຍັງບໍ່ທັນມີຝ່າຍໃດອ້າງເອົາຄວາມຮັບຜິດຊອບ ສຳລັບການໂຈມຕີຄັ້ງນີ້ເທື່ອ.ໃນແຫ່ງອື່ນໆນັ້ນ ເຈົ້າໜ້າທີ່ຕຳຫລວດໄດ້ຈັບກຸມພວກຕ້ອງສົງໄສວ່າເປັນ ພວກຫົວຮຸນແຮງ 11 ຄົນ ໃນລະຫວ່າງການບຸກເຂົ້າຄົ້ນບ່ອນລີ້ຊ່ອນຂອງພວກເຂົາໃນວັນອາທິດມື້ນີ້ ໃນເຂດຮ່ອມພູ KHYBER PASS ຂອງຊົນເຜົ່າ. ໃນຈຳນວນຜູ້ທີ່ຖືກກັກຕົວໄວ້ນີ້ ມີຊາວຕ່າງປະເທດຢ່າງ ໜ້ອຍ 4 ຄົນ. ກຳລັງທະຫານຂອງປາກີສຖານ ໄດ້ທຳການສູ້ລົບກັບ ກຸ່ມທະຫານຕາລິບານຢູ່ທົ່ວຂົງເຂດຕາເວັນ ຕົກສຽງເໜືອຂອງປະເທດ ມາໄດ້ສອງເດືອນກວ່າຜ່ານມາແລ້ວ.
ທີ່ອິນເດັຍ:ຂົວສຳລັບທາງລົດໄຟແຫງນງທກຳລັງກສາງພັງທະລາຍລົງໃນກຸງ
ນີວແດນລີ ນະຄອນຫລວງຂອງອິນເດັຍເຮັດໃຫປະຊາຊົນຢາງນອຍເສັຍຊີວິດ 5 ຄົນ.
ບັນດາເຈາໜາທຕຳຫລວດແລະການແພດກາວວາ ຢາງນ້ອຍມີຕມອີກ 15 ຄົນໄດຮັບບາດເຈັບ ແລະວາອຸບັດເຫດດງກາວເກີດຂນໃນຕອນ ເຊາວັນອາທິດມນ ເວລາເສົາຄ້ຳຂົວເສົານງພັງລົງ ໃນຂະນະທພວກ ພນັກງານກສາງ ພາກັນຍົກແຜນຄອນຄຣິດຂື້ນໃສຂົວນນ. ພວກທເສັຍຊີວິດແລະໄດຮັບບາດເຈັບ ເປັນພວກແຮງງານກສາງທເຮັດວຽກຢູຂົວນນ. ຂົວແຫງນີ້ແມນພາກສວນນງໃນການກສາງລະບົບທາງລົດໄຟໃຕດິນ ໃໝໃນນະຄອນຫລວງນິວເເດລລີ.


text:
ຂ່າວສານ
ກອງປະຊຸມຂັ້ນສູງກ່ຽວກັບການພັດທະນາແຫຼ່ງຊັບພະຍາກອນມະນຸດໃຫ້ແກ່ການປ່ຽນແປງວຽກເຮັດງານທໍາໃນໂລກ
ທ່ານຮອງນາຍົກລັດຖະມົນຕີຫວຽດນາມ ຫວູດຶກດາມ ກ່າວຄຳເຫັນທີ່ກອງປະຊຸມ (ພາບ: VGP)
ເຂົ້າຮ່ວມ ແລະ ກ່າວຄຳເຫັນທີ່ກອງປະຊຸມ, ທ່ານຮອງນາຍົກລັດຖະມົນຕີຫວຽດນາມ ຫວູດຶກດາມ ເນັ້ນໜັກວ່າ :“ ພວກເຮົາຕ່າງກໍຮູ້ວ່າ ການພັດທະນາແຫຼ່ງຊັບພະຍາກອນມະນຸດແມ່ນໜຶ່ງໃນ 3 ບຸລິມະສິດແຖວໜ້າຂອງປະຊາຄົມອາຊຽນ ແລະ ໄດ້ຖືກລະບຸໄວ້ໃນກົດບັດອາຊຽນ. ໄດ້ມີຫຼາຍການເຄື່ອນໄຫວ, ຂໍ້ລິເລີ່ມຫຼາຍຂໍ້ທີ່ລະອຽດ ຊຶ່ງອາດຈະເວົ້າເຖິງແມ່ນມີຫຼາຍທີ່ສຸດ ຄືການກໍ່ສ້າງກອບສົມທຽບລະດັບໃນອາຊຽນ, ບັນດາຂໍ້ລິເລີ່ມສ້າງບັນດາເຂດສຶກສາຂັ້ນມະຫາວິທະຍາໄລເພື່ອໃຫ້ບັນດານັກສຶກສາລະຫວ່າງປະເທດສາມາດໄປມາແລກປ່ຽນນຳກັນ, ພິເສດແມ່ນການເປີດຕົວສະພາອາຊີວະສຶກສາ ກໍແມ່ນຫຼັກຖານໜຶ່ງທີ່ລະອຽດທີ່ສຸດ ແລະ ບັນດາຄວາມມານະພະຍາຍາມເຊັ່ນນັ້ນ ຄວນສືບຕໍ່ຊຸກຍູ້ໃຫ້ແຂງແຮງເພື່ອສາມາດປະຕິບັດ ຢ່າງສຳເລັດຜົນ ຖະແຫຼງການອາຊຽນກ່ຽວກັບການພັດທະນາແຫຼ່ງຊັບພະຍາກອນມະນຸດການປ່ຽນແປງວຽກເຮັດງານທຳໃນໂລກເພື່ອຕອບສະໜອງຄວາມຮຽກຮ້ອງຕ້ອງການຂອງພື້ນຖານການຜະລິດໃໝ່ ແລະ ຂອງສັງຄົມໃນອະນາຄົດ”
ບັນດາຜູ້ແທນເຂົ້າຮ່ວມກອງປະຊຸມ (ພາບ: VGP)
ກອງປະຊຸມເພື່ອແນໃສ່ຊຸກຍູ້ການຮ່ວມມືໃນ ອາຊຽນ ກ່ຽວກັບການພັດທະນາແຫຼ່ງຊັບພະຍາກອນມະນຸດໃຫ້ແທດເໝາະກັບຄວາມຕ້ອງການພັດທະນາຂອງເຕັກໂນໂລຢີ; ເພີ່ມທະວີການພົວພັນຮ່ວມມືລະຫວ່າງ ອາຊຽນ ແລະ ບັນດາປະເທດຄູ່ເຈລະຈາ, ບັນດານັກອຸປະຖໍາໃນການພັດທະນາແຫຼ່ງຊັບພະຍາກອນມະນຸດ; ປະກອບສ່ວນບັນດາໝາກຜົນລະອຽດເຂົ້າໃນ ກອງປະຊຸມສຸດຍອດ ອາຊຽນ ໃນເດືອນ ພະຈິກ 2020. ທ່ານ ເລວັນແທ່ງ, ຮອງລັດຖະມົນຕີກະຊວງ ແຮງງານ - ທະຫານເສຍອົງຄະ ແລະ ສັງຄົມ ຫວຽດນາມ ໃຫ້ຮູ້ວ່າ:“ໃນສະພາບການໂລກພວມມີການປ່ຽນແປງຢ່າງວ່ອງໄວ ຄືໃນປັດຈຸບັນ, ອາຊຽນ ຍາມໃດກໍຢັ້ງຢືນວ່າ ມະນຸດແມ່ນໃຈກາງຂອງການພັດທະນາ. ເພາະວ່າ ເປົ້າໝາຍສຸດທ້າຍຂອງການເຕີບໂຕ ແລະ ພັດທະນາແບບຍືຍຍົງ ແມ່ນເພື່ອມຸ່ງໄປເຖິງການພັດທະນາມະນຸດ ເພື່ອມະນຸດ. ເພາະສະນັ້ນ, ຫວຽດນາມ ຈຶ່ງເລືອກເອົາການພັດທະນາແຫຼ່ງຊັບພະຍາກອນມະນຸດແມ່ນວຽກງານບຸລິມະສິດໃນປະຊາຄົມສັງຄົມ ອາຊຽນ ເພື່ອປະກອບສ່ວນເຂົ້າໃນການພັດທະນາປະຊາຄົມເສດຖະກິດ ແລະ ຊຸກຍຸູ້ ເພື່ອພາກພື້ນ ອາຊຽນ ສະໜິດຕິດພັນ ແລະ ເປັນເຈົ້າການຮັບມື ຄືດັ່ງຫົວຂໍ້ຂອງປີປະທານ ອາຊຽນ 2020”.
(ແຫຼ່ງຄັດຈາກ VOV)


text:
ຂ່າວສານ
ນັກຊ່ຽວຊານ ການາດາ ຕີລາຄາສູງ ຫວຽດນາມ ໃນບົດບາດເປັນປະທານ ອາຊຽນ
ກອງປະຊຸມລັດຖະມົນຕີການຕ່າງປະເທດ ອາຊຽນ - ການາດາ ຖືກດຳເນີນໃນວັນທີ 10 ກັນຍາ, ໃນຂອບເຂດກອງປະຊຸມ AMM 53 (ພາບ: baoquocte.vn)
ເມື່ອຕອບສຳພາດຕໍ່ນັກຂ່າວ ສຳນັກຂ່າວສານຫວຽດນາມ ປະຈຳ ການາດາ, ທ່ານ Jonathan Berkshire Miller, ປະທານ ສະພານະໂຍບາຍສາກົນ, ນັກຊ່ຽວຊານຂັ້ນສູງຂອງ ກອງທຶນ ອາຊີ - ປາຊີຟິກ ຂອງ ການາດາ ຖືວ່າ ຫວຽດນາມ ໄດ້ຍາດແຍ່ງເອົາກາລະໂອກາດໃນການເປັນປະທານ ອາຊຽນ ເພື່ອກາຍເປັນຂົວເຊື່ອມຕໍ່ສະໜິດຕິດພັນກັບ ອາຊຽນ, ກໍຄືບັນດາຄູ່ຮ່ວມເຈລະຈາຂອງກຸ່ມນີ້. ທ່ານຕີລາຄາສູງຕໍ່ບົດບາດຂອງ ຫວຽດນາມ ຂະນະທີ່ຕ້ອງສືບຕໍ່ດັດສົມການພົວພັນກັບ ຈີນ, ພ້ອມທັງມານະພະຍາຍາມປັບປຸງການພົວພັນຄູ່ຮ່ວມມືໃນ ອາຊຽນ ແລະ ກວ້າງກວ່ານັ້ນ ແມ່ນຢູ່ພາກພື້ນ ມະຫາສະໝຸດອິນເດຍ - ປາຊີຟິກ.
ທ່ານ Luis Silva, ນັກຊ່ຽວຊານດ້ານການພົວພັນຂອງລັດຖະບານ ການາດາ ໄດ້ສະແດງຄວາມປະເອີບໃຈຕໍ່ແງ່ຫວັງໃນການຮ່ວມມືລະຫວ່າງ ອາຊຽນ ແລະ ການາດາ ໃນໄລຍະຈະມາເຖິງ. ຕາມທ່ານແລ້ວ, ການາດາ ແລະ ອາຊຽນ ພວມຜັນຂະຫຍາຍແຜນການປະຕິບັດງານໃນຂອບເຂດ ຖະແຫຼງການຮ່ວມລະຫວ່າງ ອາຊຽນ ແລະ ການາດາ ກ່ຽວກັບດ້ານການຄ້າ ແລະ ການລົງທຶນ, ແລະໄດ້ເລີ່ມຊອກຮູ້ຄວາມອາດສາມາດມຸ່ງໄປເຖິງຂໍ້ຕົກລົງການຄ້າເສລີສອງຝ່າຍ.
(ແຫຼ່ງຄັດຈາກ VOV)


text:
ຂ່າວສານ
ຫົວໜ້າຄະນະຈັດຕັ້ງສູນກາງໄປຢ້ຽມຢາມ ແລະ ເຮັດວຽກຢູ່ກວາງຕຸງ (ຈີນ)
ທ່ານຫົວໜ້າຄະນະຈັດຕັ້ງສູນກາງໄປຢ້ຽມຢາມ ແລະ ເຮັດວຽກຢູ່ກວາງຕຸງ (ຈີນ)
(ພາບ: TTXVN)
ແລະ ມີການເຈລະຈາກັບທ່ານ ລີຊີ (Li Xi), ກຳມະການກົມການເມືອງ, ເລຂາຄະນະພັກແຂວງ ກວາງຕຸງ.ທີ່ການພົບປະເຈລະຈາ, ທ່ານລີຊີ ໄດ້ແນະນຳກ່ຽວກັບສະພາບການພັດທະນາເສດຖະກິດ - ສັງຄົມ ແລະ ບັນດາວຽກງານກໍ່ສ້າງພັກຂອງທ້ອງຖີ່ນ, ກ່ຽວກັບການພົວພັນ, ພົບປະແລກປ່ຽນ ແລະ ການຮ່ວມມືລະຫວ່າງແຂວງ ກວາງຕຸງ ກັບ ຫວຽດນາມ ໃນໄລຍະຜ່ານມາ, ລົງເລິກເຂົ້າໃນການແລກປ່ຽນກ່ຽວກັບທິດທາງເພີ່ມທະວີການຮ່ວມມືລະຫວ່າງແຂວງ ກວາງຕຸງ ແລະ ຫວຽດນາມ ໃນໄລຍະຈະມາເຖິງ.
ສ່ວນທ່ານ ຟ້າມມິງຈິ໋ງ ຫົວໜ້າຄະນະຈັດຕັ້ງສູນກາງ ກໍ່ສະເໜີເພີ່ມທະວີການພົບປະແລກປ່ຽນ, ການຮ່ວມມືທາງດ້ານເສດຖະກິດ - ການຄ້າ, ການທ່ອງທ່ຽວ, ວັດທະນະທຳ, ການບຳລຸງສ້າງພະນັກງານ, ການແລກປ່ຽນບົດຮຽນກ່ຽວກັບວຽກງານກໍ່ສ້າງພັກລະຫວ່າງແຂວງ ກວາງຕຸງ ກັບບັນດາແຂວງ, ນະຄອນຂອງ ຫວຽດນາມ.
(ແຫຼ່ງຄັດຈາກ VOV)


text:
ຂ່າວສານ
ອິດສະລາແອັນຈະມີວັກຊິນປ້ອງກັນ, ສະກັດກັ້ນ ເຊື້ອໄວຣັດ SARS-CoV-2 ໃນໄວໆນີ້
ສະຖາບັນຄົ້ນຄ້ວາ Galilee ຂອງ ອິດສະລາແອັນ ພວມມີບັນດາບາດກ້າວບຸກທະລຸກກ່ຽວກັບບັນດາການຄົ້ນຄ້ວານີ້. ໃນ 4 ປີທີ່ຜ່ານມາ, ກຸ່ມບັນດານັກວິທະຍາສາດຂອງສະຖາບັນຄົ້ນຄ້ວາ Galileeຂອງ ອິດສະລາແອັນ ກຸ່ມໜຶ່ງໄດ້ປະສົບຜົນສຳລັດໃນການພັດທະນາວັກຊິນປ້ອງກັນ, ຕ້ານໄວຣັດອັກເສບປອດຕິດແປດທີ່ກໍ່ໃຫ້ເກີດພະຍາດອັກເສບປອດໃນສັດປິກ. ບັນດານັກວິທະຍາສາດໄດ້ວິໄຈ DNA ຂອງ Covid – 19 ແລະ ກວດພົບວ່າໂລກໄຂ້ຫວັດສັດປີກມີລັກສະນະກຳມະພັນຄ້າຍຄືກັນຢ່າງສູງກັບມະນຸດ ແລະ ມີກົນໄກຕິດແປດຄ້າຍຄືກັນ. ວັກຊີນປ້ອງກັນການຕິດເຊື້ອໄວຣັດ SARS – CoV – 2 ອາດຈະໄດ້ຮັບການຜະລິດໃນເວລາ 90 ວັນຈະມາເຖິງ ແລະ ຈະແມ່ນວັກຊິນຊະນິດກິນ.
(ແຫຼ່ງຄັດຈາກ VOV)


text:
ຂປລ. ກອງປະຊຸມລັດຖະບານ ສະໄໝສາມັນ ປະຈໍາເດືອນກັນຍາ 2022 ໄດ້ດໍາເນີນເປັນເວລາ 2 ວັນ ເລີ່ມແຕ່ຕອນເຊົ້າວັນທີ 22-23 ກັນຍາ 2022 ທີ່ສຳນັກງານນາຍົກລັດຖະມົນຕີ, ພາຍໃຕ້ການເປັນປະທານຂອງ ທ່ານ ພັນຄຳ ວິພາວັນ ນາຍົກລັດຖະມົນຕີ, ມີບັນດາທ່ານຮອງນາຍົກ ລັດຖະມົນຕີ, ສະມາຊິກລັດຖະບານ ແລະ ຜູ້ຕາງໜ້າຈາກບັນດາ ກະຊວງເຂົ້າຮ່ວມ.
ສໍາລັບເນື້ອໃນຂອງກອງປະຊຸມຄັ້ງນີ້, ຈະໄດ້ພ້ອມກັນສຸມໃສ່ ປຶກສາຫາລື, ຄົ້ນຄວ້າ ແລະເປັນເອກະພາບ ຕໍ່ບັນຫາທີ່ສໍາຄັນຄື: ສະຫລຸບຕີລາຄາ ການຈັດຕັ້ງປະຕິບັດ ວຽກງານຈຸດສຸມ ປະຈຳເດືອນກັນຍາ ແລະ ທິດທາງແຜນວຽກຈຸດສຸມ ປະຈຳເດືອນຕຸລາ 2022 ຂອງລັດຖະບານ; ລາຍງານການກະກຽມ ຄວາມພ້ອມຮອບດ້ານໃຫ້ ທ່ານນາຍົກລັດຖະມົນຕີ ຈະເດີນ ທາງໄປເຄື່ອນໄຫວ ຢ້ຽມຢາມປະເທດ ສິງກະໂປ ຢ່າງເປັນທາງການ ໃນລະຫວ່າງວັນທີ 27-28 ກັນຍາ 2022 ແລະ ກະກຽມຕ້ອນຮັບການມາຢ້ຽມຢາມ ຂອງການນໍາຂັ້ນສູງ ຂອງຕ່າງປະເທດ; ລາຍງານຄວາມຄືບໜ້າ ການຈັດຕັ້ງປະຕິບັດ ແຜນພັດທະນາ ເສດຖະກິດ-ສັງຄົມ ແຫ່ງຊາດ, ແຜນງົບປະມານແຫ່ງລັດ ແລະ ແຜນເງິນຕາ ໄລຍະ 9 ເດືອນ, ທິດທາງ 3 ເດືອນທ້າຍປີ 2022 ແລະ ທິດທາງແຜນການປີ 2023; ຮ່າງຍຸດທະສາດ ການຄຸ້ມຄອງ ການປ່ຽນແປງດິນຟ້າ ອາກາດແຫ່ງຊາດ ຮອດປີ 2030; ຮ່າງຍຸດທະສາດ ການຄຸ້ມຄອງນໍ້າ ແລະ ຊັບພະຍາກອນນໍ້າ ແຫ່ງຊາດ ຮອດປີ 2030; ຮ່າງຍຸດທະສາດ ການຄຸ້ມຄອງ ແລະ ພັດທະນາທີ່ດິນກະສິກຳ ຮອດປີ 2030 ແລະ ວິໄສທັດຮອດປີ 2040; ລາຍງານການຫັນເອົາ ຫົວໜ່ວຍວິຊາການ ທີ່ມີລາຍຮັບຈາກ ການຄຸ້ມຄອງບໍລິຫານ ໄປສູ່ການຄຸ້ມຄອງ ເປັນເຈົ້າການຕົນເອງ ທາງດ້ານການເງິນ ເທື່ອລະກ້າວ; ລາຍງານກ່ຽວກັບຜົນ ການຈັດຕັ້ງປະຕິບັດ ວຽກງານຈໍານວນໜຶ່ງ ຕາມທິດຊີ້ນໍາຂອງທ່ານນາຍົກລັດຖະມົນຕີ ໃນກອງປະຊຸມລັດຖະບານ ສະໄໝວິສາມັນ ປະຈໍາເດືອນ ກັນຍາ 2022 ທີ່ຜ່ານມາ.
ໃນກອງປະຊຸມ, ທ່ານນາຍົກລັດຖະມົນຕີ ໄດ້ຮຽກຮ້ອງມາຍັງ ບັນດາຜູ້ເຂົ້າຮ່ວມ ຈົ່ງໄດ້ພ້ອມກັນ ເອົາໃຈໃສ່ຄົ້ນຄວ້າ ແລະ ປະກອບຄໍາເຫັນຢ່າງເລິກເຊິ່ງ ດ້ວຍການສະເໜີທັດສະ ນະຢ່າງກົງໄປກົງມາ, ກະທັດຮັດ, ມີຈຸດສຸມ ແລະ ມີວິທີແກ້ໄຂບັນຫາທີ່ຈະແຈ້ງ ເພື່ອຮັບປະກັນ ໃຫ້ກອງປະຊຸມໃນຄັ້ງນີ້ ມີປະສິດທິຜົນສູງ ແລະ ບັນລຸຕາມຄາດໝາຍທີ່ໄດ້ກໍານົດໄວ້.
ເນື້ອໃນ: ຂປລ


text:
ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ຫວ່າງມໍ່ໆມານີ້, ທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນໄດ້ໄປສຳຫຼວດວຽກງານການກະກຽມຄວາມພ້ອມສຳເລັດງານກິລາໂອລິມປິກລະດູໜາວປັກກິ່ງແລະງານກິລາໂອລິມປິກຄົນພິການລະດູໜາວປັກກິ່ງ 2022 ຢູ່ນະຄອນຫຼວງປັກກິ່ງ. ທ່ານໄດ້ເນັ້ນໜັກວ່າ: ໂດຍຜ່ານຄວາມພະຍາຍາມເປັນເວລາຫຼາຍປີ, ວຽກງານການກະກຽມຕ່າງໆໄດ້ສຳເລັດໂດຍພື້ນຖານ, ຈີນມີຄວາມໝັ້ນໃຈແລະຄວາມສາມາດຈະຈັດງານກິລາໂອລິມປິກທີ່ໜ້າຊົມ, ດີເດັ່ນແລະບໍ່ທຳມະດາ.
ປັດຈຸບັນ, ພະຍາດໂຄວິດ-19 ຍັງແຜ່ລະບາດຢູ່ທົ່ວໂລກຢ່າງຮ້າຍແຮງ, ເຊື້ອພະຍາດໂຄວິດ-19 ສາຍພັນເດວຕາແລະສາຍພັນໂອມິຄຣອນໄດ້ແຜ່ລະບາດໃນທົ່ວໂລກຢ່າງວ່ອງໄວ, ໄດ້ເຕືອນໄພໃຫ້ປະເທດຕ່າງໆໃນໂລກ, ທັງໄດ້ເຮັດໃຫ້ການແຂ່ງຂັນກິລາຂະໜາດໃຫຍ່ຂອງສາກົນຫຼາຍແຫ່ງບໍ່ສາມາດດຳເນີນໄດ້ເປັນປົກກະຕິ. ໃນຂະນະດຽວກັນນີ້, ຢູ່ປະເທດຈີນຫຼາຍແຫ່ງກໍ່ໄດ້ເກີດມີກໍລະນີທີ່ມີຜູ້ຕິດເຊື້ອເປັນຈຸ້ມ. ໃນໄລຍະຈັດງານກິລາໂອລິມປິກລະດູໜາວປັກກິ່ງ, ຈະມີເຈົ້າໜ້າທີ່ລັດຖະບານແລະຄະນະນັກກິລາເດີນທາງມາປະເທດຈີນຢ່າງຫຼວງຫຼາຍ, ເຊິ່ງຈະເປັນສິ່ງທ້າທາຍອັນໃຫຍ່ຫຼວງສຳລັບວຽກງານປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ຢ່າງແນ່ນອນ.
ຈີນເຄີຍໃຫ້ຄຳໝັ້ນສັນຍາທີ່ຈິງຈັງວ່າ: ຈະຈັດງານກິລາໂອລິມປິກລະດູໜາວຄັ້ງໜຶ່ງທີ່ງ່າຍດາຍ, ປອດໄພແລະໜ້າຊົມໃຫ້ກັບທົ່ວໂລກ. ໃນນັ້ນ, ຄວາມປອດໄພແມ່ນສິ່ງສຳຄັນທີ່ສຸດ, ຄວາມປອດໄພກໍແມ່ນຖືເອົາກໍຄືຖືການປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ເປັນວຽກງານສຳຄັນທີ່ສຸດ, ເພື່ອຮັບປະກັນສຸຂະພາບຂອງຝ່າຍຕ່າງໆທີ່ເດີນທາງມາເຂົ້າຮ່ວມການແຂ່ງຂັນ. ສະນັ້ນຈຶ່ງສາມາດເວົ້າໄດ້ວ່າ: ບໍ່ມີຄວາມປອດໄພໃນການການປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19, ກໍ່ບໍ່ສາມາດຈັດງານກິລາໂອລິມປິກລະດູໜາວໃຫ້ສຳເລັດໄດ້.
ດັ່ງນັ້ນ, ຄະນະກຳມະການຈັດງານກິລາໂອລິມປິກລະດູໜາວປັກກິ່ງຈຶ່ງໄດ້ວາງແຜນວຽກງານການປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ຢ່າງຄົບຖ້ວນ, ໄດ້ຮ່ວມກັນກັບຄະນະກຳມະການໂອລິມປິກສາກົນແລະຄະນະກຳມະການໂອລິມປິກຄົນພິການສາກົນພິມປຶ້ມຄູ່ມືປ້ອງກັນພະຍາດໂຄວິດ-19 ສອງສະບັບ, ໃນປຶ້ນຄູ່ມືໄດ້ກຳນົດ 6 ຫຼັກການພື້ນຖານຄື: ຍຶດໝັ້ນການຈັດການແຂ່ງຂັນຢ່າງງ່າຍດາຍ, ປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ແຕ່ຫົວທີ, ສັກວັກຊີນ, ຄຸ້ມຄອງຜູ້ເຂົ້າຮ່ວມງານກິລາໂອລິມປິກລະດູໜາວປັກກິ່ງແບບວົງປິດ, ແກ້ໄຂບັນຫາໃນກໍລະນີພົນຜູ້ຕິດພະຍາດຢ່າງມີປະສິດທິຜົນ, ປ້ອງກັນແລະຄວບຄຸມພະຍາດແບບກວມລວມ. ເຖິງວ່າວຽກງານປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ໃນການແຂ່ງຂັນມະຫາກຳກິລາຂະໜາດໃຫຍ່ຂອງສາກົນແມ່ນບັນຫາຫຍຸ້ງຍາກລະດັບໂລກກໍຕາມ, ແຕ່ວ່າ, ປະເທດຈີນແມ່ນໜຶ່ງໃນປະເທດທີ່ສາມາດປ້ອງກັນແລະຄວບຄຸມພະຍາດໂຄວິດ-19 ໄດ້ດີທີ່ສຸດ, ມີບົດຮຽນປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ຢ່າງອຸດົມສົມບູນ, ເຊື່ອວ່າງານກິລາໂອລິມປິກລະດູໜາວຄັ້ງນີ້ຈະກາຍເປັນແບບຢ່າງຄັ້ງໜຶ່ງໃນການ “ຈັດງານກິລາໂອລິມປິກຢ່າງປອດໄພ.”
ມາດຕະການປ້ອງກັນແລະຄວບຄຸມການແຜ່ລະບາດຂອງພະຍາດໂຄວິດ-19 ສຳລັບງານກິລາໂອລິມປິກລະດູໜາວປັກກິ່ງໄດ້ຮັບຄວາມເຫັນດີເຫັນພ້ອມຈາກອົງການອະນາໄມໂລກຫຼື WHO. ໃນກອງປະຊຸມຖະແຫຼງຂ່າວທີ່ຈັດຂຶ້ນໃນວັນທີ 6 ມັງກອນປີນີ້, ທ່ານໄມເຄີີນ ໄຣອັນ ຫົວໜ້າບໍລິຫານງານສະພາບສຸກເສີນຂອງ WHO ກ່າວວ່າ: ຍ້ອນວ່າຈີນໄດ້ປະຕິບັດມາດຕະການປ້ອງກັນແລະຄວບຄຸມການແຜ່ລະບາດຂອງພະຍາດຢ່າງເຂັ້ມງວດແລະແຂງແຮງ, WHO ເຫັນວ່າໃນໄລຍະຈັດງານກິລາໂອລິມປິກລະດູໜາວປັກກິ່ງແລະງານກິລາໂອລິມປິກຄົນພິການລະດູໜາວປັກກິ່ງ, ຈະບໍ່ເກີດຄວາມສ່ຽງທີ່ພະຍາດໂຄວິດ-19 ຈະແຜ່ລະບາດ.
ໂດຍແນ່ໃສ່ຄຳຖາມຂອງນັກຂ່າວທີ່ວ່າ: “ໂດຍພິຈາລະນາເຖິງເຊື້ອພະຍາດໂຄວິດ-19 ສາຍພັນໂອມິຄຣອນທີ່ແຜ່ລະບາດຢ່າງຮ້າຍແຮງໃນປັດຈຸບັນ, ງານກິລາໂອລິມປິກລະດູໜາວຍັງຈະຈັດຂຶ້ນຫຼືບໍ່?” ໃນໂອກາດໃຫ້ສຳພາດຕໍ່ນັກຂ່າວ, ທ່ານໂທມັສ ບັກສ໌ ປະທານຄະນະກຳມະການໂອລິມປິກສາກົນກ່າວວ່າ: ງານກິລາໂອລິມປິກລະດູໜາວປັກກິ່ງຈະຈັດຂຶ້ນຕາມເວລາກຳນົດ. ທ່ານຍັງກ່າວຕື່ມວ່າ: ຄົນທັງຫຼາຍໄດ້ເຫັນປະສິດທິຜົນຂອງມາດຕະການປ້ອງກັນແລະຄວບຄຸມພະຍາດໂຄວິດ-19 ຂອງປະເທດຈີນມາຫຼາຍເທື່ອແລ້ວ, ຈີນປະຕິບັດມາດຕະການກຳຈັດເຊື້ອພະຍາດໂຄວິດ-19 ໃຫ້ເຫຼືອເປັນສູນທີ່ເຂັ້ມງວດທີ່ສຸດ, ຈະສາມາດສະກັດກັ້ນການແຜ່ລະບາດຂອງພະຍາດໂຄວິດ-19 ຢູ່ພາກພື້ນໄດ້ໂດຍໄວ.
ໃນສະພາບການທີ່ທົ່ວໂລກເກີດມີການປ່ຽນແປງຢ່າງໃຫຍ່ຫຼວງທີ່ບໍ່ເຄີຍມີມາກ່ອນໃນຮອບຮ້ອຍປີບວກກັບການແຜ່ລະບາດຂອງພະຍາດໂຄວິດ-19, ແຕ່ຈີນຈະຈັດງານກິລາໂອລິມປິກລະດູໜາວປັກກິ່ງຕາມເວລາກຳນົດເຊິ່ງໄດ້ສະແດງໃຫ້ເຫັນເຖິງຄວາມໝັ້ນໃຈແລະຄວາມສາມາດຂອງຈີນ, ທັງຈະກາຍເປັນໂອກາດສຳຄັນທີ່ຈີນຈະສາມັກຄີແລະຮ່ວມມືກັບທົ່ວໂລກເພື່ອຮ່ວມກັນຮັບມືກັບສິ່ງທ້າທາຍຂອງໂລກ.


text:
ວັນທີ 23 ມີນານີ້, ທ່ານຈ່າງຈຸ່ນ ຜູ້ຕາງໜ້າຖາວອນຂອງຈີນຈີນປະຈຳ ສປຊ ໄດ້ຮຽກຮ້ອງໃຫ້ສະໜັບສະໜູນປະເທດອາຣັບຄົ້ນຄວ້າເສັ້ນທາງພັດທະນາທີ່ສອດຄ່ອງກັບສະພາບຄວາມເປັນຈິງຂອງປະເທດຕົນຢ່າງເປັນເຈົ້າຕົນເອງ.
ທ່ານຈ່າງຈຸ່ນໄດ້ກ່າວໃນກອງປະຊຸມເປີດເຜີຍຂັ້ນສູງກ່ຽວກັບບັນຫາການຮ່ວມມືສັນນິບາດປະເທດອາຣັບ ທີ່ສະພາຄວາມໝັ້ນຄົງ ສປຊ ຈັດຂຶ້ນໃນມື້ດຽວກັນວ່າ: ເປັນເວລາດົນນານມາແລ້ວ, ຄວາມໝັ້ນຄົງແລະການພັດທະນາແມ່ນ 2 ເປົ້າໝາຍໃຫຍ່ທີ່ປະເທດອາຣັບສະແຫວງຫາມາໂດຍຕະຫຼອດ. ການບັນລຸສັນຕິພາບ, ສະຖຽນລະພາບແລະຄວາມຈະເລີນຮຸ່ງເຮືອງຂອງປະເທດ ກໍຄືຂອງພາກພື້ນ ແມ່ນຄວາມປາຖະໜາຮ່ວມຂອງປະຊາຊົນອາຣັບ. ປະຊາຄົມໂລກຄວນເສີມຂະຫຍາຍບົດບາດທີ່ມີລັກສະນະສ້າງສັນ, ສະໜັບສະໜູນປະເທດອາຣັບຄົ້ນຄວ້າເສັ້ນທາງພັດທະນາທີ່ສອດຄ່ອງກັບສະພາບຄວາມເປັນຈິງຂອງປະເທດຕົນຢ່າງເປັນເຈົ້າຕົນເອງ, ຕັດສິນອະນາຄົດແລະຊາຕາກຳຂອງປະເທດຕົນຢ່າງເປັນເຈົ້າຕົນເອງ.


text:
ພັກ-ລັດຖະບານ ໄດ້ກໍານົດເອົາວັນທີ 12 ຕຸລາ 1945 ເປັນວັນການທູດລາວ, ເຊິ່ງສະແດງໃຫ້ເຫັນເຖິງຜົນ ສຳເລັດ ແລະ ຄວາມຫມາຍຄວາມສຳຄັນຂອງການທູດ ຕໍ່ພາລະກິດຕໍ່ສູ້ກູ້ຊາດໃນເມື່ອກ່ອນ ກໍຄືພາລະກິດປົກປັກຮັກສາ ແລະ ສ້າງສາພັດທະນາປະເທດໃນປັດຈຸບັນ, ຍັງຫມາຍເຖິງການລະນຶກເຖິງຜົນງານ ແລະ ຄຸນງາມຄວາມດີຂອງການນຳພັກ-ລັດ ແລະ ນັກການທູດລາວແຕ່ລະຮຸ້ນ, ແຕ່ລະສະໄໝ ທີ່ໄດ້ອຸທິດເຫື່ອແຮງ ແລະ ສະຕິປັນຍາເຂົ້າໃນການເຄື່ອນໄຫວວຽກງານການຕ່າງປະເທດ. ໃນໄລຍະ 76 ປີຜ່ານມາ, ນັກການທູດລາວຫຼາຍຮຸ້ນຫຼາຍສະໄໝໄດ້ຖືກຍອມຮັບ ແລະ ຮັບຮູ້ຢ່າງກວ້າງຂວາງ ຢູ່ໃນເວທີພາກພື້ນ ແລະ ສາກົນ, ປະທານ ໄກສອນ ພົມວິຫານ ແລະ ປະທານ ສຸພານຸວົງ ເປັນໜຶ່ງໃນບັນດາການນຳລາວທີ່ມີຊື່ສຽງໂດ່ງດັງໄປທົ່ວໂລກ, ຈຸດພິເສດ ແລະ ເອກະລັກສະເພາະຕົວຂອງ ພວກເພິ່ນເປັນປັດໃຈສໍາຄັນຕັດສິນຜົນສຳເລັດໃນການເຄື່ອນໄຫວການທູດ, ກາຍເປັນມູນເຊື້ອ ແລະ ບົດຮຽນອັນລໍ້າຄ່າ ໃຫ້ແກ່ນັກການທູດຮຸ້ນຫລັງໄດ້ສືບທອດມາຈົນເຖິງປະຈຸບັນ. ໃນບົດຄວາມນີ້ ແບ່ງອອກເປັນສອງພາກ, ໃນພາກທີໜຶ່ງ ແມ່ນຈະຍົກໃຫ້ເຫັນການຊີ້ນຳ ແລະ ການເຄື່ອນໄຫວວຽກງານການຕ່າງປະເທດ ຂອງ ປະທານ ໄກສອນ ພົມວິຫານ ແລະ ໃນພາກທີສອງ ຈະເວົ້າເຖິງການເຄື່ອນໄຫວວຽກງານການຕ່າງປະເທດຂອງ ປະທານ ສຸພານຸວົງ.
ປະທານ ໄກສອນ ພົມວິຫານ ເປັນຜູ້ນໍາອັນແສນເຄົາລົບຮັກຂອງປະຊາຊົນລາວ, ເພິ່ນໄດ້ນໍາພາປະຊາຊົນລາວບັນດາເຜົ່າລຸກຂຶ້ນຕໍ່ສູ້ຂັບໄລ່ລັດທິລ່າເມືອງຂຶ້ນແບບເກົ່າ ແລະ ແບບໃຫມ່ຢ່າງອົງອາດກ້າຫານ, ເປັນວິຣະບູຣຸດຂອງຊາດລາວ ທີ່ໄດ້ນຳເອົາເອກະລາດ ແລະ ຄວາມເປັນເຈົ້າຕົນເອງມາໃຫ້ປະຊາຊົນລາວ. ປະທານ ໄກສອນ ພົມວິຫານ ເປັນຜູ້ທີ່ມີລະບຽບວິໃນ, ມີຄວາມເດັດດ່ຽວໜຽວແໜ້ນ, ມີຫົວຄິດປະດິດສ້າງ ແລະ ມີຄວາມມັກຮັກໃນການສຶກສາຮໍ່າຮຽນ ແລະ ຮຽນຮູ້ສິ່ງໃໝ່ໆຢູ່ໃນສັງຄົມ.ໃນຖານະທີ່ເປັນການນຳສູງສຸດທັງສາຍພັກ ແລະ ສາຍລັດ ເພິ່ນໄດ້ຄົ້ນຄວ້າກໍາແໜ້ນທິດສະດີມາກ-ເລນິນ, ແນວຄິດໂຮ່ຈິມິນ, ກຳແໜ້ນສະພາບການພາຍໃນ ແລະ ສາກົນ, ໄດ້ວາງແນວທາງ, ຍຸດທະສາດ, ຍຸດໂທບາຍ ໃນການເຄື່ອນໄຫວວຽກງານການຕ່າງປະເທດໃນແຕ່ລະໄລຍະຢ່າງມີປະສິດທິຜົນ.
ໃນໄລຍະຕໍ່ສູ້ກູ້ຊາດ ປະທານ ໄກສອນ ພົມວິຫານ ໄດ້ສົມທົບຢ່າງແໜ້ນແຟ້ນ ແລະ ກົມກຽວ ລະຫວ່າງ ການຕໍ່ສູ້ດ້ວຍກຳລັງອາວຸດ ກັບການຕໍ່ສູ້ທາງດ້ານການເມືອງ, ເພິ່ນໄດ້ສົມທົບແໜ້ນ ລະຫວ່າງ ກຳລັງແຮງສັງລວມຂອງຊາດ ກັບກຳລັງແຮງຂອງສາກົນ ຍົກສູງການຮ່ວມສຳພັນສູ້ຮົບ ລະຫວ່າງ ລາວ, ຫວຽດນາມ ແລະ ກຳປູເຈຍ, ເຮັດໃຫ້ກໍາລັງແຮງຂອງຂະບວນການປະຕິວັດເຕີບໃຫຍ່ຂະຫຍາຍຕົວຢ່າງບໍ່ຢຸດຢັ້ງ. ກອງປະຊຸມໃຫຍ່ຂອງພັກຄັ້ງທີ I ໃນເດືອນມີນາ 1955, ປະທານ ໄກສອນ ພົມວິຫານ ໄດ້ກໍານົດນະໂຍບາຍການຕ່າງປະເທດ: ສັນຕິພາບ, ເປັນກາງ ແນໃສ່ຕ້ານການແຊກແຊງຂອງຈັກກະພັດຜູ້ຮຸກຮານແລະກຽມພ້ອມສ້າງສາຍພົວພັນການທູດກັບບັນດາປະເທດຕ່າງໆ ໂດຍບໍ່ຈຳແນກລະບອບການເມືອງ, ຕາມຫຼັກການຢູ່ຮ່ວມກັນໂດຍສັນຕິເພືີ່ອຍາດແຍ່ງເອົາຄວາມເຫັນອົກເຫັນໃຈຈາກບັນດາປະເທດເພືີ່ອນມິດ. ນອກຈາກນັ້ນ, ໃນໂອກາດສະເຫຼີມສະຫຼອງ ວັນສ້າງຕັ້ງພັກປະຊາຊົນລາວຄົບຮອບ 10 ປີ, ປະທານ ໄກສອນ ພົມວິຫານ ໄດ້ຊີ້ນຳໃຫ້ເພີ່ມທະວີການຕໍ່ສູ້ການເມືອງ, ປົກປັກຮັກສາສັນຍາເຊີແນວ ແລະ ສັນຍາ 3 ຝ່າຍ, ເພີ່ມທະວີວຽກງານຕ່າງປະເທດ ແລະ ໂຄສະນາຕ່າງປະເທດ, ເປີດເຜີຍໃບໜ້າຂອງພວກຈັກກະພັດລ່າເມືອງຂຶ້ນທີ່ຫວັງທໍາລາຍສັນຍາ ແລະ ຮຸກຮານໂດຍກົງຂອງຈັກກະພັດ ແລະ ລູກມື, ຍາດແຍ່ງຄວາມເປັນໃຈ, ສະໜັບສະໜູນຈາກຫາງສຽງຂອງໂລກ ແລະ ການຊ່ວຍເຫລືອຂອງບັນດາພັກອ້າຍນ້ອງ.
ກອງປະຊຸມໃຫຍ່ຄັ້ງທີ II ຂອງພັກທີ່ຈັດຂຶ້ນໃນປີ 1972, ປະທານ ໄກສອນ ພົມວິຫານ ໄດ້ວາງນະໂຍບາຍການຕ່າງປະເທດ ເພີ່ມທະວີຄວາມສາມັກຄີ ແລະ ປະສານສູ້ຮົບປະຊາຊົນເຮົາ ກັບປະຊາຊົນຫວຽດນາມ, ປະຊາຊົນກຳປູເຈຍ ໃນການຮ່ວມສຳພັນສູ້ຮົບຂອງປະຊາຊົນ 3 ປະເທດອິນດູຈີນ; ປັບປຸງ ແລະ ຂະຫຍາຍສາຍພົວພັນ ສາມັກຄີມິດຕະພາບກັບບັນດາປະເທດສັງຄົມນິຍົມອ້າຍນ້ອງ ແລະ ຂະບວນການກອມມູນິດ ແລະ ກຳມະກອນສາກົນ; ຂະ ຫຍາຍການພົວພັນດ້ານຕ່າງປະເທດກັບທຸກປະເທດຕາມຫລັກການສະເໝີພາບ, ຄວາມເປັນເອກະລາດ ແລະ ເຄົາລົບອະທິປະໄຕຂອງກັນ ແລະ ກັນ, ກ່ອນອື່ນແມ່ນບັນດາປະເທດສັງຄົມນິຍົມ ແລະ ຕັ້ງໜ້າຍາດເອົາການສະໜັບສະໜູນ ແລະ ຊ່ວຍເຫລືອຈາກຝ່າຍສັງຄົມນິຍົມ ແລະ ຂະບວນການປົດປ່ອຍຊາດ; ຕັ້ງໜ້າປະກອບສ່ວນເຂົ້າໃນຂະບວນການຕໍ່ສູ້ປົດປ່ອຍຊາດ, ປະຊາທິປະໄຕ, ສັງຄົມນິຍົມ ແລະ ປົກປັກຮັກສາສັນຕິພາບໃນອິນດູຈີນ, ໃນອາຊີອາຄະເນ ແລະ ໃນໂລກ. ໃນໄລຍະຕໍ່ສູ້ກູ້ຊາດ ປະທານໄກສອນພົມວິຫານ ຍັງໃຫ້ຄວາມສໍາຄັນໃນການເດີນທາງໄປເຄື່ອນໄຫວຢ້ຽມ ຢາມບັນດາປະເທດສັງຄົມນິຍົມ ໂດຍສະເພາະຫວຽດນາມ, ສປ ຈີນ, ສະຫະພາບໂຊວຽດ ແລະ ບັນດາປະເທດ ສັງຄົມນິຍົມເອີຣົບຕາເວັນອອກ ເພື່ອຮັດແໜ້ນຄວາມສາມັກຄີຮັກແພງ ແລະ ການສະໜັບສະໜູນ ຂະບວນການປະຕິວັດຢູ່ລາວ.
ພາຍຫລັງທີ່ປະເທດຊາດໄດ້ຮັບການປົດປ່ອຍ, ປະທານ ໄກສອນ ພົມວິຫານ ໄດ້ສືບຕໍ່ເອົາໃຈໃສ່ຊີ້ນໍາ-ນໍາພາ ວຽກງານການຕ່າງປະເທດ, ແນໃສ່ຮັກສາຫມາກຜົນຂອງການປະຕິວັດ, ສ້າງສະພາບແວດລ້ອມພາຍນອກທີ່ເອື້ອອຳ ນວຍໃຫ້ແກ່ການປະຕິບັດສອງໜ້າທີ່ຍຸດທະສາດ ປົກປັກຮັກສາ ແລະ ສ້າງສາພັດທະນາປະເທດຊາດ, ເຊິ່ງສະແດງອອກໃນບາງທິດຊີ້ນໍາຂອງປະທານ ໄກສອນ ພົມວິຫານ ຕໍ່ວຽກງານການຕ່າງປະເທດ ດັ່ງນີ້:
ວັນທີ 1 ທັນວາ 1975, ປະທານ ໄກສອນ ພົມວິຫານ ໄດ້ຊີ້ນໍາຕໍ່ກອງປະຊຸມໃຫຍ່ຜູ້ແທນປະຊາຊົນທົ່ວປະເທດວ່າ: ປະຕິບັດນະໂຍບາຍການຕ່າງປະເທດ ເອກະລາດ, ສັນຕິພາບ, ມິດຕະພາບ ແລະ ບໍ່ຮ່ວມກຸ່ມ, ແນໃສ່ກໍ່ສ້າງປະເທດລາວ ໃຫ້ເປັນປະເທດສັນຕິພາບ, ເອກະລາດ, ປະຊາທິປະໄຕ, ເອກະພາບ ແລະ ວັດທະນາຖາວອນ, ກ້າວໜ້າທາງສັງຄົມ, ປະກອບສ່ວນຢ່າງສົມກຽດເຂົ້າໃນພາລະກິດຕໍ່ສູ້ເພື່ອສັນຕິພາບ, ເອກະລາດແຫ່ງຊາດ, ປະຊາທິປະໄຕ ແລະ ຄວາມກ້າວໜ້າທາງສັງຄົມ ຢູ່ພາກພື້ນອາຊີອາຄະເນ ແລະ ໃນໂລກ. ນອກນັ້ນ, ໃນກອງປະຊຸມໃຫຍ່ຄັ້ງທີ III ຂອງພັກ ໃນປີ 1982, ປະທານ ໄກສອນ ພົມວິຫານ ໄດ້ສືບຕໍ່ວາງແນວທາງການຕ່າງປະເທດທີ່ຖືກຕ້ອງ, ຕໍ່ເນື່ອງ ແລະ ສະເໝີຕົ້ນສະເໝີປາຍ ໂດຍໄດ້ຍຶດຫມັ້ນໃນຫລັກການ ສັນຕິພາບ, ເອກະລາດ, ມິດຕະພາບ, ເພີ່ມທະວີຢ່າງບໍ່ຢຸດຢັ້ງຄວາມສາມັກຄີພິເສດ, ການຮ່ວມສຳພັນສູ້ຮົບ ແລະ ການຮ່ວມມືຮອບດ້ານກັບ ຫວຽດນາມ ແລະ ກຳປູເຈຍ, ສາມັກຄີແໜ້ນແຟ້ນ ແລະ ຮ່ວມມືຮອບດ້ານກັບ ສະຫະພາບ ໂຊວຽດ ແລະ ບັນດາປະເທດສັງຄົມນິຍົມ; ສ້າງສະພາບແວດລ້ອມສາກົນ ທີ່ເອື້ອອໍານວຍໃຫ້ແກ່ພາລະກິດປົກປັກຮັກສາ ແລະ ສ້າງສາປະເທດຊາດ, ອອກແຮງປົກປັກຮັກສາສັນຕິພາບໃນອິນດູຈີນ ແລະ ອາຊີອາຄະເນ, ປະກອບສ່ວນເຂົ້າໃນການຕໍ່ສູ້ລວມຂອງບັນດາປະຊາຊາດໃນໂລກ ເພື່ອສັນຕິພາບ, ເອ ກະລາດແຫ່ງຊາດ, ປະຊາທິປະໄຕ ແລະ ຄວາມກ້າວໜ້າທາງສັງຄົມ, ໂດຍຍົກພຶດຕິກຳຕົວຈິງມາຢັ້ງຢືນ ໃນການພົວພັນກັບປະເທດໃກ້ຄຽງ, ບັນດາປະເທດບໍ່ຮ່ວມກຸ່ມ, ອາຊຽນ ແລະ ຢູ່ ສະຫະປະຊາຊາດ.
ການຕັດສິນໃຈຢ່າງເດັດດ່ຽວສະຫຼຽວສະຫຼາດຂອງປະທານ ໄກສອນ ພົມວິຫານ ໃນການດໍາເນີນການປ່ຽນແປງໃຫມ່ ຫລື ຈິນຕະນາການໃຫມ່ ໃນປີ 1986 ແມ່ນບາດລ້ຽວສຳຄັນສຳລັບວຽກງານຕ່າງປະເທດຂອງ ສປປ ລາວ, ປະທານ ໄກສອນ ພົມວິຫານ ໄດ້ວາງນະໂຍບາຍການຕ່າງປະເທດໃນການຍຶດຫມັ້ນ ແລະ ປະຕິບັດນະໂຍບາຍການຕ່າງປະເທດ ສັນຕິພາບ, ເອກະລາດຂອງພັກ ແລະ ລັດ ຖືສຳຄັນ ແລະ ເພີ່ມທະວີຢ່າງບໍ່ຢຸດຢັ້ງ ເພື່ອຮັດແໜ້ນຄວາມສາມັກຄີ ແລະ ເປີດກວ້າງການພົວພັນຮ່ວມມືຮອບດ້ານກັບຫວຽດນາມ, ກໍາປູເຈຍ, ສະຫະພາບໂຊວຽດ ແລະ ປະເທດສັງຄົມນິຍົມອ້າຍນ້ອງອື່ນໆ; ສືບຕໍ່ຂະຫຍາຍການພົວພັນກັບທຸກປະເທດໃນໂລກ ໂດຍບໍ່ຈຳແນກລະບອບການເມືອງ ແລະ ສັງຄົມທີ່ແຕກຕ່າງກັນ ບົນພື້ນຖານແຫ່ງການເຄົາລົບເອກະລາດ, ອະທິປະໄຕຂອງກັນ, ສະເໝີພາບ, ຕ່າງຝ່າຍຕ່າງໄດ້ຮັບຜົນປະໂຫຍດ ແນໃສ່ສ້າງເງື່ອນໄຂສາກົນອັນສະດວກໃຫ້ແກ່ການປະຕິບັດ 2 ໜ້າທີ່ຍຸດທະສາດ. ປະທານ ໄກສອນ ພົມວິຫານ ໃນຖານະຜູ້ນຳພາລິເລີ່ມການປ່ຽນແປງໃໝ່ ເວລາໃດກໍຮັບຮູ້ແຈ້ງວ່າ ການເຮັດໃຫ້ປະເທດເຮົາຫລຸດພົ້ນອອກຈາກສະພາວະດ້ອຍພັດທະນາ ມັນມີຄວາມຈຳເປັນຢ່າງຍິ່ງ ທີ່ຕ້ອງເປີດກວ້າງການພົວພັນກັບຕ່າງປະເທດ. ເອົາເສດຖະກິດຂອງປະເທດເຮົາເຊື່ອມຕິດກັບເສດຖະກິດຂອງບັນດາປະເທດໃນພາກພື້ນ ແລະ ໃນໂລກ.[1]
ປີ 1991 ກອງປະຊຸມໃຫຍ່ຂອງພັກໄດ້ໄຂຂຶ້ນທ່າມກາງ ສະພາບການສາກົນທີ່ມີຄວາມສັບສົນ ພາຍຫລັງທີ່ອະ ດີດສະຫະພາບໂຊວຽດ ແລະ ປະເທດສັງຄົມນິຍົມຕາເວັນຕົກພັງທະລາຍ, ປະທານ ໄກສອນ ພົມວິຫານ ເດັດດ່ຽວ ແລະ ຍຶດໝັ້ນໃນອຸດົມການສັງຄົມນິຍົມ, ສືບຕໍ່ປະຕິບັດພາລະກິດປ່ຽນແປງໃຫມ່ຢ່າງມີຫລັກການຂອງພັກ, ໄດ້ຢືນຢັນໃນການສືບຕໍ່ການພົວພັນ ແລະ ຮ່ວມມືກັບປະເທດຕ່າງໆ ແລະ ອົງການຈັດຕັ້ງສາກົນ, ປະກອບສ່ວນເຂົ້າໃນພາລະກິດຕໍ່ສູ້ເພື່ອສັນຕິພາບ, ເອກະລາດແຫ່ງຊາດ, ປະຊາທິປະໄຕ ແລະ ຄວາມກ້າວໜ້າທາງສັງຄົມຢູ່ໃນໂລກ ຕາມທິດເພີ່່ມມິດຫຼຸດຜ່ອນສັດຕູ, ບໍ່ຫຼົງກົນອຸບາຍເກາະຜິດຂອງສັດຕູ, ເຄື່ອນໄຫວການທູດແບບຫຼາຍທິດຫຼາຍຝ່າຍ ແລະ ຫຼາຍລະດັບ.
ປະທານ ໄກສອນ ພົມວິຫານ ບໍ່ພຽງແຕ່ເປັນຜູ້ຊີ້ນຳການເປີດກວ້າງການພົວພັນກັບຕ່າງປະເທດ ເທົ່ານັ້ນ, ຍັງເປັນຜູ້ທີ່ເຄື່ອນໄຫວດ້ານການຕ່າງປະເທດຢ່າງຈິງຈັງ, ເຊິ່ງຍາມໃດ ກໍເປັນແບບຢ່າງໃນການກຳແໜ້ນຫລັກການ ແລະ ຍຸດທະສາດທີ່ວາງອອກ; ພ້ອມນັ້ນທ່ານຍັງເປັນຜູ້ທີ່ຄ່ອງແຄ້ວ ນິ້ມນວນໃນດ້ານຍຸດໂທບາຍ ເພື່ອບັນລຸເປົ້າໝາຍທີ່ວາງໄວ້. ປະທານ ໄກສອນ ພົມວິຫານ ເຄີຍມີຄຳເຫັນວ່າ: ພວກເຮົາຕ້ອງສົມທົບຢ່າງກົມກຽວລະຫວ່າງການເຄື່ອນໄຫວດ້ານການເມືອງ-ການທູດ ກັບດ້ານເສດຖະກິດ, ເພື່ອຍາດແຍ່ງເອົາທຶນຮອນ, ບົດຮຽນ ແລະ ວິທະຍາສາດເຕັກນິກມາຮັບໃຊ້ພາລະກິດປ່ຽນແປງໃໝ່. ຢາກໃຫ້ການເປີດກວ້າງການພົວພັນກັບຕ່າງປະເທດໄດ້ຮັບຜົນດີ, ກ່ອນອື່ນຕ້ອງສ້າງກຳລັງໃຫ້ເຂັ້ມແຂງຮອບດ້ານຄື: ດ້ານການເມືອງ, ຕ້ອງເຮັດໃຫ້ປະຊາຊົນຕິດພັນ ແລະ ເຊື່ອໝັ້ນລະບອບໃໝ່; ດ້ານເສດຖະກິດ, ຕ້ອງຂະຫຍາຍການຜະລິດທຸລະກິດຢ່າງແຂງແຮງ ເຮັດໃຫ້ຊີວິດການເປັນຢູ່ຂອງປະຊາຊົນດີຂຶ້ນ; ດ້ານສັງຄົມ, ຕ້ອງມີຄວາມປອດໃສຍຸຕິທຳ ແລະ ດ້ານວຽກງານປ້ອງກັນຊາດ-ປ້ອງກັນຄວາມສະຫງົບ, ຕ້ອງຕິດແໜ້ນ ແລະ ຮັບໃຊ້ການພົວພັນເສດຖະກິດກັບຕ່າງປະເທດ.[2] ເຊິ່ງໝາກຜົນ ການຊີ້ນໍາ-ນໍາພາ ຂອງປະທານ ໄກສອນ ພົມວິຫານ ຕໍ່ວຽກງານການຕ່າງປະເທດ ກໍຄືພາລະກິດປ່ຽນແປງໃໝ່ ແມ່ນໄດ້ຮັບການສືບທອດມາຈົນເຖິງປັດຈຸບັນ. ດ້ວຍບຸກຄະລິກກະພາບ ແລະ ຄວາມປີຊາສາມາດຂອງປະທານ ໄກສອນ ພົມວິຫານ ໄດ້ເຮັດໃຫ້ເພິ່ນມີຊື່ສຽງໂດ່ງດັງໄປທົ່ວໂລກ. ສະນັ້ນ, ເພື່ອຈາລຶກບຸນຄຸນ ແລະ ຄຸນງາມຄວາມດີຂອງເພິ່ນ ປະທານ ໄກສອນ ພົມວິຫານ ຈຶ່ງໄດ້ຮັບນາມມະຍົດ ວິລະຊົນແຫ່ງຊາດ, ຫລຽນຄຳແຫ່ງຊາດ ແລະ ອີກຫລາຍຫລຽນ. ນອກຈາກນັ້ນ, ຍັງໄດ້ຮັບການຍ້ອງຍໍຈາກຕ່າງປະເທດ ເປັນຕົ້ນແມ່ນ ໄດ້ຮັບຫລຽນດາວຄຳ ແລະ ຫລຽນໄຊໂຮ່ຈີ່ມິນ ຈາກ ສສ ຫວຽດນາມ; ຫລຽນໄຊອັງກໍ ຈາກ ກຳປູເຈຍ; ຫລຽນໄຊ ເລນິນ ແລະ ຫລຽນໄຊມະຫາປະຕິວັດເດືອນ ຕຸລາ ແຫ່ງສະຫະພາບໂຊວຽດ ແລະ ຫລຽນອື່່ນໆອີກ.[3]
ປະທານ ສຸພານຸວົງ ແມ່ນການນຳອີກໜຶ່ງທ່ານ ທີ່ມີບົດບາດສຳຄັນ ແລະ ເປັນແບບຢ່າງໃນການເຄື່ອນໄຫວວຽກງານການຕ່າງປະເທດ. ໃນໄລຍະຕໍ່ສູ້ກູ້ຊາດກໍຄືໄລຍະປົກປັກຮັກສາ ແລະ ສ້າງສາພັດທະນາປະເທດຊາດ ເພິ່ນໄດ້ເອົາໃຈໃສ່ ຈັດຕັ້ງປະຕິບັດແນວທາງການຕ່າງປະເທດ, ຍຸດທະສາດ, ຍຸດໂທບາຍຂອງພັກວາງອອກໃນແຕ່ລະໄລຍະຢ່າງມີປະສິດທິຜົນ, ຈຸດພິເສດສະເພາະຕົວຂອງປະທານ ສຸພານຸວົງ ໄດ້ເຮັດໃຫ້ເພິ່ນໄດ້ຮັບຜົນສຳເລັດຢ່າງຈົບງາມໃນການເຄື່ອນໄຫວວຽກງານຕ່າງປະເທດ.
ປະທານ ສຸພານຸວົງ ເປັນຜູ້ທີ່ຮຽນດີຮຽນເກັ່ງມາຕັ້ງແຕ່ເຍົາໄວ, ເພິ່ນເປັນຜູ້ທີ່ມັກຄົ້ນຄວ້າຮໍ່າຮຽນ ຈຶ່ງເຮັດໃຫ້ເພິ່ນມີຄວາມຮູ້ຮອບຕົວຫລາຍດ້ານ, ກໍາແໜ້ນສະພາບການພາຍໃນ ແລະ ສາກົນໄດ້ຢ່າງເລິກເຊິ່ງ, ເພິ່ນເຄີຍສັ່ງສອນຜູ້ອື່ນຢູ່ສະເໝີວ່າ: “......ຄົນເຮົາມີຊີວິດກໍ່ເພື່ອສຶກສາຮໍ່າຮຽນ, ຖ້າບໍ່ຮູ້ກໍຕ້ອງຮຽນ ຮຽນແລ້ວຮຽນອີກ ຮຽນຕະຫລອດໄປ ເພື່ອໃຫ້ຮູ້ສະພາບການພາຍໃນ ແລະ ຕ່າງປະເທດຢ່າງເລິກເຊິ່ງເຖິງຖອງ, ຮຽນເພື່ອໃຫ້ທັນກັບສະພາບ ບໍ່ໃຫ້ຕົນເອງຫລ້າຫລັງ ເພາະເຫດການໄດ້ມີການປ່ຽນແປງຕະຫລອດໄລຍະ.....”. ປະທານ ສຸພານຸວົງ ນອກຈາກຈະມີຄວາມຮູ້ຮອບຕົວຢ່າງກວ້າງຂວາງແລ້ວ, ເພິ່ນຍັງຮຽນຮູ້ ແລະ ສາມາດເວົ້າພາສາຕ່າງປະເທດໄດ້ຫລາຍກວ່າ 10 ພາສາ ເປັນຕົ້ນແມ່ນ: ພາສາຝຣັ່ງ, ອັງກິດ, ຫວຽດນາມ, ລາແຕັງ, ເຢຍລະມັນ, ແອສປາຍ, ອີຕາລີ, ຣັດເຊຍ, ຈີນ ແລະ ພາສາອື່ນໆອີກ. ນອກຈາກນັ້ນ, ໃນເວລາທີ່ເປັນນັກຮຽນ ນອກຈາກໄດ້ເອົາໃຈໃສ່ສຶກສາຮຳ່ຮຽນທາງດ້ານວິຊາສະເພາະແລ້ວ ເພິ່ນຍັງໄດ້ຊອກຮູ້ຮໍ່າຮຽນ ເອົາຄວາມຮູ້ດ້ານອື່ນໆ ເປັນຕົ້ນແມ່ນຄວາມຮູ້ທາງດ້ານການເມືອງ, ເສດຖະກິດ, ວັດທະນະທຳ, ສາດສະໜາ, ເຕັກໂນໂລຊີ. ພອນສະຫວັນທາງດ້ານພາສາຕ່າງປະເທດ ແລະ ຄວາມຮູ້ອັນກວ້າງຂວາງຮອບດ້ານຂອງເພິ່ນ ໄດ້ເຮັດໃຫ້ເພິ່ນສາມາດພົບປະໂອ້ລົມກັບແຂກພາຍໃນ ແລະ ຕ່າງປະເທດໄດ້ທຸກຫົວຂໍ້ຢ່າງເລິກເຊິ່ງ, ສິ່ງດັ່ງກ່າວໄດ້ສ້າງຄວາມປະທັບໃຈ ຕໍ່ຜູ້ທີ່ໄດ້ພົບປະໂອ້ລົມນຳເພິ່ນ ເຊິ່ງເປັນປັດໃຈໜຶ່ງເຮັດໃຫ້ການເຄື່ອນໄຫວການທູດຂອງເພິ່ນມີປະສິດທິຜົນສູງ.
ປະທານ ສຸພານຸວົງ ຍາມໃດກໍຍົກສູງຜົນປະໂຫຍດຂອງຊາດ ແລະ ຜົນປະໂຫຍດຂອງປະຊາຊົນ ສູງກວ່າຜົນປະໂຫຍດຂອງຕົນເອງ ແລະ ຄອບຄົວ, ເພິ່ນໄດ້ກິ້ງເກືອກລີເລືອ ນຳການປະຕິວັດ, ຮ່ວມສຸກຮ່ວມທຸກກັບອ້າຍນ້ອງນັກຮົບ ແລະ ປະຊາຊົນ, ມີຄວາມສະຫລາດສະຫລຽວ, ມີຄວາມສະດຸ້ງໄວ, ມີບຸກຄະລິກະພາບອັນກ້າແກ່ນ, ມີນໍ້າໃຈອົງອາດກ້າຫານ, ມີຫລັກໝັ້ນ, ເຊື່ອໝັ້ນຕໍ່ການນຳພາຂອງພັກ, ເສຍສະຫລະທຸກສິ່ງທຸກຢ່າງເພື່ອຊາດ ເພື່ອປະຊາຊົນ, ດັ່ງຄຳເວົ້າຂອງເພິ່ນທີ່ໄດ້ກ່າວວ່າ: “ ເຖິງຕາຍກໍບໍ່ກິນແໜງ ເພາະຕາຍເພື່ອປະເທດຊາດ, ຈະຕ້ອງສູ້ໄປເຖິງທີ່ສຸດ”, ນໍ້າໃຈຮັກຊາດຮັກປະຊາຊົນອັງສູງສົ່ງຂອງເພິ່ນ ໄດ້ສ້າງຊື່ສຽງ ແລະ ຄວາມປະທັບໃຈໃຫ້ແກ່ ປະຊາຊົນລາວ ແລະ ຊາວຕ່າງປະເທດທີ່ຕໍ່ສູ້ເພື່ອຄວາມເປັນເອກະລາດ.
ປະທານ ສຸພານຸວົງ ຍັງເປັນນັກເຈລະຈາທີ່ດີເດັ່ນຂອງລາວ, ເພິ່ນມີໄຫວພິບໃນການເຄື່ອນໄຫວຕໍ່ສູ້ການເມືອງຢູ່ພາຍໃນ ແລະ ຕ່າງປະເທດ, ກ່ອນເຂົ້າຮ່ວມເຈລະຈາເພິ່ນໄດ້ມີການກະກຽມເປັນຢ່າງດີ, ວາງເປົ້າຫມາຍຈະແຈ້ງ, ກຳ ແໜ້ນແນວທາງນະໂຍບາຍຂອງພັກ, ເປັນຜູ້ທີ່ມີລະບຽບເຄັ່ງຄັດຕໍ່ຕົນເອງ ກໍາແໜ້ນລະບຽບຫລັກການຂອງການເຈລະ ຈາ, ຢືນຢູ່ໃນຫລັກການຄວາມສະເໝີພາບ, ໃຫ້ກຽດແກ່ຝ່າຍກົງກັນຂ້າມ, ການເວົ້າ ແລະ ການກະທໍາຂອງເພິ່ນແມ່ນກົງກັນ ສິ່ງດັ່ງກ່າວໄດ້ສ້າງຄວາມເຊື່ອຖືໃຫ້ຝ່າຍກົງກັນຂ້າມ. ປະທານ ສຸພານຸວົງ ຍັງເປັນຄົນທີ່ມີຄວາມອົດທົນ, ພາກພຽນພະຍາຍາມ ສູ້ຊົນຜ່ານຜ່າຄວາມຫຍຸ້ງຍາກນາໆປະການ ບໍ່ຢ້ານກົວຕໍ່ຝ່າຍສັດຕູ ເຖິງແມ່ນວ່າຈະຢູ່ໃນສະພາບຖືກຈັບກຸມຄຸມຂັງກໍຕາມ.
ພາຍຫລັງທີ່ລາວໄດ້ປະກາດເອກະລາດຢ່າງເປັນທາງການ ແລະ ສ້າງຕັ້ງລັດຖະບານລາວອິດສະຫລະຂຶ້ນ, ປະທານ ສຸພານຸວົງ ໄດ້ຖືກແຕ່ງຕັ້ງເປັນລັດຖະມົນຕີກະຊວງການຕ່າງປະເທດ ແລະ ດໍາລົງຕໍາແຫນ່ງເປັນຜູ້ບັນຊາການສູງສຸດຂອງບັນດາກຳລັງປະກອບອາວຸດອິດສະຫລະ ຍ້ອນເພິ່ນມີຄວາມຮູ້ອັນກວ້າງຂວາງ ແລະ ກຳໄດ້ສະພາບການພາກພື້ນ ແລະ ສາກົນ, ໃນໄລຍະດຳລົງຕໍາແໜ່ງດັ່ງກ່າວ ເພິ່ນໄດ້ເຄື່ອນໄຫວຍາດແຍ່ງການສະໜັບສະໜູນຈາກປະເທດເພື່ອນມິດຢ່າງຕັ້ງໜ້າ ແລະ ໄດ້ນຳພາປະຊາຊົນລາວຜູ້ຮັກຊາດ ຕໍ່ສູ້ກັບສັດຕູຢ່າງອົງອາດກ້າຫານຢູ່ບັ້ນຮົບປ້ອງກັນເມືອງທ່າແຂກໃນປີ 1946. ໃນໄລຍະຕໍ່ມາ, ປະທານ ສຸພານຸວົງ ໄດ້ຖືກແຕ່ງຕັ້ງເປັນປະທານຄະນະກໍາມະການສູນກາງແນວລາວອິດສະ ຫລະ ແລະ ເປັນນາຍົກລັດຖະມົນຕີ ຂອງລັດຖະບານລາວຕໍ່ຕ້ານໃນປີ 1950, ເຊິ່ງໄດ້ເຮັດໃຫ້ບົດບາດຂອງເພິ່ນທັງຢູ່ພາຍໃນ ແລະ ສາກົນ ສູງເດັ່ນຂຶ້ນ ແລະ ກາຍເປັນຄັນທຸງເຕົ້າໂຮມປະຊາຊົນບັນດາເຜົ່າ, ນັກສຶກສາ, ປັນຍາຊົນ ແລະ ຊົນຊັ້ນຕ່າງໆນັບທັງເຊື້ອເຈົ້າ ເຂົ້າມາຢູ່ໃນແນວໂຮມແຫ່ງຊາດ ຕໍ່ສູ້ປົດປ່ອຍຊາດ ພາຍໃຕ້ການນຳພາຂອງພັກ. ໃນໄລຍະຕໍ່ສູ້ກູ້ຊາດ ປະທານ ສຸພານຸວົງ ໄດ້ເຄື່ອນໄຫວການທູດຢ່າງຫ້າວຫັນ ໂດຍໄດ້ໄປຢ້ຽມຢາມປະເທດເພື່ອນມິດ ແລະ ເຂົ້າຮ່ວມມກອງປະຊຸມພາກພື້ນ ແລະ ສາກົນ ຈຳນວນຫລາຍຄັ້ງ ເພື່ອສືບຕໍ່ຍາດແຍ່ງທຸກກຳລັງແຮງຈາກພາຍນອກ ປະກອບສ່ວນເຂົ້າໃນການກໍ່ສ້າງກຳລັງຕໍ່ສູ້ກູ້ຊາດໃຫ້ໜັກແໜ້ນເຂັ້ມແຂງ, ການສົມທົບ ລະຫວ່າງ ການຕໍ່ສູ້ທາງດ້ານກຳລັງທະຫານ ແລະ ການຍາດແຍ່ງຫາງສຽງສະໜັບສະໜູນຈາກສາກົນ ເຮັດໃຫ້ກໍາລັງປະຕິວັດນັບມື້ນັບເຂັ້ມແຂງຈົນສາມາດປົດປ່ອຍປະເທດຊາດໄດ້ໃນປີ 1975.
ພາຍຫລັງທີ່ປະເທດຊາດໄດ້ຮັບການປົດປ່ອຍ ປະທານ ສຸພານຸວົງ ໄດ້ຖືກແຕ່ງຕັ້ງເປັນປະທານປະເທດຄົນທໍາອິດຂອງ ສປປ ລາວ, ໃນຖານະເປັນປະທານປະເທດ ເພິ່ນໄດ້ເອົາໃຈໃສ່ເຄື່ອນໄຫວການທູດຢ່າງຕັ້ງໜ້າ ເພື່ອເຮັດໃຫ້ສາກົນຮັບຮູ້ລະບອບໃຫມ່, ຍາດແຍ່ງການສະໜັບສະໜູນຂອງປະເທດເພື່ອນມິດເຂົ້າໃນການຮໍາບາດແຜສົງຄາມ, ປະກອບ ສ່ວນສຳຄັນໃນການຮັດແໜ້ນຄວາມສາມັກຄີແບບສູ້ຮົບ ລະຫວ່າງ ປະຊາຊົນ 3 ຊາດ ລາວ, ຫວຽດນາມ ແລະ ກຳປູ ເຈຍ. ອັນພົ້ນເດັ່ນແມ່ນເພິ່ນໄດ້ເຂົ້າຮ່ວມກອງປະຊຸມສຸດຍອດຄັ້ງທີ V ຂອງປະມຸກລັດ ແລະ ຫົວໜ້າລັດຖະບານ ຂອງປະເທດບໍ່ຮ່ວມກຸ່ມ ທີ່ນະຄອນຫລວງ ໂກໂລມໂບ, ປະເທດສີລັງກາ ໃນປີ 1976, ຢູ່ກູບາໃນປີ 1979 ແລະ ຈັດຢູ່ອິນເດຍໃນປີ 1983. ການເຄື່ອນໄຫວການທູດຂອງ ປະທານ ສຸພານຸວົງ ຢູ່ໃນກອງປະຊຸມດັ່ງກ່າວ ແມ່ນມີຄວາມສະຫງ່າຜ່າເຜີຍ ແລະ ມີບຸກຄະລິກະພາບ ທີ່ໜ້າເຄົາລົບ ແລະ ຢໍາເກັງ, ຄຳປາໄສຂອງເພິ່ນ ໄດ້ກາຍເປັນທິດທາງທີ່ສໍາຄັນຂອງຂະ ບວນການຕໍ່ສູ້ຕ້ານລະບອບລ່າເມືອງຂຶ້ນທຸກຮູບແບບ, ການເຄື່ອນໄຫວຂອງ ປະທານ ສຸພານຸວົງ ໃນຂະບວນການບໍ່ຮ່ວມກຸ່ມ ໄດ້ສ້າງພາບພົດ ແລະ ພື້ນຖານອັນດີໃຫ້ແກ່ການເຄື່ອນໄຫວການທູດຂອງ ສປປ ລາວ ໃນຂອບດັ່ງກ່າວໃນໄລຍະຕໍ່ມາ.
ປະທານ ສຸພານຸວົງ ເປັນຜູ້ນໍາ, ເປັນນັກວິສາວະກອນ, ນັກປະຕິວັດ, ນັກການທູດ ແລະ ນັກເຈລະຈາ ທີ່ຍິ່ງໃຫຍ່ຂອງລາວອີກຜູ້ໜຶ່ງ ທີ່ມີຊື່ສຽງໂດ່ງດັງຢູ່ພາກພື້ນ ແລະ ສາກົນ ຄຳຍ້ອງຍໍສັນລະເສີນຂອງຊາວຕ່າງປະເທດ ທີ່ໄດ້ພົບເຫັນ ຫລື ຮູ້ຈັກຜົນງານ ແລະ ປະຫວັດຄວາມເປັນມາຂອງເພິ່ນ ໄດ້ເກີດຂຶ້ນຢ່າງບໍ່ຂາດສາຍ, ເຊັ່ນ: “...ທ່ານມີນິໄສທີ່ເຕັມໄປດ້ວຍຄວາມດູດດຶງໃຈ ແລະ ຄວາມສຸພາບ ບໍ່ຈຳແນກຊົນຊັ້ນວັນນະຂອງຄົນ, ທ່ານເປັນຜູ້ທີ່ປີຊາສາມາດ, ຄວາມຮູ້ຮອບຕົວຂອງທ່ານມີຢ່າງມະຫາສານ, ທ່ານເປັນຜູ້ທີ່ກຳສະພາບການຂອງໂລກໄດ້ ຮູ້ດີກ່ຽວກັບບັນດາທ່າອ່ຽງ ແລະ ເຫດການທາງດ້ານການເມືອງ ແລະ ເສດຖະກິດຫລ້າສຸດໃນໂລກ...” (ຄໍາເວົ້າຂອງ ທ່ານ ເບີນາດ ດອບສ໌, ອະດີດເອກອັກຄະລັດຖະທູດອັງກິດປະຈຳລາວ); ສື່ມວນຊົນຂອງຕາເວັນຕົກຂະໜານນາມ ປະທານ ສຸພານຸວົງ ວ່າ: “ເຈົ້າຊາຍແດງ”; “…ທ່ານເປັນຜູ້ຮັກຊາດຢ່າງດູດດື່ມ, ດຳລົງຊີວິດແບບລຽບງ່າຍ, ຊື່ສັດສຸດຈະລິດ, ບໍ່ເຫັນແກ່ຕົວ, ເຕັມໄປດ້ວຍຄວາມເຂັ້ມແຂງທາງດ້ານຈິດໃຈ...” (ຄໍາເວົ້າຂອງ ທ່ານ ຫງວຽນ ຊັນຢານ, ສສ ຫວຽດນາມ); ປະທານ ສຸພານຸວົງ ເປັນຜູ້ນໍາລາວ ອີກທ່ານໜຶ່ງ ທີ່ໄດ້ຮັບຄວາມເຄົາລົບນັບຖືຈາກນັກປະຕິວັດ ແລະ ປະຊາຊົນ 3 ຊາດອິນດູຈີນ, ສະນັ້ນ ປີ 1981 ປະທານ ສຸພານຸວົງ ຈຶ່ງໄດ້ຮັບການປະດັບຫລຽນໄຊດາວຄຳ ຈາກ ສສ ຫວຽດນາມ ຊຶ່ງເປັນຫລຽນສູງສຸດຂອງ ຫວຽດນາມ.
ໃນໄລຍະ 76 ປີຂອງການເຄື່ອນໄຫວການທູດ, ການຕ່າງປະເທດ ພາຍໃຕ້ການຊີ້ນໍາ-ນຳພາຂອງພັກ ແລະ ການເຄື່ອນໄຫວການທູດ ຢ່າງມີໄຫວພິບ, ສະຫຼຽວສະຫຼາດ, ປີຊາສາມາດ,ຄ່ອງແຄ້ວ, ນິ້ມນວນ, ມີຄວາມສະດຸ້ງໄວ, ອ່ອນໂຍນ ແຕ່ບໍ່ອ່ອນແອ, ສົມທົບກັບການເຄື່ອນໄຫວວຽກງານຕ່າງປະເທດຢ່າງຕັ້ງໜ້າ ຂອງປະທານ ໄກສອນ ພົມວິຫານ; ປະທານ ສຸພານຸວົງ ແລະ ບັນດາທ່ານຜູ້ນໍາຂອງລາວຫລາຍຮຸ້ນຫລາຍສະໄຫມຜ່ານມາ, ການເຄື່ອນໄຫວຕ່າງປະເທດຂອງລາວ ໄດ້ຮັບຜົນສຳເລັດເປັນກ້າວໆມາ, ມາເຖິງປັດຈຸບັນ ສປປ ລາວ ໄດ້ສ້າງຕັ້ງສາຍພົວພັນການທູດກັບ 147 ປະເທດໃນໂລກ, ບົດບາດຂອງ ສປປ ລາວ ໄດ້ຖືກຮັບຮູ້ ແລະ ຍອມຮັບໃນເວທີພາກພື້ນ ແລະ ສາກົນ, ສ້າງສະພາບແວດລ້ອມພາຍນອກ ທີ່ເອື້ອຍອຳນວຍໃຫ້ແກ່ການປົກປັກຮັກສາ ແລະ ສ້າງສາພັດທະນາປະເທດຊາດ, ນຳຜົນປະໂຫຍດຢ່າງເປັນຮູບປະທຳໃນຫລາຍດ້ານມາໃຫ້ປະເທດຊາດ ແລະ ປະຊາຊົນ.
ເຖິງວ່າ ປະທານ ໄກສອນ ພົມວິຫານ ແລະ ປະທານ ສຸພານຸວົງ ໄດ້ຈາກພວກເຮົາໄປ ຢ່າງບໍ່ມີວັນກັບມາ, ຜົນ ງານ ແລະ ຄຸນງາມຄວາມດີຂອງພວກເພິ່ນ ໄດ້ຖືກຈາລຶກໄວ້ຢູ່ໃນປະຫວັດສາດຂອງ ສປປ ລາວ, ສະຖິດໄວ້ໃນດວງໃຈຂອງປະຊາຊົນລາວບັນດາເຜົ່າຕະຫລອດມາ. ນັກການທູດຮຸ້ນໜຸ່ມນ້ອຍ ຄວນສຶກສາຮໍ່າຮຽນເອົາເປັນແບບຢ່າງ ໂດຍສະເພາະແມ່ນດ້ານຄຸນທາດການເມືອງ ແລະ ຄຸນສົມບັດສິນທຳປະຕິວັດ, ການດຳລົງຊີວິດແບບລຽບງ່າຍ, ນໍ້າໃຈຮັກເຊື້ອແພງຊາດ ຂອງ ປະທານ ໄກສອນ ພົມວິຫານ ແລະ ປະທານ ສຸພານຸວົງ, ເພື່ອຝຶກຝົນຫລໍ່ຫລອມຕົນເອງໃຫ້ກາຍເປັນນັກການທູດທີ່ມີຄຸນນະພາບ, ມີຄວາມຮູ້ກວ້າງຂວາງ, ສາມາດຕອບສະໜອງໄດ້ຄວາມຮຽກຮ້ອງຕ້ອງການຂອງໜ້າທີ່ວຽກງານໃນແຕ່ລະໄລຍະ.
(ໂດຍ: ນັກການທູດໜຸ່ມນ້ອຍ, ສະຖາບັນການຕ່າງປະເທດ, ກະຊວງການຕ່າງປະເທດ)
[1] ຊີວິດ ແລະ ພາລະກິດອັນຍິ່ງໃຫຍ່ຂອງປະທານ ໄກສອນ ພົມວິຫານ ວິລະບູຣຸດຂອງຊາດລາວ, ໜ້າ 94
[2] ຊີວິດ ແລະ ພາລະກິດອັນຍິ່ງໃຫຍ່ຂອງປະທານ ໄກສອນ ພົມວິຫານ ວິລະບູຣຸດຂອງຊາດລາວ, ໜ້າ 96-97
[3] ຊີວິດ ແລະ ພາລະກິດອັນຍິ່ງໃຫຍ່ຂອງປະທານ ໄກສອນ ພົມວິຫານ ວິລະບູຣຸດຂອງຊາດລາວ, ໜ້າ 126-127


text:
ວັນທີ 21 ກັນຍາ 2022 ທ່ານ ສະເຫຼີມໄຊ ກົມມະສິດ ຮອງນາຍົກລັດຖະມົນຕີ ລັດຖະມົນຕີກະຊວງການຕ່າງປະເທດ ໄດ້ສືບຕໍ່ນໍາພາຄະນະຜູ້ແທນແຫ່ງ ສປປ ລາວ ເຂົ້າຮ່ວມກອງປະຊຸມສະມັດຊາໃຫຍ່ ອົງການສະຫະປະຊາຊາດ ສະໄໝທີ 77 ແລະ ກອງປະຊຸມປິ່ນອ້ອມລະດັບສູງຕ່າງໆ ທີ່ນະຄອນນິວຢອກ ສະຫະລັດອາເມຣິກາ. ໃນນັ້ນ ທ່ານ ທອງຜ່ານ ສະຫວັນເພັດ ຮອງລັດຖະມົນຕີກະຊວງການຕ່າງປະເທດ ກໍ່ໄດ້ຕາງໜ້າໃຫ້ຫົວໜ້າຄະນະຜູ້ແທນລາວ ກ່າວຄໍາເຫັນຕໍ່ກອງປະຊຸມລະດັບລັດຖະມົນຕີຂອງຂະບວນການບໍ່ຮ່ວມກຸ່ມ (Ministerial Meeting of Non-Aligned Movement) ຊຶ່ງໃນນັ້ນ ໄດ້ຢ້ຳຄືນການຍົກສູງ ແລະ ການປົກປ້ອງຫຼັກການພື້ນຖານຂອງຂະບວນການບໍ່ຮ່ວມກຸ່ມ ໃນການສົ່ງເສີມສັນຕິພາບ ຄວາມໝັ້ນຄົງ ແລະ ການຮ່ວມມືເພື່ອການພັດທະນາ ໂດຍຜ່ານຂອບຫຼາຍຝ່າຍ ພາຍໃຕ້ອົງການ ສປຊ ກໍຄືການຮັດແໜ້ນຄວາມສາມັກຄີ ແລະ ຄວາມພະຍາຍາມຮ່ວມກັນ ໃນການແກ້ໄຂຜົນກະທົບຈາກວິກິດການຕ່າງໆໃນປັດຈຸບັນ ພ້ອມທັງໄດ້ຍົກໃຫ້ເຫັນວ່າ ການດຳເນີນມາດຕະການຝ່າຍດຽວ ບໍ່ສາມາດແກ້ໄຂບັນຫາສິ່ງທ້າທາຍຂອງໂລກໄດ້.
ໃນມື້ດຽວກັນນີ້ ທ່ານ ຮອງນາຍົກລັດຖະມົນຕີ ລັດຖະມົນຕີກະຊວງການຕ່າງປະເທດ ໄດ້ເຂົ້າຮ່ວມພົບປະສອງຝ່າຍກັບຄູ່ຮ່ວມຕຳແໜ່ງຈາກຫຼາຍປະເທດເພື່ອນມິດ ເຊັ່ນ: ທ່ານ ເອກກາດ ຣິ້ງເກີວິດ (Edgars Rinkevics), ລັດຖະມົນຕີກະຊວງການຕ່າງປະເທດ ສາທາລະນະລັດລັດເວຍ ທ່ານ ໄຟຊານ ເມກແດດ (Faisal Mekdad) ລັດຖະມົນຕີກະຊວງການຕ່າງປະເທດ ສາທາລະນະລັດ ອາຣັບ ຊີຣີ ແລະ ທ່ານ ນາງ ເຣດໂນ ມາຊຸຍດີ (Retno Marsudi) ລັດຖະມົນຕີກະຊວງການຕ່າງປະເທດອິນໂດເນເຊຍ ຕະຫຼອດໄລຍະການພົບປະດັ່ງກ່າວ ທັງສອງຝ່າຍໄດ້ແຈ້ງສະພາບການພັດທະນາເສດຖະກິດ-ສັງຄົມໃຫ້ກັນ ແລະ ກັນຊາບ ລວມທັງໄດ້ມີການແລກປ່ຽນທັດສະນະກ່ຽວກັບສະພາບການພົ້ນເດັ່ນໃນພາກພື້ນ ແລະ ສາກົນ ກໍຄືການເພີ່ມທະວີການຮ່ວມມື ແລະ ສະໜັບສະໜູນເຊິ່ງກັນ ແລະ ກັນ ໃນຂອບສອງຝ່າຍ ແລະ ຫຼາຍຝ່າຍ ໂດຍສະເພາະ ໃນເວທີຂອງອົງການສະຫະປະຊາຊາດ.
ນອກຈາກນີ້ ທ່ານຮອງນາຍົກລັດຖະມົນຕີ ລັດຖະມົນຕີກະຊວງການຕ່າງປະເທດ ກໍຍັງໄດ້ມີໂອກາດພົບປະກັບທ່ານ ນາງ ແຄັດເທີີຣິນ ຣັດໂຊລ໌ (Ms. Catherine Russel) ຜູ້ອໍານວຍການໃຫຍ່ ອົງການສະຫະປະຊາຊາດ ເພື່ອກອງທຶນເດັກ (UNICEF) ໂດຍທັງສອງຝ່າຍໄດ້ທົບທວນຄືນກ່ຽວກັບສະພາບການຮ່ວມມືຕະຫຼອດໄລຍະ 5 ທົດສະວັດຜ່ານມາ ເຊິ່ງອົງການ UNICEF ຖືເປັນອົງການເຄືອຂ່າຍ ສປຊ ທໍາອິດທີ່ເຂົ້າມາຕັ້ງຫ້ອງການຢູ່ລາວ.ໃນໂອກາດດັ່ງກ່າວ ທ່ານຮອງນາຍົກລັດຖະມົນຕີ ລັດຖະມົນຕີກະຊວງການຕ່າງປະເທດ ໄດ້ສະແດງຄວາມຂອບໃຈຕໍ່ອົງການ UNICEF ທີ່ໄດ້ປະກອບສ່ວນອັນສໍາຄັນ ເຂົ້າໃນການພັດທະນາເສດຖະກິດ-ສັງຄົມ ຂອງ ສປປ ລາວ ໂດຍຜ່ານການຈັດຕັ້ງປະຕິບັດແຜນງານການຮ່ວມມືລະຫວ່າງ ສປປ ລາວ-UNICEF ໃນແຕ່ລະໄລຍະ ທີ່ສຸມໃສ່ບູລິມະສິດການພັດທະນາຂອງ ສປປ ລາວ ເວົ້້າລວມ ເວົ້າສະເພາະ ແມ່ນການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ ທີ່ກ່ຽວຂ້ອງກັບເດັກນ້ອຍ ແລະ ແມ່ຍິງ ຢູ່ ສປປ ລາວ.


text:
ຂ່າວສານ
ການນຳຫວຽດນາມ ຕ້ອນຮັບກຳມະການຄະນະລັດຖະບານ, ລັດຖະມົນຕີການຕ່າງປະເທດຈີນ ຫວາງອີ
ຕອນບ່າຍວັນທີ 11 ກັນຍາ, ຢູ່ຮ່າໂນ້ຍ, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຝູຈ້ອງ ໄດ້ໃຫ້ການຕ້ອນຮັບທ່ານ ຫວາງອີ ກຳມະການຄະນະລັດຖະບານ, ລັດຖະມົນຕີການຕ່າງປະເທດຈີນ ມາຢ້ຽມຢາມຫວຽດນາມ ຢ່າງເປັນທາງການ ແລະ ເປັນປະທານຮ່ວມວາລະປະຊຸມຄັ້ງທີ 13 ຄະນະກຳມະການຊີ້ນຳການຮ່ວມມື 2 ຝ່າຍລະຫວ່າງຫວຽດນາມ - ຈີນ.
ທ່ານເລຂາທິການໃຫຍ່ ຫງວຽນຝູຈ້ອງ ຢືນຢັນພັກ, ລັດ ຫວຽດນາມ ຖືການພົວພັນຖານບ້ານໃກ້ເຮືອນຄຽງມິດຕະພາບ, ຄູ່ຮ່ວມມືຍຸດທະສາດຮອບດ້ານຫວຽດນາມ - ຈີນ ເປັນສຳຄັນ. ທ່ານເລຂາທິການໃຫຍ່ ຫງວຽນຝູຈ້ອງ ສະເໜີວ່າ ໃນໄລຍະຈະມາເຖິງ 2 ຝ່າຍຈົ່ງສືບຕໍ່ເພີ່ມທະວີການພົບປະຂັ້ນສູງ, ປັບປຸງການພົວພັນມິດຕະພາບ, ຄວາມໄວ້ເນື້ອເຊື່ອໃຈດ້ານການເມືອງລະຫວ່າງ 2 ຝ່າຍ; ຢຶດໝັ້ນແກ້ໄຂບັນດາການຂັດແຍ້ງກັນຢ່າງສົມເຫດສົມຜົນ, ປະກອບສ່ວນຊຸກຍູ້ການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ - ຈີນ.
ສ່ວນທ່ານລັດຖະມົນຕີການຕ່າງປະເທດຈີນ ຫວາງອີ ໄດ້ແຈ້ງໃຫ້ຊາບບັນດາຄວາມຮັບຮູ້ລວມ ແລະ ໝາກຜົນສຳຄັນເຊິ່ງ 2 ຝ່າຍບັນລຸໄດ້ທີ່ວາລະປະຊຸມຄັ້ງທີ 13 ຄະນະຊີ້ນຳການຮ່ວມມື 2 ຝ່າຍຫວຽດນາມ - ຈີນ; ຖືວ່າ 2 ຝ່າຍຄວນເພີ່ມທະວີຄວາມໄວ້ເນື້ອເຊື່ອໃຈດ້ານການເມືອງ, ຊຸກຍູ້ການຮ່ວມມືໃນຫຼາຍຂົງເຂດ.
ແລະກໍ່ໃນຕອນບ່າຍວັນທີ 11 ກັນຍາ, ທ່ານນາຍົກລັດຖະມົນຕີຫວຽດນາມ ຟ້າມມິນຈິງ ໄດ້ໃຫ້ການຕ້ອນຮັບທ່ານລັດຖະມົນຕີການຕ່າງປະເທດຈີນ ຫວາງອີ. ທີ່ການຕ້ອນຮັບ, ທ່ານລັດຖະມົນຕີ ຟ້າມມິນຈິງ ປາດຖະໜາວ່າ ຈີນ ສືບຕໍ່ໜູນຊ່ວຍວັກຊິນ, ຖ່າຍທອດເຕັກໂນໂລຊີຜະລິດວັກຊິນ. ກ່ຽວກັບການຮ່ວມມືດ້ານເສດຖະກິດ, ທ່ານນາຍົກລັດຖະມົນຕີສະເໜີໃຫ້ ຈີນ ສ້າງຄວາມສະດວກໃນການແລກປ່ຽນສິນຄ້າຂອງຫວຽດນາມ, ໂດຍສະເພາະແມ່ນຜະລິດຕະພັນສິນໃນນ້ຳ, ໝາກໄມ້… ກ່ຽວກັບບັນຫາທະເລຕາເວັນອອກ, ທ່ານນາຍົກລັດຖະມົນຕີ ຟ້າມມິນຈິງ ເນັ້ນໜັກວ່າ, 2 ຝ່າຍຄວນຊີ້ນຳບັນດາກຳລັງປະຕິບັດກົດໝາຍຢູ່ທະເລຈົ່ງປະຕິບັດຕາມຄວາມຮັບຮູ້ລວມຂັ້ນສູງ, ມານະພະຍາຍາມແກ້ໄຂຢ່າງສົມເຫດສົມຜົນ, ຄວບຄຸມ ແກ້ໄຂຄວາມບໍ່ລົງລອຍກັນ, ຮັກສາສະພາບແວດລ້ອມແຫ່ງສັນຕິພາບບົນທະເລ, ເຄົາລົບກົດໝາຍສາກົນ, ຮັບປະກັນຄວາມໝັ້ນຄົງ, ຄວາມປອດໄພໃນການເດີນເຮືອຢູ່ທະເລ ແລະ ການບິນ.
ກ່ອນໜ້ານັ້ນ, ຕອນເຊົ້າວັນທີ 11 ກັນຍາ, ທ່ານລັດຖະມົນຕີການຕ່າງປະເທດຫວຽດນາມ ບຸຍແທັງເຊີນ ໄດ້ມີການເຈລະຈາກັບທ່ານກຳມະການຄະນະລັດຖະບານ, ລັດຖະມົນຕີການຕ່າງປະເທດຈີນ ຫວາງອີ ເຊັ່ນດຽວກັນ.
(ແຫຼ່ງຄັດຈາກ VOV)


text:
ຂ່າວສານ
ທ່ານນາຍົກລັດຖະມົນຕີ ຟ້າມມິງຈິງ ສົ່ງຈົດໝາຍຂອບໃຈທ່ານນາຍົກລັດຖະມົນຕີ ອົດສະຕາລີ ກ່ຽວກັບການໜູນຊ່ວຍວັກຊິນ ແລະ ອຸປະກອນການແພດໃຫ້ແກ່ ຫວຽດນາມ
ກ່ອນໜ້ານັ້ນ, ໃນຕອນບ່າຍວັນທີ 6 ຕຸລາ, ຢູ່ສະຖາບັນອະນາໄມລະບາດວິທະຍາ ສູນກາງ, ທ່ານນາງ Robyn Modie, ເອກອັກຄະລັດຖະທູດ ອົດສະຕາລີ ປະຈຳ ຫວຽດນາມ ໄດ້ມອບວັກຊິນ AstraZeneca ທີ່ຜະລິດຢູ່ ອົດສະຕາລີ ຕື່ມອີກ 300.000 ໂດສ ພ້ອມດ້ວຍວັດຖຸອຸປະກອນການແພດໃຫ້ແກ່ ທ່ານຮອງລັດຖະມົນຕີກະຊວງສາທາລະນະສຸກ ຫວຽດນາມ ເຈືອງກວັກເກື່ອງ.
ມາຮອດປັດຈຸບັນ, ອົດສະຕາລີ ໄດ້ມອບວັກຊິນໃຫ້ ຫວຽດນາມ ຫຼາຍກວ່າ 700.000 ໂດສ ແລ້ວແລະ. ອົດສະຕາລີ ກໍປະກາດວ່າ ໃນໄລຍະຈະມາເຖິງຈະຊ່ວຍເຫຼືອວັກຊິນໃຫ້ແກ່ ຫວຽດນາມ ຕື່ມອີກ 3,7 ລ້ານໂດສ ໂດຍຜ່ານຂໍ້ຕົກລົງກັບ UNICEF ແລະ ກະຊວງສາທາລະນະສຸກ ຫວຽດນາມ, ອັນໄດ້ຍົກຍອດຈຳນວນວັກຊິນ ເຊິ່ງ ອົດສະຕາລີ ໃຫ້ຄຳໝັ້ນສັນຍາຊ່ວຍເຫຼືອຫວຽດນາມ ຂຶ້ນເປັນ 5,2 ລ້ານໂດສ, ລວມມູນຄ່າປະມານ 60 ລ້ານ AUD. ຝ່າຍ ອົດສະຕາລີ ກໍພວມຮ່ວມມືກັບອົງການ UNICEF ເພື່ອແນໃສ່ຍົກລະດັບອຸປະກອນເກັບຮັກສາວັກຊິນ, ບຳລຸງກໍ່ສ້າງພະນັກງານການແພດ ແລະ ຜັນຂະຫຍາຍການສັກວັກຊິນໄປຍັງເຂດຫ່າງໄກສອກຫຼີກຂອງ ຫວຽດນາມ.
(ແຫຼ່ງຄັດຈາກ VOV)


text:
ຂ່າວສານ
ການຮ່ວມມືລະຫວ່າງລະບົບ ສານຫວຽດນາມ - ລາວ ນັບມື້ນັບມີປະສິດທິຜົນ, ແທດຈິງ
ການເຈລະຈາລະຫວ່າງ ສານປະຊາຊົນສູງສຸດຫວຽມນາມ ແລະ ສານປະຊາຊົນສູງສຸດລາວ
(ພາບ:Pham Kien/ Vietnam+)
ນະທີ່ນີ້, ສອງຝ່າຍສືບຕໍ່ຍູ້ແຮງການປະຕິບັດ ສັນຍາລະຫວ່າງສອງລັດຖະບານລາວ - ຫວຽດນາມ ກ່ຽວກັບການປ້ອງກັນ, ຕ້ານຢາເສບຕິດ; ແລກປ່ຽນຂໍ້ມູນຂ່າວສານກ່ຽວກັບສະພາບການອາດຊະຍາກໍາ ແລະ ສະພາບການຕົວຈິງໃນການພິພາກສາບັນດາອາດຊະຍາກໍາຂ້າມຊາດ, ອາດຊະຍາກໍາ ທີ່ກ່ຽວຂ້ອງເຖິງຊາວຫວຽດນາມ ອາໄສຢູ່ລາວ ແລະ ຊາວລາວ ອາໄສຢູ່ຫວຽດນາມ ຢ່າງມີປະສິດທິຜົນ.
ກ່າວຄໍາເຫັນທີ່ການເຈລະຈາ, ທ່ານ ຫງວຽນຮວ່າບິງ ໃຫ້ຮູ້ວ່າ ຝ່າຍຫວຽດນາມ ບໍ່ພຽງແຕ່ ກຽມພ້ອມທີ່ຈະໜູນຊ່ວຍການບໍາລຸງສ້າງດ້ານວິຊາການໃຫ້ແກ່ບັນດາຜູ້ພິພາກສາທາງຝ່າຍລາວໃນໄລຍະສັ້ນເທົ່ານັ້ນ, ຫາກຍັງພ້ອມແລ້ວທີ່ຈະສົ່ງນັກຊ່ຽວຊານທີ່ມີປະສົບການໄປຍັງປະເທດລາວ ເພື່ອແບ່ງປັນຄວາມຮູ້ ຕາມຄວາມຮຽກຮ້ອງຕ້ອງການຂອງຝ່າຍລາວ ອີກດ້ວຍ.
ເນື່ອງໃນໂອກາດນີ້, ທ່ານ ຫງວຽນຮວ່າບິງ ກໍໄດ້ມອບເງິນກຸສົນຈາກລັດຖະກອນ, ພະນັກງານ ສານປະຊາຊົນສູງສຸດຫວຽດນາມ ເຊິ່ງລວມມີມູນຄ່່າ 500 ລ້ານດົ່ງ ເພື່ອໜູນຊ່ວຍໃຫ້ແກ່ປະຊາຊົນ ລາວ ທີ່ຖືກຜົນສະທ້ອນຈາກໄພພິບັດ ເຂື່ອນກັ້ນນໍ້າເຊປ່ຽນ - ເຊນໍ້ານ້ອຍແຕກ ແກ້ໄຂສະພາບການຫຍຸ້ງຍາກດັ່ງກ່າວ ແລະ ກັບຄືນສູ່ການດໍາລົງຊີວິດເປັນປົກກະຕິ ໂດຍໄວ.
(ແຫຼ່ງຄັດຈາກ VOV)


text:
ຂ່າວສານ
ຫວຽດນາມ ຍູ້ແຮງການເຊື່ອມໂຍງເຂົ້າກັບເສດຖະກິດ ສາກົນ ເພື່ອສັນຕິພາບ, ວັດທະນາຖາວອນ ແລະ ພັດທະນາແບບຍືນຍົງໃນທົ່ວພາກພື້ນ
ແລວທາງ - ໜຶ່ງເສັ້ນທາງ
ໂດຍໄດ້ຮັບຄຳເຊື້ອເຊີນຂອງທ່ານລັດຖະມົນຕີກະຊວງການຕ່າງປະເທດ ຈີນ ຫວາງອີ໊, ວັນທີ 23 ມິຖຸນາ 2021, ທ່ານ ບຸຍແທັງເຊີນ ລັດຖະມົນຕີກະຊວງການຕ່າງປະເທດ ຫວຽດນາມ ໄດ້ເຂົ້າຮ່ວມກອງປະຊຸມສຸດຍອດທາງອອນລາຍ ພາກພື້ນ ອາຊີ - ປາຊີຟິກ ກ່ຽວກັບການຮ່ວມມືໜຶ່ງແລວທາງ - ໜຶ່ງເສັ້ນທາງ.ກ່າວຄຳເຫັນທີ່ກອງປະຊຸມ, ທ່ານ ບຸຍແທັງເຊີນ ລັດຖະມົນຕີການຕ່າງປະເທດ ຫວຽດນາມ ໄດ້ເນັ້ນໜັກວ່າ ການຮ່ວມມືໃນພາກພື້ນມີບົດບາດສຳຄັນທີ່ສຸດ ເພື່ອ ອາຊີ - ປາຊີຟິກ ຟື້ນຟູ ແລະ ຮັບມືກັບບັນດາການປ່ຽນແປງຢ່າງໄວວາ ຂອງເສດຖະກິດໂລກ. ທ່ານ ບຸຍແທັງເຊີນ ຍົກອອກ 3 ບັນຫາສຳຄັນ ເຊິ່ງບັນດາປະເທດຄວນເອົາໃຈໃສ່ນັ້ນແມ່ນ: ເພີ່ມທະວີການຮ່ວມມືຫຼາຍຝ່າຍເພື່ອສົມທົບກັບບັນດາຄວາມມານະພະຍາຍາມໃນການປ້ອງກັນ, ຕ້ານໂລກລະບາດໂຄວິດ - 19, ຊຸກຍູ້ການຖ່າຍທອດເຕັກໂນໂລຢີຜະລິດວັກຊິນຢ່າງມີປະສິດທິຜົນ; ເສີມຂະຫຍາຍ ບັນດາຂອບເຂດ, ຂໍ້ລິເລີ່ມຮ່ວມມືພາກພື້ນຄື APEC, ອາຊຽນ, ໜຶ່ງແລວທາງ - ໜຶ່ງເສັ້ນທາງ ໃຫ້ດີກ່ວາອີກ ເພື່ອແນໃສ່ຊຸກຍູ້ການຄ້າ ແລະ ການລົງທຶນ, ສ້າງເງື່ອນໄຂສະດວກໃນການສຳຜັດກັບຕະຫຼາດ ໃຫ້ແກ່ວິສາຫະກິດ, ເຊື່ອມຕໍ່ລະບົບຄົມມະນາຄົມ ແລະ logistics ໃນພາກພື້ນ, ພັດທະນາເສດຖະກິດີຈີຕອນ, ເພີ່ມທະວີການໜູນຊ່ວຍ ບັນດາປະເທດພວມພັດທະນາ ປະຕິບັດບັນດາເປົ້າໝາຍ SDG 2030 ຢ່າງຄົບຖ້ວນ ແລະ ຖືກຕາມເວລາກຳນົດ.
ເມື່ອຢັ້ງຢືນຄວາມສະເໝີຕົ້ນສະເໝີປາຍຕໍ່ເປົ້າໝາຍ “ຄວບຄູ່” ທັງປ້ອງກັນ, ຕ້ານໂລກລະບາດໂຄວິດ - 19, ທັງຊຸກຍູ້ການຟື້ນຟູ ແລະ ພັດທະນາເສດຖະກິດ - ສັງຄົມ, ທ່ານລັດຖະມົນຕີ ບຸ່ຍແທັງເຊີນ ໄດ້ເນັ້ນໜັກວ່າ ຫວຽດນາມ ຈະສືບຕໍ່ຍູ້ແຮງການເຊື່ອມຕໍ່ເສດຖະກິດສາກົນ, ເປີດກ້ວາງ ແລະ ເຮັດໃຫ້ການພົວພັນຮ່ວມມື ກັບບັນດາປະເທດໃນພາກພື້ນ ອາຊີ - ປາຊີຟິກ ເລິກເຊີ່ງກ່ວາອີກ ເພື່ອສັນຕິພາບ, ວັດທະນາຖາວອນ ແລະ ການພັດທະນາແບບຍືນຍົງ ໃນທົ່ວພາກພື້ນ.
(ແຫຼ່ງຄັດຈາກ VOV)


text:
ຂ່າວສານ
ເວທີປາໄສ ອາຊຽນ - ອົດສະຕາລີ ຄັ້ງທີ 33: ຮ່ວມມືເພື່ອສັນຕິພາບ ແລະ ການເຕີບໂຕແບບຍືນຍົງ
ວັນທີ 17 ມີນາ, ທ່ານ ຫງວຽນກວ໊ກຢຸງ ຮອງລັດຖະມົນຕີກະຊວງການຕ່າງປະເທດ ຫວຽດນາມ, ຫົວໜ້າ SOM ອາຊຽນ ຫວຽດນາມ ພ້ອມກັບບັນດາຫົວໜ້າ SOM ອາຊຽນ ແລະ ທ່ານ Justin Hayhurst ຮອງລັດຖະມົນຕີກະຊວງການຕ່າງປະເທດ ອົດສະຕາລີ ເຂົ້າຮ່ວມເວທີປາໄສ ອາຊຽນ - ອົດສະຕາລີ ຄັ້ງທີ 33 ຕາມຮູບການທາງອອນລາຍ.ໂດຍແມ່ນຄູ່ຮ່ວມມືທຳອິດຂອງ ອາຊຽນ (ສ້າງການພົວພັນແຕ່ປີ 1974), ອົດສະຕາລີ ຍາມໃດກໍ່ແມ່ນໜຶ່ງໃນບັນດາຄູ່ຮ່ວມມືສຳຄັນແຖວໜ້າຂອງອາຊຽນ. ດ້ວຍນະໂຍບາຍສະເໝີຕົ້ນສະເໝີປາຍໂດຍຖືການພົວພັນກັບ ອາຊຽນ ເປັນສຳຄັນ, ອົດສະຕາລີ ສະໜັບສະໜູນຢ່າງແຮງບົດບາດເປັນໃຈກາງຂອງ ອາຊຽນກໍ່ຄືເຂົ້າຮ່ວມການປະກອບສ່ວນເຂົ້າໃນ ບັນດາວິວັດການເຈລະຈາ ແລະ ການຮ່ວມມືໂດຍອາຊຽນເປັນເຈົ້າພາບຈັດຕັ້ງ ໃນພາກພື້ນ.
ໂດຍຕາງໜ້າບັນດາປະເທດ ອາຊຽນ ກ່າວຄຳເຫັນກ່ຽວກັບການຮ່ວມມືເສດຖະກິດ ໃນພາກພື້ນ, ທ່ານ ຮອງລັດຖະມົນຕີ ຫງວຽນກ໊ວກຢຸງ ໄດ້ເນັ້ນໜັກວ່າ ໃນສະພາບການເສດຖະກິດພາກພື້ນພວມຖືກຮັບຜົນກະທົບຢ່າງສັບສົນຄືໃນປັດຈຸບັນ, ອາຊຽນ ແລະ ອົດສະຕາລີ ຕ້ອງມານະພະຍາຍາມຮັກສາທ່າເຊື່ອມຕໍ່ເສດຖະກິດ ພາກພື້ນ, ສົມທົບກັນຜັນຂະຫຍາຍບັນດາຂໍ້ຕົກລົງສຳຄັນຄື: ສັນຍາພາກພື້ນການຄ້າເສລີ ອາຊຽນ - ອົດສະຕາລີ - ນິວຊີແລນ,ສັນຍາຄູ່ຮ່ວມມືເສດຖະກິດຮອບດ້ານໃນພາກພື້ນ (RCEP) ແລະ ສັນຍາຄູ່ຮ່ວມມືຮອບດ້ານ ແລະ ກ້າວໜ້າຂ້າມປະຊີຟິກ (CPTPP) ຢ່າງມີປະສິດທິຜົນ, ແທດຈິງ, ປະກອບສ່ວນເຂົ້າໃນການຮັກສາການເປີດປະຕູ, ສ້າງການເຊື່ອມຕໍ່ລະບົບສະໜອງຢ່າງເປັນປົກກະຕິ, ໜູນຊ່ວຍບັນດາວິສາຫະກິດ, ຊຸກຍູ້ການຟື້ນຟູ.
(ແຫຼ່ງຄັດຈາກ VOV)


text:
ກອງປະຊຸມຄົ້ນຄວ້າຮ່າງຂໍ້ຕົກລົງ ວ່າດ້ວຍການຈົດທະບຽນຄຸ້ມຄອງສຳມະໂນຄົວລາວ,ຄົນຕ່າງດ້າວ ແລະ ຄົນບໍ່ມີສັນຊາດ
ກົມຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ ກະຊວງ ປກສ ຈັດກອງປະຊຸມຄົ້ນຄວ້າຮ່າງຂໍ້ຕົກລົງວ່າດ້ວຍການຈົດທະບຽນຄຸ້ມຄອງສຳມະໂນຄົວລາວ, ຄົນຕ່າງດ້າວ ແລະ ຄົນບໍ່ມີສັນຊາດ ຂື້ນໃນວັນ 5 ກໍລະກົດ 2022 ໂດຍການເປັນປະທານຂອງ ພົຈວ ໜູໃບ ອິນທິສານ ຫົວໜ້າກົມຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ, ມີຄະນະກົມ, ຄະນະນິຕິກໍາກົມ, ຫົວໜ້າພະແນກ, ຄະນະພະແນກວິຊາສະເພາະ, ພະນັກງານວິຊາການເຂົ້າຮ່ວມ.
ກອງປະຊຸມໄດ້ຄົ້ນຄ້ວາປັບປຸງຮ່າງຂໍ້ຕົກລົງວ່າດ້ວຍການຈົດທະບຽນຄຸ້ມຄອງສຳມະໂນຄົວລາວ, ຄົນຕ່າງດ້າວ ແລະ ຄົນບໍ່ມີສັນຊາດ ເພື່ອເຮັດໃຫ້ການຈົດທະບຽນຄຸ້ມຄອງສຳມະໂນຄົວລາວ, ຄົນຕ່າງດ້າວ ແລະ ຄົນບໍ່ມີສັນຊາດ ຢູ່ ສ ປປ ລາວ ມີປະສິດຕິຜົນສູງສຸດ ໂດຍອີງຕາມກົດໝາຍວ່າດ້ວຍທະບຽນຄອບຄົວ, ກົດໝາຍວ່າດ້ວຍສັນຊາດ ແລະ ອີງຕາມ ຂໍ້ຕົກລົງຂອງກະຊວງ ປກສ ວ່າດ້ວຍການຈັດຕັ້ງ ແລະ ການເຄື່ອນໄຫວຂອງກົມຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ, ສຳລັບຮ່າງຂໍ້ຕົກລົງວ່າດ້ວຍການຈົດທະບຽນຄຸ້ມຄອງສຳມະໂນຄົວລາວ, ຄົນຕ່າງດ້າວ ແລະ ຄົນບໍ່ມີສັນຊາດທີ່ນຳມາຄົ້ນຄວ້າໃນຄັ້ງນີ້ ປະກອບມີ 7 ພາກ, 8 ໝວດ, 63 ມາດຕາ ໃນນີ້ໄດ້ຄົ້ນຄວ້າປັບປຸງບົດບັນຍັດທົ່ວໄປ, ວຽກງານຈົດທະບຽນ, ຄຸ້ມຄອງສຳມະໂນຄົວລາວ-ຕ່າງດ້າວ, ອອກບັດປະຈຳຕົວ; ຮູບແບບ, ເນື້ອໃນປື້ມຈົດທະບຽນສຳມະໂນຄົວລາວ-ຕ່າງດ້າວ, ບັດປະຈຳຕົວ; ເງື່ອນໄຂ ແລະ ການປະກອບເອກະສານ; ຂັ້ນຕອນພິຈາລະນາການຈົດທະບຽນສຳມະໂນຄົວລາວ-ຕ່າງດ້າວ ແລະ ບັດປະຈຳຕົວ; ການປ່ຽນແປງສຳມະໂນຄົວລາວ-ຕ່າງດ້າວ, ບັດປະຈຳຕົວ; ການແຈ້ງການຍົກຍ້າຍໄປ-ມາ; ການໂຈະ ແລະ ການລົບລ້າງສຳມະໂນຄົວລາວ-ຕ່າງດ້າວ ແລະ ບັດປະຈຳຕົວ; ຖານຂໍ້ມູນທະບຽນສຳມະໂນຄົວລາວ-ຕ່າງດ້າວ ບັດປະຈຳຕົວ; ຂໍ້ຫ້າມ; ການຄຸ້ມຄອງ ແລະ ກວດກາ; ຄ່າທຳນຽມ, ຄ່າບໍລິການ, ງົບປະມານ, ຕາປະທັບ; ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ.


text:
ທີ່ການຕ້ອນຮັບທ່ານເອກອັກຄະລັດຖະທູດ ຫງວຽນວັນຖາວ ພາຍຫຼັງພິທີຍື່ນໜັງສືມອບສິດ, ເຈົ້າຊີວິດ Philippe ໄດ້ສະແດງຄວາມປິຕິຊົມຊື່ນ ກ່ຽວກັບບັນດາການພັດທະນາຢ່າງຕັ້ງໜ້າ ໃນການພົວພັນລະຫວ່າງ ແບນຊິກ ແລະ ຫວຽດນາມ, ພ້ອມທັງຢັ້ງຢຶນຄວາມຕ້ອງການເປີດກວ້າງການຮ່ວມມືກ່ວາອີກ ໂດຍຜ່ານບັນດາຂົງເຂດຄູ່ຮ່ວມມືຍຸດທະສາດກ່ຽວກັບກະສິກຳ ເຊິ່ງໄດ້ຮັບການລົງນານໃນປີ 2018 ແລະ ສັນຍາການຄ້າເສລີ ລະຫວ່າງ EU ແລະ ຫວຽດນາມ (EVFTA) ທີ່ມີຜົນສັກສິດແຕ່ເດືອນສິງຫາ ປີ 2020.
ກ່ຽວກັບການພົວພັນຫຼາຍຝ່າຍ, ເຈົ້າຊີວິດກໍ່ໄດ້ຕີລາຄາສູງການສົມທົບລະຫວ່າງສອງປະເທດ ຢູ່ບັນດາເວທີປາໄສຫຼາຍຝ່າຍ ແລະ ພາກພື້ນຄື ສປຊ, ເວທີປາໄສຮ່ວມມື ອາຊີ - ເອີລົບ (ASEM) ແລະ ປະຊາຄົມໃຊ້ພາສາຝລັ່ງ Francophonie, ພ້ອມທັງແບ່ງປັນຄວາມສຳຄັນໃນການເພີ່ມທະວີການຮ່ວມມືການຮັບປະກັນຄວາມໝັ້ນຄົງ, ຄວາມປອດໄພ ແລະ ຄວາມເສລີໃນການເດີນເຮືອຢູ່ພາກພື້ນ, ໃນນັ້ນມີທະເລຕາເວັນອອກ.
ສ່ວນທ່ານເອກອັກຄະລັດຖະທູດ ຫງວຽນວັນຖາວ ຢັ້ງຢືນວ່າ ຈະມານະພະຍາຍາມຊຸກຍູ້ ແລະ ເຮັດໃຫ້ການພົວພັນລະຫວ່າງສອງປະເທດເລິກເຊິ່ງກ່ວາອີກໃນທຸກຂົງເຂດ.
ແລະ ກໍ່ໃນວັນດຽກັນ, ຢູ່ສຳນັກງານສະພາເອີລົບ, ທ່ານ ເອກອັກຄະລັດຖະທູດ, ຫົວໜ້າຄະນະຜູ້ຕາງໜ້າ ຫວຽດນາມ ປະຈຳ ເອີລົບ ຫງວຽນວັນຖາວ ກໍ່ໄດ້ຍື່ນໜັງສືມອບສິດຂອງທ່ານປະທານປະເທດ ຫງວຽນຊວັນຟຸກ ຂຶ້ນເຖິງ ທ່ານປະທານສະພາເອີລົບ Charles Michel.
ໄຊພອນ


text:
ສະພາປະຊາຊົນແຂວງຈຳປາສັກ ຈັດຊຸດຝຶກອົບຮົມການສ້າງນິຕິກໍາໃຕ້ກົດໝາຍແລະຄວາມເຂົ້າໃຈກ່ຽວກັບເປົ້າໝາຍການພັດທະນາແບບຢືນຍົງ
ສະພາປະຊາຊົນແຂວງຈຳປາສັກ ຈັດຊຸດຝຶກອົບຮົມການສ້າງນິຕິກໍາໃຕ້ກົດໝາຍແລະຄວາມເຂົ້າໃຈກ່ຽວກັບເປົ້າໝາຍການພັດທະນາແບບຢືນຍົງໃຫ້ແກ່ສະມາຊິກໃນລະຫວ່າງ ວັນທີ່ 9 ຫາ 10 ທັນວາ 2021ນີ້ ໂດຍຈັດຂື້ນຢູ່ທີ່ສະ ໂມສອນຫ້ອງວ່າການປົກຄອງເມືອງສຸຂຸມາ ເຊີງການເປັນປະທານຂອງ ທ່ານ ແກ້ວລັດຕະນະ ສີຫາວົງ ຄະນະປະຈໍາພັກແຂວງ ຮອງປະທານສະພາປະ ຊາຊົນແຂວງຈໍາປາສັກ ມີບັນດານັກວິ ທະຍາກອນຂອງສະພາປະຊາຊົນແຂວງຈຳປາສັກ, ສະມາຊິກສະພາປະຊາຊົນແຂວງສັກ ປະຈໍາເຂດເລືອກຕັ້ງ 9 ເມືອງ, 1 ນະຄອນ ທີ່ເປັນນັກສໍາມະນາກອນ ແລະ ພະນັກງານວິຊາການທີ່ຮັບຜິດຊອບຮັບໃຊ້ ກອງປະ ຊຸມເຂົ້າຮ່ວມ.
ກອງປະຊຸມຝຶກອົບຄັ້ງນີ້, ຈັດຂື້ນໂດຍສະ ພາປະຊາຊົນແຂວງຈໍາປາສັກ ສົມທົບກັບ ສະພາແຫ່ງຊາດ ແລະ ອົງການສະຫາປະ ຊາຊາດ ເພື່ອການພັດທະນາ(UNDP) ແລະ ໂດຍມີຈຸດປະສົງເພື່ອຍົກລະດັບພາ ລະບົດບາດ, ສິດ ແລະ ໜ້າທີ່ ທີ່ໄດ້ກໍານົດໄວ້ໃນລັດຖະທໍາມະນູນ ແລະ ກົດ ໝາຍ ໃຫ້ມີປະສິດທິພາບ ແລະ ປະສິດທິຜົນສູງ ໂດຍສະເພາະພາລະບົດບາດດ້ານນິຕິກໍາ, ດ້ານການຕົກລົງບັນຫາພື້ນຖານສໍາຄັນຂອງທ້ອງຖິ່ນ, ດ້ານການຕິດຕາມກວດກາ ແລະ ແນໃສ່ຍົກສູງລະດັບຄວາມຮູ້, ຄວາມສາມາດ ໃຫ້ແກ່ສະມາຊິກສະພາປະຊາຊົນແຂວງຈໍາປາສັກ ໃຫ້ມີຄວາມເຂັ້ມແຂງ.
ໄລຍະຂອງການຈັດຝືກອົບຮົມດ້ວຍຮູບແບບກອງປະຊຸມທາງໄກຫຼື(video conference ) ໂດຍນັກວີທະຍາກອນຈາກສະພາແຫ່ງຊາດ ທີ່ຢູ່ນະຄອນຫຼວງວຽງຈັນ ເປັນຜູ້ນໍາສະເໜີບົດຮຽນໃຫ້ນັກວິທະ ຍາກອນຂອງສະພາປະຊາຊົນແຂວງ ທີ່ເຂົ້າຮ່ວມກອງປະຊຸມ. ຜ່ານການຮັບຟັງ, ສາມາດເຫັນໄດ້ເຖິງຄວາມເອົາໃຈໃສ່ຂອງບັນດານັກສໍາມະນາກອນ ໃນການເຮັດໜ້າທີ່ຄວາມຮັບຜິດຊອບຂອງຕົນ ສຶກສາຄົ້ນຄວ້າ ແລະ ເຊື່ອມຊຶມເອົາບັນ ດາເນື້ອໃນບົດຮຽນ, ຕັ້ງຂໍ້ຊັກຖາມ ຕໍ່ຫົວຂໍ້ບົດຮຽນ ທີ່ນັກວິທະຍາກອນ ໄດ້ນໍາສະເໜີຢ່າງໜັກແໜ້ນເຂັ້ມແຂງ ແລະມີຈຸດສຸມ, ເຮັດໃຫ້ການດໍາເນີນກອງປະຊຸມເຕັມໄປດ້ວຍບັນຍາກາດຝົດຝື້ນ ແລະ ສ້າງສັນ.
ໂອກາດດຽວກັນນີ້ ທ່ານ ແກ້ວລັດຕະນະ ສີຫາວົງ ປະ ທານກອງປະຊຸມ ໄດ້ມີຄໍາເຫັນໂອ້ລົມ ເຊິ່ງທ່ານໄດ້ກ່າວວ່າ: ກອງປະຊຸມຝຶກອົບຮົມຍົກລະດັບຂີດຄວາມສາມາດ ໃຫ້ແກ່ສະມາຊິກສະພາປະຊາຊົນແຂວງຈໍາປາສັກ ຄັ້ງນີ້, ໄດ້ດໍາເນີນໄປດ້ວຍບັນ ຍາກາດທີ່ເຄັ່ງຮ້ອນໃນທາບກາງສະພາບ ການລະບາດຂອງພະຍາດໂຄວິດ 19 ແລະ ສາມາດບັນລຸຜົນສໍາເລັດຢ່າງຈົບງາມ. ຂອງກອງປະຊຸມຄັ້ງນີ້, ເປັນຜົນສໍາເລັດໃນເບື້ອງຕົ້ນ ທາງດ້ານຄວາມຮັບຮູ້ ແລະ ເຂົ້າໃຈ ກ່ຽວ ກັບຫຼັກການ, ທິດສະດີ, ສິ່ງສໍາຄັນທີ່ສຸດກໍ່ແມ່ນບັນດາທ່ານຕ້ອງນໍາເອົາທິດສະດີ, ບົດຮຽນ ທີ່ໄດ້ຮັບຮູ້ ແລະ ເຂົ້າໃຈ ໄປນໍາໃຊ້ເຂົ້າໃນພຶດຕິກໍາຕົວຈິງຢູ່ກົມກອງ, ທ້ອງຖິ່ນຮາກຖານຂອງຕົນ ນັ້ນແມ່ນຜົນສໍາເລັດທີ່ແທ້ຈິງ.


text:
ພະແນກສຶກສາທິການ ແລະ ກີລາ ນະຄອນຫຼວງວຽງຈັນ (ນວ) ຮ່ວມກັບ ວິທະຍາໄລມິດຕະພາບ ວຽງຈັນ-ຮ່າໂນ້ຍ ໂຮງຮຽນ ມສ ລາວ-ຫວຽດນາມ ມປາຍ ໂຮ່ຈີມິງ ມສ ວຽງຈັນ ມສ ຫວງຽນຢູ ຈັດການແຂ່ງຂັນບານເຕະມິດຕະພາບ ຂຶ້ນວັນທີ 22 ກັນຍາ 2022 ຢູ່ເດີ່ນກີລາບານເຕະຮ່ອງຄ້າ ໂດຍມີທ່ານ ຖະໜອມ ທໍາທອງ ປະທານແນວລາວສ້າງຊາດ ນວ ທ່ານ ສົມພອນ ສອນດາລາ ຫົວໜ້າພະແນກສຶກສາທິການ ແລະ ກີລາ ນວ ມີຜູ້ຕາງໜ້າຈາກສະຖານເອກອັກຄະລັດຖະທູດ ສສ ຫວຽດນາມ ປະຈໍາ ສປປ ລາວ ສະມາຄົມການສຶກສາພາກເອກະຊົນ ຕະຫຼອດເຖິງຄູເຝິກ ນັກກີລາທຸກພາກສ່ວນເຂົ້າຮ່ວມ.
ທ່ານ ສົມພອນ ສອນດາລາ ກ່າວວ່າ:ການແຂ່ງຂັນຄັ້ງນີ້ ເພື່ອເປັນສ້າງຂະບວນການສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ ປະຈໍາປີ 2022 ແລະ ເພື່ອສະຫຼອງວັນປະຫວັດສາດການຮ່ວມມືແບບພິເສດ ລາວ-ຫວຽດນາມ ຄືວັນສ້າງຕັ້ງສາຍພົວພັນການທູດ ຄົບຮອບ 60 ປີ (5 ກັນຍາ 1962-5 ກັນຍາ 2022) ແລະ ວັນເຊັນສົນທິສັນຍາມິດຕະພາບ ແລະ ການຮ່ວວມມື ຄົບຮອບ 45 ປີ (18 ກໍລະກົດ 1977-18 ກໍລະກົດ 2022) ໃຫ້ມີເນື້ອໃນ ແລະ ບັນຍາກາດຟົດຟື້ນມ່ວນຊື່ນໃນຂະແໜງການສຶກສາ ແລະ ກີລາ.
ໃນນາມຄະນະຈັດການແຂ່ງຂັນບານເຕະມິດຕະພາບຄັ້ງນີ້ ໂດຍປະຕິບັດການເຄື່ອນໄຫວ ເພື່ອສະເຫຼີມສະຫຼອງສອງວັນປະຫວັດສາດ ລາວ-ຫວຽດນາມ ທີ່ຮັກຫອມແພງກັນຢ່າງກົມກຽວ ຄຽງບ່າຄຽງໄຫຼ່ຕໍ່ສູ້ກູ້ຊາດ ຕະຫຼອດຮອດການຮ່ວມມືແບບອ້າຍນ້ອງຄອບຄົວ ເພື່ອສົ່ງເສີມເຊິ່ງກັນ ແລະ ກັນ ໃນການສ້າງສາພັດທະນາປະເທດຊາດ ໄດ້ມີຄວາມຈະເລີນຮຸ່ງເຮື່ອງຈົນຮອດປັດຈຸບັນ ເພື່ອເສີມຂະຫຍາຍມູນເຊື້ອສາຍພົວພັນມິດຕະພາບອັນຍິ່ງໃຫຍ່ ລະຫວ່າງສອງປະເທດໃຫ້ງອກງາມ ມີປະສິດທິຜົນຕົວຈິງ ແລະ ຕາມແຜນຍຸດທະສາດການພັດທະນາວຽກງານການສຶກສາ-ກີລາ ແຕ່ນີ້ຮອດປີ 2025 ໃນທົ່ວ ນວ ໃຫ້ປະກົດຜົນເປັນຈິງຕາມ 3 ລັກສະນະ 5 ຫຼັກມູນ ແລະ 4 ບຸກທະລຸ ຂອງກາຍນສຶກສາ ທີ່ກະຊວງສຶກສາທິການ ແລະ ກີລາ ວາງອອກ ແນວໃດກໍຕາມ ຂໍຮຽກຮ້ອງມາບັນດາທ່ານຄະນະຮັບຜິດຊອບຈັດການແຂ່ງຂັນ ນັກກີລາທຸກຄົນ ທີ່ເຂົ້າຮ່ວມການແຂ່ງຂັນຄັ້ງນີ້ ຈົ່ງໄດ້ມີຄວາມຮັບຜິດຊອບສູງ ຕໍ່ໜ້າທີ່ຮັບຜິດຊອບຂອງຕົນ ຢຶດໝັ້ນຄວາມສາມັກຄີ ມີລະບຽບວິໄນ ບົນຫຼັກການລະບຽບກະຕິກາຂອງການແຂ່ງຂັນ ຮູ້ເສຍ-ຮູ້ຊະນະ ຮູ້ໃຫ້ອະໄພເຊິ່ງກັນ ແລະ ກັນ. ສໍາລັບການແຂ່ງຂັນບານເຕະມິດຕະພາບ ຄັ້ງນີ້ ປະກອບມີ 4 ຄະນະ ຄື:ທີມຄະນະນໍາຈາກກົມພົວພັນຕ່າງປະເທດສູນກາງພັກ ທີມຄະນະນໍາຈາກສະຖານທູດ ສສ ຫວຽດນາມ ປະຈໍາ ສປປ ລາວ ທີມຄະນະນໍາຈາກກະຊວງສຶກສາທິການ ແລະ ກີລາ ແລະ ທີມຄະນະນໍາຈາກອົງການປົກຄອງນະຄອນຫຼວງວຽງຈັນ ເຊິ່ງບັນຍາກາດການແຂ່ງຂັນ ເຕັມໄປດ້ວຍຄວາມສາມັກຄີມິດຕະພາບ..


text:
ຄະນະກຳມະການປະຈຳສະພາປະຊາຊົນແຫ່ງຊາດຈີນ ຄືອົງການນິຕິບັນຍັດຂອງຈີນຈະຈັດກອງປະຊຸມປະຈຳໃນລະຫວ່າງວັນທີ 21 ຫາວັນທີ 24 ມິຖຸນານີ້ ເຊິ່ງກອງປະຊຸມຄັ້ງນີ້ຈະພິຈາລະນາຮ່າງກົດໝາຍຫຼາຍສະບັບ ເຊັ່ນຮ່າງກົດໝາຍວ່າດ້ວຍການກິລາສະບັບປັບປຸງ ແລະຮ່າງກົດໝາຍວ່າດ້ວຍຄຸນນະພາບແລະຄວາມປອດໄພຂອງຜະລິດຕະພັນກະສິກຳສະບັບປັບປຸງເປັນຕົ້ນ ເພື່ອເປັນການຕອບຄືນຄວາມສົນໃຈຂອງປະຊາຊົນທີ່ມີຕໍ່ຂົງເຂດທີ່ກ່ຽວຂ້ອງ. ຕອນເຊົ້າວັນທີ 16 ມິຖຸນານີ້, ຄະນະກຳມະການວຽກງານລະບອບກົດໝາຍຂອງຄະນະກຳມະການປະຈຳສະພາປະຊາຊົນແຫ່ງຊາດຈີນໄດ້ຈັດກອງປະຊຸມຖະແຫຼງຂ່າວ ເພື່ອແຈ້ງສະພາບການເຮັດວຽກກ່ຽວກັບການສ້າງກົດໝາຍ.
ຄຽງຄູ່ກັບການອອກກຳລັງກາຍຜ່ານທາງອິນເຕີເນັດໄດ້ເພີ່ມຫຼາຍຂຶ້ນໃນມໍ່ໆນີ້, ປະຊາຊົນມີຄວາມສົນໃຈນັບມື້ຫຼາຍຂຶ້ນຕໍ່ບັນຫາການອອກກຳລັງກາຍແລະສຸຂະພາບ. ການທີ່ຈະເຮັດແນວໃດເພື່ອໃຫ້ການອອກກຳລັງກາຍທົ່ວປວງຊົນກັບການໃຫ້ທົ່ວປວງຊົນມີສຸຂະພາບແຂງແຮງປະສານສົມທົບກັນຢ່າງແໜ້ນແຟ້ນໄດ້ ແມ່ນຈຸດສຳຄັນໃນການປັບປຸງກົດໝາຍວ່າດ້ວຍການກິລາຄັ້ງນີ້. ທ່ານຢາງເຫີຊີ້ງ ໂຄສົກຄະນະກຳມະການວຽກງານລະບອບກົດໝາຍຂອງຄະນະກຳມະການປະຈຳສະພາປະຊາຊົນແຫ່ງຊາດຈີນກ່າວວ່າ: “ໜຶ່ງຈະກຳນົດວ່າ: ປະເທດຈະປະຕິບັດຍຸດທະສາດການອອກກຳລັງກາຍທົ່ວປວງຊົນ, ສ້າງລະບົບບໍລິການສາທາລະນະໃຫ້ກັບການອອກກຳລັງກາຍທົ່ວປວງຊົນ, ສົ່ງເສີມແລະສະໜັບສະໜູນປະຊາຊົນເຂົ້າຮ່ວມກິດຈະກຳອອກກຳລັງກາຍທົ່ວປວງຊົນ. ສອງຈະກຳນົດວ່າ: ປະເທດຈະສົ່ງເສີມແຜນການອອກກຳລັງກາຍທົ່ວປວງຊົນ, ວາງແລະປະຕິບັດມາດຕະຖານຂອງກິລາທີ່ໃຊ້ອອກກຳລັງກາຍ, ດຳເນີນການຕິດຕາມສຸຂະພາບຂອງປະຊາຊົນແລະກວດກາສະພາບການຂອງກິດຈະກຳການອອກກຳລັງກາຍທົ່ວປວງຊົນຢ່າງເປັນປະຈຳ, ດຳເນີນວຽກງານຊີ້ນຳການອອກກຳລັງກາຍຕາມຫຼັກວິທະຍາສາດ. ສາມຈະກຳນົດວ່າ: ປະເທດຈະສ້າງແລະບູລະນະກົນໄກປະສານງານຕໍ່ວຽກງານການອອກກຳລັງກາຍທົ່ວປວງຊົນໃຫ້ສົມບູນ, ຮຽກຮ້ອງໃຫ້ອົງການປົກຄອງທ້ອງຖິ່ນຂັ້ນຕ່າງໆ ແລະພາກສ່ວນທີ່ກ່ຽວຂ້ອງອຳນວຍເງື່ອນໄຂທີ່ຈຳເປັນໃຫ້ກັບກິດຈະກຳການອອກກຳລັງກາຍທົ່ວປວງຊົນ.”
ປະຊາຊົນຖືອາຫານການກິນເປັນສິ່ງສຳຄັນທີ່ສຸດ, ຄຸນນະພາບແລະຄວາມປອດໄພຂອງຜະລິດຕະພັນກະສິກຳແມ່ນພົວພັນເຖິງຄວາມປອດໄພຂອງອາຫານ. ທ່ານຢາງເຫີຊີ້ງໃຫ້ຮູ້ຕື່ມວ່າ: ຈຸດສຳຄັນແລະບັນຫາສຳຄັນທີ່ຈະແກ້ໄຂໃນການປັບປຸງກົດໝາຍວ່າດ້ວຍຄຸນນະພາບແລະຄວາມປອດໄພຂອງຜະລິດຕະພັນກະສິກຳຄັ້ງນີ້ແມ່ນຈະອີງຕາມມາດຕະການທີ່ສຸຂຸມຮອບຄອບທີ່ສຸດ, ການຕິດຕາມກວດກາທີ່ເຄັ່ງຄັດທີ່ສຸດ, ການລົງໂທດທີ່ເຂັ້ມງວດທີ່ສຸດ ແລະການສືບທາວຫາຄວາມຮັບຜິດຊອບທີ່ເຄັ່ງຄັດທີ່ສຸດ, ກຳນົດແລະຮັດແໜ້ນໜ້າທີ່ຮັບຜິດຊອບຂອງກຸ່ມເປົ້າໝາຍທີ່ກ່ຽວຂ້ອງທີ່ມີຕໍ່ຄຸນນະພາບແລະຄວາມປອດໄພຂອງຜະລິດຕະພັນກະສິກຳຕື່ມອີກ


text:
ຂ່າວສານ
ການນຳບັນດາກະຊວງ, ຂະແໜງການຂອງ ລາວ ອວຍພອນວັນຊາດ ຫວຽດນາມ ຄົບຮອບ 76 ປີ
ໃຫ້ການຕ້ອນຮັບຜູ້ຕາງໜ້າບັນດາອົງການສຳນັກງານຂອງລາວ, ທ່ານເອກອັກຄະລັດຖະທູດ ຜູ້ມີອຳນາດເຕັມແຫ່ງ ສສ.ຫວຽດນາມ ປະຈຳ ລາວ ຫງວຽນບ໊າຮຸ່ງ ຢັ້ງຢືນວ່າ ປະຊາຊົນ ຫວຽດນາມ ຍາມໃດກໍຈົດຈຳການຊ່ວຍເຫຼືອ, ການຮ່ວມເດີນທາງຂອງ ພັກ, ລັດ ແລະ ປະຊາຊົນ ລາວ ບັນດາເຜົ່າ ນັບທັງໃນໄລຍະຕໍ່ຕ້ານຕ້ານສັດຕູຜູ້ຮຸກຮານ ແລະ ໃນສະໄໝສ້າງສາ, ປົກປົກຮັກສາປະເທດຊາດໃນປັດຈຸບັນ. ຫວຽດນາມ ສືບຕໍ່ສະໜັບສະໜູນ ລາວ ໃນບັນດາເວທີປາໄສພາກພື້ນ ແລະ ສາກົນ. ສະຖານທູດ ຈະແມ່ນຂົວເຊື່ອມຕໍ່, ຊຸກຍູ້ການຮ່ວມມືລະຫວ່າງສອງປະເທດໃນທຸກຂົງເຂດໃຫ້ນັບມື້ນັບມີປະສິດທິຜົນ ແລະ ແທດຈິງ. ທ່ານເອກອັກຄະລັດຖະທູດ ຫງວຽນບ໊າຮຸ່ງ ກໍເນັ້ນໜັກວ່າ ໃນສະພາບການປັດຈຸບັນ, ຫວຽດນາມ ພ້ອມແລ້ວທີ່ຈະແບ່ງປັນບົດຮຽນປະສົບການ, ຊ່ວຍເຫຼືອ ລາວ ໃນວຽກງານປ້ອງກັນ, ຕ້ານໂລກລະບາດໂຄວິດ - 19.
(ແຫຼ່ງຄັດຈາກ VOV)


text:
ຂ່າວສານ
ຫວຽດນາມ ຖືກຈັດຢູ່ອັນດັບທີ 25 ໃນໂລກ ກ່ຽວກັບດັດຊະນີຄວາມປອດໄພຂອງຂໍ້ມູນທາງອິນເຕີເນັດ
ດ້ວຍຫົວຂໍ້ “ຮັບປະກັນຄວາມປອດໄພທາງເຄືອຂ່າຍອິນເຕີເນັດໃນສັງກາດ ດີຈີຕອນ: ສິ່ງທ້າທາຍ ແລະ ວິທີການແກ້ໄຂ”, ກອງປະຊຸມສຳມະນາແມ່ນເວທີປາໄສຮັບເອົາຄຳຄິດເຫັນຂອງນັກຊ່ຽວຊານພາຍໃນປະເທດ ແລະ ສາກົນ ກ່ຽວກັບບົດຮຽນໃນການຍົກສູງກຳລັງຄວາມສາມາດຮັບມືກັບຄວາມສ່ຽງຕ່າງໆໃນການປ້ອງກັນຄວາມປອດໄພ, ຄວາມໝັ້ນຄົງໃນເຄືອຂ່າຍອິນເຕີເນັດ. ກ່າວຄຳເຫັນທີ່ກອງປະຊຸມສຳມະນາ, ທ່ານຮອງລັດຖະມົນຕີກະຊວງຖະແຫຼງຂ່າວ ແລະ ການສື່ສານ ຫວຽດນາມ ຫງວຽນຮຸຍຢຸງ ໃຫ້ຮູ້ວ່າ:“ຫວຽດນາມ ພວມຖືກຈັດຢູ່ອັນດັບທີ 25 ໃນທົ່ວໂລກກ່ຽວກັບດັດຊະນີຄວາມປອດໄພຂອງຂໍ້ມູນຂ່າວສານໃນເຄືອຂ່າຍອິນເຕີເນັດ. ນີ້ແມ່ນໝາກຜົນແຫ່ງຄວາມມານະພະຍາຍາມຂອງ ຫວຽດນາມ ໃນການຮັບປະກັນຄວາມປອດໄພຂອງຂໍ້ມູນຂ່າວສານໃນເຄືອຂ່າຍອິນເຕີເນັດໃນການເຄື່ອນໄຫວຂອງອົງການຈັດຕັ້ງ, ສ່ວນບຸກຄົນໃນເຄືອຂ່າຍອິນເຕີເນັດ ແລະ ພວກເຮົາຍັງຕ້ອງມານະພະຍາຍາມຫຼາຍກວ່າອີກໃນໄລຍະຕໍ່ໄປ. ໃນໄລຍະຈະມາເຖິງ, ກະຊວງຖະແຫຼງຂ່າວ ແລະ ການສື່ສານ ຈະປະຕິບັດບັ້ນເຄື່ອນໄຫວປ້ອງກັນຄວາມປອດໄພໃນເຄືອຂ່າຍອິນເຕີເນັດ ໃຫ້ແກ່ປະຊາຊົນຢ່າງທົ່ວເຖິງ ສະໜອງແອັບຟີເຄຊັນ, ການບໍລິການປ້ອງກັນຄວາມປອດໄພຂອງຂໍ້ມູນຂ່າວສານໂດຍພື້ນຖານໃນໂປແກຼມຂອງໂທລະສັບມືຖື”.
(ແຫຼ່ງຄັດຈາກ VOV)


text:
ຂ່າວສານ
ຮອງປະທານສະພາແຫ່ງຊາດ ໂດບ໋າຕິ ຕ້ອນຮັບປະທານກຸ່ມສະມາຊິກລັດຖະສະພາມິດຕະພາບໄທ-ຫວຽດນາມ
ທ່ານ ໂດບ໋າຕິ ຕ້ອນຮັບ ທ່ານ ສັດໃຈ ທະນະບຸນໃຈ
ປະທານກຸ່ມສະມາຊິກລັດຖະສະພາມິດຕະພາບ ໄທ - ຫວຽດນາມ
(ພາບ: daibieunhandan.vn)
ຕອນບ່າຍວັນທີ 08/03, ທ່ານຮອງປະທານສະພາແຫ່ງຊາດ ຫວຽດນາມ ໂດບ໋າຕິ ໃຫ້ການຕ້ອນຮັບ ທ່ານ ສັດໃຈ ທະນະບຸນໃຈ ປະທານກຸ່ມສະມາຊິກລັດຖະສະພາມິດຕະພາບ ໄທ - ຫວຽດນາມ, ທີ່ການຕ້ອນຮັບ, ທ່ານຮອງປະທານສະພາແຫ່ງຊາດ ໂດບ໋າຕິ ໄດ້ສະແດງຄວາມປິຕິຊົມຊື່ນກ່ຽວກັບການພົວພັນຮ່ວມມືອັນດີງາມລະຫວ່າງອົງການນິຕິບັນຍັດ 2 ປະເທດໃນໄລຍະຜ່ານມາ. ທ່ານ ໂດບ໋າຕິ ເນັ້ນໜັກວ່າ ປີ 2016, ໄທ ໄດ້ກາຍເປັນຄູ່ຮ່ວມມືດ້ານການຄ້າແຖວໜ້າຂອງ ຫວຽດນາມ ໃນ ອາຊຽນ ແລະ ແມ່ນນັກລົງທຶນໃຫຍ່ອັນດັບທີ 10/116 ນັກລົງທຶນຕ່າງປະເທດຢູ່ ຫວຽດນາມ. ປີ 2017, ຫວຽດນາມ - ໄທ ຈະສືບຕໍ່ຜັນຂະຫຍາຍບັນດາການເຄື່ອນໄຫວຮ່ວມມື 2 ຝ່າຍ ແນໃສ່ເພີ່ມທະວີການພົວພັນຄູ່ຮ່ວມມືຍຸດທະສາດລະຫວ່າງ 2 ປະເທດກ່ວາອີກ. ທ່ານຮອງປະທານສະພາແຫ່ງຊາດສະເໜີວ່າ 2 ຝ່າຍສືບຕໍ່ຊຸກຍູ້ການພົວພັນແລກປ່ຽນດ້ານວັດທະນະທຳສິລະປະ; ລົງນາມໃນໂຄງການພົວພັນແລກປ່ຽນວັດທະນະທຳໄລຍະປີ 2017 – 2020 ໂດຍໄວ; ພ້ອມທັງ ເພີ່ມທະວີການຮ່ວມມືໃນບັນດາຂົງເຂດຄື: ອະນຸລັກຮັກສາ, ຫໍພິພິທະພັນ, ມໍລະດົກວັດທະນະທຳ, ໃນນັ້ນມີການອະນຸລັກຮັກສາ ແລະ ເສີມຂະຫຍາຍບັນດາເຂດປູຊະນີຍະສະຖານປະທານ ໂຮ່ຈີມິນ ຢູ່ ໄທ.
ສ່ວນທ່ານ ສັດໃຈ ທະນະບຸນໃຈ ປະທານກຸ່ມສະມາຊິກລັດຖະສະພາມິດຕະພາບ ໄທ - ຫວຽດນາມ ສະແດງຄວາມປາດຖະໜາຢາກໃຫ້ກຸ່ມສະມາຊິກລັດຖະສະພາມິດຕະພາບ 2 ປະເທດສືບຕໍ່ສືບທອດ ແລະ ເສີມຂະຫຍາຍບັນດາຜົນງານອັນດີງາມ ເຊິ່ງ 2 ຝ່າຍບັນລຸໄດ້, ພ້ອມກັນມີທັດສະນະໃນການ ຊຸກຍູ້ເລື່ອງຮັກສາການພົບປະແລກປ່ຽນຄະນະຜູ້ແທນຂັ້ນສູງ, ຂັ້ນກຳມາທິການ ແລະ ອົງການຕ່າງໆທີ່ຮັບໃຊ້ 2 ອົງການນິຕິບັນຍັດ.
(ແຫຼ່ງຄັດຈາກ VOV)


text:
ນັກຮຽນ ຮຮ ນານາຊາດລາວ ສ້າງກຽດຊື່ສຽງໃນເວທີສາກົນ ຄວ້າ 4 ຫຼຽນທອງ ໃນແຂ່ງຂັນເລກນານາຊາດ ທີ່ສະຫະລັດອາເມຣິກາ
ນັກຮຽນຂອງໂຮງຮຽນ (ຮຮ) ນານາຊາດລາວ ຈຳນວນ 6 ນ້ອງ ໄດ້ສ້າງຄວາມພາກພູມໃຈ ແລະ ກຽດຊື່ສຽງໃຫ້ແກ່ໂຮງຮຽນນານາຊາດລາວ ແລະ ສປປ ລາວ ໃນເວທີລະດັບສາກົນ ໂດຍການຄວ້າ 4 ຫຼຽນທອງ ແລະ 2 ລາງວັນຊົມເຊີຍ ຈາກການເຂົ້າຮ່ວມການແຂ່ງຂັນໃນລາຍການ ເລກນານາຊາດ ໂອລິມປ້ຽນ (The USA Copernicus International Olympiad) ທີ່ນິວຢອກ ປະເທດສະຫະລັດອາເມຣິກາ. ອີງຕາມການລາຍງານຂອງທ່ານ ຮິກເມັດ ໄຊໂຊດາ (Hikmet Saisoda) ອາຈານສອນວິຊາຄະນິດສາດ ໂຮງຮຽນນານາຊາດລາວ ເມື່ອວັນທີ 12 ສິງຫາ ຜ່ານມາ ໃຫ້ຮູ້ວ່າ: ຄະນະນຳ ແລະ ຄູອາຈານ ໂຮງຮຽນນານາຊາດລາວ ໄດ້ນໍາພານັກຮຽນຂອງຕົນ ຈຳນວນ 6 ນ້ອງ, ຍິງ 2 ນ້ອງ ເພື່ອເຂົ້າຮ່ວມການແຂ່ງຂັນໃນລາຍການ ເລກນານາຊາດໂອລິມປ້ຽນ (The USA Copernicus International Olympiad) ຄັ້ງທີ III ໃນລະຫວ່າງວັນທີ 19-22 ກໍລະກົດ 2022 ທີ່ນິວຢອກ ປະເທດສະຫະລັດອາເມຣິກາ, ໂດຍມີຕົວແທນນັກຮຽນເກັ່ງຈາກໂຮງຮຽນນານາຊາດ ໃນ 26 ປະເທດ ຈຳນວນ 1.531 ນ້ອງ ເຂົ້າຮ່ວມ ແລະ ປີນີ້ ແມ່ນເປັນປີທໍາອິດທີ່ຕົວແທນນັກຮຽນເກັ່ງຂອງໂຮງຮຽນ ນານາຊາດລາວ ໄດ້ເຂົ້າຮ່ວມຊີງໄຊ. ຜ່ານການແຂ່ງຂັນຜົນປາກົດວ່າ: ນັກຮຽນຂອງໂຮງຮຽນນານາຊາດລາວ ສາມາດຄວ້າ 4 ຫຼຽນທອງມາຄອງ ປະກອບມີ ທ້າວ ນົນທະການ ທິບພະວົງ ຂັ້ນ ມ.3, ນາງ ສຸດສາຄອນ ວິຊາທິບ ຂັ້ນ ມ.3, ທ້າວ ໄຊຍະລັດ ຣາຊະພົນ ຂັ້ນ ມ.3 ແລະ ທ້າວ ຍົດອານັນ ບານຈິດ ຂັ້ນ ມ.2. ນອກຈາກນີ້, ຍັງສາມາດຄວ້າລາງວັນກຽດຕິຍົດໄດ້ອີກ 2 ລາງວັນ ຄື: ນາງ ອາລິສາ ດວງແກ້ວມະນີ ຂັ້ນ ມ.3 ແລະ ທ້າວ ທະນະຊັບ ທິບພະວົງ ຂັ້ນ ມ.3.
ການແຂ່ງຂັນລາຍການດັ່ງກ່າວ, ແມ່ນໄດ້ຈັດຂຶ້ນທຸກໆປີ ແຕ່ຈະແບ່ງແຕ່ລະປະເພດຂອງການແຂ່ງຂັນ ເຊັ່ນ: ການແຂ່ງຂັນ Copernicus Olympiad ແມ່ນຈະຈັດຂຶ້ນເລີ່ມແຕ່ເດືອນມັງກອນ ໂດຍຈະເລີ່ມຈາກການແຂ່ງຂັນກ່ຽວກັບຟີຊິກສາດ (physics), ດາຣາສາດ (astronomy) ແລະ ວິທະຍາສາດທຳມະຊາດ (science); ໃນເດືອນກຸມພາ ແມ່ນຈະຈັດງານເທດສະການກ່ຽວກັບໜັງ ແລະ ຄວາມປອດໄພທາງດ້ານໄຊເບີ (cyber security and film festival) ແລະ ໃນເດືອນກໍລະກົດ ແມ່ນຈັດການແຂ່ງຂັນກ່ຽວກັບຄະນິດສາດ (mathematics). ໃນໂອກາດດັ່ງກ່າວ, ທ່ານ ອຸ່ຍວີ ຊີຣີໂນວ (Ulvi Shirinov) ຜູ້ອຳນວຍການໂຮງຮຽນ ນານາຊາດລາວ “ພວກເຮົາຂໍຂອບໃຈຄູອາຈານຂອງພວກເຮົາທຸກຄົນ, ໂດຍສະເພາະຄູ ຮິກເມັດ (Hikmet) ຜູ້ທີ່ໄດ້ຊີ້ນໍານັກຮຽນຂອງພວກເຮົາຢ່າງອິດເມື່ອຍໃນການກະກຽມຄວາມພ້ອມ ແລະ ການແຂ່ງຂັນຕົວຈິງ. ທັງນີ້, ພວກເຮົາຂໍສະແດງຄວາມຂອບໃຈໄປຍັງບັນດາພໍ່ແມ່ຂອງນັກຮຽນ ທີ່ໄດ້ໃຫ້ການສະໜັບສະໜູນຄວາມພະຍາຍາມອັນລ້ຳຄ່ານີ້. ສຳລັບນັກຮຽນ ແມ່ນສົມຄວນທີ່ຈະໄດ້ຮັບການຊົມເຊີຍສຳລັບຄວາມດຸໝັ່ນ, ພະຍາຍາມ ຕັ້ງໃຈ ແລະ ຄວາມມຸ່ງໝັ້ນ, ຊຶ່ງພວກເຮົາພູມໃຈຫຼາຍໃນໂຕນ້ອງນັກຮຽນ’’.
ສຳລັບແຜນໃນຕໍ່ໜ້າ ແມ່ນທາງໂຮງຮຽນຈະພະຍາຍາມນຳພານັກຮຽນ ເພື່ອເຂົ້າຮ່ວມການແຂ່ງຂັນໃນຄັ້ງຕໍ່ໄປ, ຊຶ່ງຈະຈັດຂຶ້ນທີ່ປະເທດສະຫະລັດອາເມຣິກາ, ອັງກິດ, ຫວຽດນາມ ແລະ ໄທ. ທ່ານ ອຸ່ຍວີ ຊີຣີໂນວ ກ່າວຕື່ມອີກວ່າ: ໂຮງຮຽນນານາຊາດລາວ ແມ່ນເປັນທາງເລືອກໜຶ່ງທີ່ເໝາະສົມສຳລັບທ່ານ. ໂຮງຮຽນຂອງພວກເຮົາຕັ້ງໝັ້ນໃນການດູແລເດັກເປັນພິເສດ ແລະ ມີຄຸນນະພາບໃນການສຶກສາ ໂດຍມີຫຼັກສູດການຮຽນການສອນທີ່ຖືກຍອມຮັບໃນລະດັບສາກົນ. ສຳລັບ 16 ປີທີ່ຜ່ານມາ, ໂຮງຮຽນນານາຊາດລາວ ເປັນທີ່ຮູ້ຈັກໃນເລື່ອງການໃຫ້ໂອກາດທີ່ດີ ບໍ່ພຽງແຕ່ໃຫ້ສໍາລັບນັກຮຽນພາຍໃນໂຮງຮຽນຂອງຕົນເທົ່ານັ້ນ ແຕ່ຍັງໃຫ້ກັບບັນດານັກຮຽນຢູ່ໂຮງຮຽນອື່ນໆ ເຊັ່ນ: ກິດຈະກຳປະຈຳປີ, ການແຂ່ງຂັນ ແລະ ການຈັດການແຂ່ງຂັນສາກົນ, ເພາະພວກເຮົາຢາກໃຫ້ນັກຮຽນທຸກຄົນມີສັກກະຍະພາບທີ່ດີທີ່ສຸດ.
ມາຮຽນຮູ້ວິທີທາງການພັດທະນານັກຮຽນຂອງໂຮງຮຽນນານາຊາດລາວ ເພື່ອໄປສູ່ລະດັບສາກົນ, ມາກຽມພ້ອມເພື່ອອະນາຄົດຂອງລູກຫຼານທ່ານຢ່າງບໍ່ຢຸດຢັ້ງ. ສຳລັບສົກຮຽນປີ 2022-2023 ແມ່ນຈະເລີ່ມເຂົ້າຮຽນໃນວັນທີ 22 ສິງຫາ 2022, ຊຶ່ງປັດຈຸຍັງເປີດຮັບສະໝັກນັກຮຽນໃໝ່ ແລະ ພວກເຮົາຍິນດີຕ້ອນຮັບສຳລັບນັກຮຽນທຸກສັນຊາດທັງລາວ ແລະ ຕ່າງປະເທດ.
ແຫຼ່ງຂ່າວ: ໜັງສືພິມສຶກສາ-ກິລາລາຍວັນ